(20 ނޮވެމްބަރު 2021އާ ގުޅޭ)\nގޭގެ ދޮރު ކުރިމަތީގައި ޝަހުރު ހުރީ ޖެހި ބުދެއްހެން ގަނޑު ވެފައެވެ. ޝަހުރުގެ މޫނުމަތިން އެއްވެސް ވަރެއްގެ އުފަލެއް މިއިން އެއްވެސް ދުވަހަކު ލިބިފައިވާ ހެނެއް ހީއެއް ނުވެއެވެ. ދިރިހުރެމެ، ދިރުން ނެތިފައިވާ މީހަކާ ޝަހުރާ އެއްވެސް ތަފާތެއް ނެތެވެ. އިސްތަށިގަނޑު ހާވައިލައިގެން ހުރި އިރު، ހީވަނީ ފެން ނުވަރާ ދެތިން ދުވަސް ވެދާނެ ހެންނެވެ. ޝަހުރުގެ ކުރިމަތިން ފެންނަމުންދާ މަންޒަރުން ޝަހުރަށް ވަނީ އުނދަގޫ ވެފައެވެ. ޝަހުރު އެތަނަށް އައީ ކީއްކުރަން ވަގުތުކޮޅަކަށް އޭނާއަށް ހަނދާން ނެތުނެވެ. އޮޅުނެވެ. ޝަހުރު ލަސް ކުރާކަށް ބޭނުމެއް ނުވިއެވެ. ފަހަތަށް ފިޔަވަޅެއް ނެގީ އެންމެންގެ ތެރޭގައި ރޯން ބޭނުން ނުވާތީއެވެ. އެތަނުގައި ހުންނަން ޝަހުރަށް ހިތްވަރެއް ނުލިބުނެވެ.\n"ޝަހުރު!" ޝަހުރު ހުއްޓުނީ އަނެއްކާ ވެސް ލިވިޔާގެ އަޑަށެވެ. އެއްވެސް އެއްޗެއް ނުބުނެ ޒަކްވާން އިނީ ހިމޭނުންނެވެ. ނަމަވެސް ޒަކްވާންގެ ހިތުގެ ތެރޭގައި ކޮންމެވެސް ވަރެއްގެ ހައިޖާނެއް އުފެދެމުން ދިޔައެވެ. އެކަމު، ޒަކްވާން ހުރީ ބިރަކުން ނޫނެވެ. އެއްވެސް ވަރަކަށް ލިވިޔާއާ މެދުގައި ޒަކްވާން ޝައްކެއް ނުކުރެއެވެ. ލިވިޔާ ނިންމާ ކޮންމެ ކަމެއް ވެސް އޭނާ ނިންމާނީ ވަރަށް ވިސްނާފައި، އެންމެ ރަނގަޅަށް ކަމުގެ ޔަޤީންކަން ޒަކްވާނަށް ލިބިފައި ވުމަކީ އޭނާއަށް މިއަދު ލިބޭ ހިތްވަރެކެވެ. ކައިވެނީގެ މަޖިލީސް ދޫކޮށް ލިވިޔާ ހިނގައިގަތީ ޝަހުރާ ދިމާލަށެވެ. ވާނުވާ ނޭނގިފައި ޤާޒީ ބަލަން އިނީ ލިވިޔާއަށެވެ. ލިވިޔާ ދިޔަ ގޮތަށް ގޮސް ހުއްޓުނީ ޝަހުރުގެ ކުރިމަތީގައެވެ. ލިވިޔާއަށް ޝަހުރު ހަތަރުކަޅި ހަމަކޮށްލީ ކުށްވެރިއެއް ފަދައިންނެވެ. އެ ބެލުމުގައި ވަނީ އިންތިހާއަށް ރިހުމެވެ.\nޝަހުރު އަނެއްކާ ވެސް ކުރިއަށް ފިޔަވަޅެއް ނެގީ އެތަނުން ދާށެވެ. ވާހަކަދައްކާނެ ހިތްވަރު ނެތުމުންނެވެ. ނަމަވެސް ޝަހުރު ހުއްޓުވީ ލިވިޔާއެވެ.\n"ކިހިނެއްވީ؟" ލިވިޔާ ހުރީ ހަމަޖެހިގެންނެވެ. ވާހަކަދެއްކީ ވެސް ހަމަޖެހިގެން ހުރެގެންނެވެ. ލިވިޔާގެ ސުވާލަށް ދޭންވީ ޖަވާބު ނޭނގި ޝަހުރު ހުއްޓުން އަރާފައި ހުރެވުނެވެ. އިރުކޮޅެއްގެ ތެރޭގައި ޝަހުރުގެ ލޮލުން ފޭބީ ކަރުނައެވެ. އިށީންދެގެން އިން ޒަކްވާން ކޮޅަށް ތެދުވިއެވެ. އަދި މަޑުމަޑުން ހިނގާފައި އައިސް ހުއްޓުނީ ލިވިޔާ އާއި ޝަހުރުގެ ގާތުގައެވެ.\n"ދޮންބޭ. އާދޭ!" ޒަކްވާން ހިފައިލީ ޝަހުރުގެ އަތުގައެވެ. އަދި ޝަހުރު ގޮވައިގެން ވަނީ ލިވިޔާގެ ކޮޓަރިއަށެވެ. ފަހަތުން ލިވިޔާ ވެސް އައެވެ.\n"އަހަރެން ދެކެނީ ދޮންބެ މިތަނަށް ތިއައީ ކޮންމެ ވެސް ވާހަކައެއް ލިވިޔާއާ ދައްކަން. އެ ފުރުޞަތު ދޮންބެއަށް އޮންނާނެ. ލިވިޔާއަށް ވެސް.." ޒަކްވާން ބަލައިލީ ލިވިޔާ އާއި ޝަހުރުގެ މޫނަށެވެ. ޒަކްވާންގެ މޫނުމަތިން އެއްވެސް ހާސް ކަމެއް ނުފެނެއެވެ.\n"އަހަރެން މަޑުކޮށްލާނަން!.." ޒަކްވާން އޭނާގެ ކަނާއަތުން ލިވިޔާގެ ކޮނޑުގައި ހިފައިލިއެވެ. ލިވިޔާ އާއި ޝަހުރު ކޮޓަރީގައި އެކަނި ވެލިއެވެ. ބޭރުގައި ތިބި މީހުން ވާނުވާ ނޭނގި ސުވާލު މާރކެއް މޫނަށް ޖެހިފައި ތިއްބެވެ. ހާލިދާ އާއި މާހިރު ހުރީ ހިތްހަމަ ނުޖެހިފައެވެ. ޝަހުރު އެގެއަށް އައުމުންނެވެ. ނަމަވެސް އެދެމީހުން ހަމައަކަށް އެޅުވީ ޒަކްވާނެވެ.\nއެއްވެސް އަޑެއް ބަޑެއް ނީއްވެ، މުޅި ކޮޓަރި ވަނީ ހިމޭން ވެފައެވެ. އެއްވެސް ވަރަކަށް ގިނަ އިރު ކުރާކަށް ލިވިޔާ ނޭދުނެވެ. ކައިވެނީގެ މަޖިލީސް ކެންސަލް ވެދާނެތީއެވެ. ޤާޒީ އެތަނުން ލަސްވެގެން ގޮސްދާނެތީއެވެ.\n"އަހަރެން ހީއެއް ނުކުރަން ޝަހުރު ދުވަހަކުވެސް އަންނާނެ ކަމަކަށް. ކިހިނެއްތަ ވީ؟" ލިވިޔާގެ މޫނުމަތިން ދެރައިގެ އެއްވެސް ހިލަމެއް ނުފެނެއެވެ. އެތައް ދުވަހަކަށްފަހު ޝަހުރު ފެނުމުން، ލިވިޔާއަށް މާބޮޑު އިޙްސާސެއް ވިހެނެއް ހީއެއް ނުވެއެވެ. އެކަން ވަރަށް ރަނގަޅަށް ޝަހުރަށް ވެސް ދިޔައީ އެނގެމުންނެވެ.\n"ލި... ވީ..." ޝަހުރުގެ އަޑު ހީވީ ބުރިބުރި ވެގެން ނުކުތްހެންނެވެ. ލިވިޔާ ބަލަން ހުރީ ޝަހުރުގެ މޫނަށެވެ.\n"އައިމް ރިއަލީ ސޮރީ.." ޝަހުރު އިސްދަށަށް ޖަހައިލިއެވެ.\n"އަހަރެންނަށް ހުރިހާ ކަމެއް ވެސް އެނގެއްޖެ! ހުރިހާ ޙަޤީޤަތެއް ވެސް އެނގެއްޖެ! އަހަރެން މިއޮތް ހުރިހާ ދުވަހު ހުރީ ބޮޑު އޮޅުވާލުންގަނޑެއްގެ ތެރޭގަ. އެކައްޗެއް ވެސް ނޭނގި! އަހަރެން މުޅީން އެކަނި ވެއްޖެ. ލިވީ.. އަހަރެންނަށް މާފު ކުރޭ!" ޝަހުރުގެ ދެލޮލުގެ ކަޅި ފޮރުވިފައިވަނީ ބޮޑެތި ކަރުނަ ތިކިތަކުންނެވެ. އެއްވެސް އެއްޗެއް ނުބުނެ ލިވިޔާ ބަލަން ހުރީ ސީދާ ޝަހުރުގެ މޫނަށެވެ.\n"އަހަރެންނަށް އެނގޭ އަހަރެންމީ ލިވީއަށް އެންމެ އެކަށީގެންވާ މީހާ ނޫންކަން. އަހަރެންނަށް ލިވީ ދަސްނުވީ. ލިވީއަށް ކަންތައް ކުރެވުނީ ވަރަށް ދެރަކޮށް.. އިޚާނެތިކޮށް. އަހަރެންނަށް އެނގޭ އަހަރެންނަށް ދުވަހަކު ވެސް މާފު ހައްޤު ނޫންކަން، އެކަމުވެސް އަހަރެންނަށް އެނގޭ ލިވީ އަބަދުވެސް އަހަރެން ދެކެ ލޯބިވާނެކަން." ޝަހުރުގެ ލޮލުން ހޯސްލާފައި ކަރުނަތައް ފައިބައިގަތެވެ. ދެން ވެސް ވާހަކަ ކުރިއަށް ގެންދިޔައީ ހަމަ ޝަހުރެވެ. ޝަހުރުގެ ޙަޔާތަށް ދިމާވި ހިތްދަތިކަންތައް އަކުރުން އަކުރަށް ޝަހުރު ކިޔައިދޭން ފެށިއެވެ. ޔޫހާގެ ވާހަކަ އިވުމާ އެކުގައި ލިވިޔާއަށް ރޮވިގެން ދިޔައީ އޭނާގެ އިޚްތިޔާރުން ބޭރުންނެވެ. ލިވިޔާ ލަސްވެގެން ޒަކްވާން ފަހުން ކޮޓަރިއަށް ވަނެވެ. ޝަހުރުގެ ވާހަކަ ހުއްޓުމެއް ނެތި އޭނާ ގެންދިޔައީ ކުރިއަށް ގެންދަމުންނެވެ. އެވާހަކަތައް ޒަކްވާނަށް އިވިފައި އޭނާއަށް ލިބުނީ ބޮޑު ޝޮކެކެވެ. ޝަހުރު ވޭތު ކުރީ ވަރަށް ހިތްދަތި ދިރުއުޅުމެއްކަން އެނގުމުން ލިވިޔާ ޙަޤީޤަތުގައި ވަރަށް ބޮޑަށް ހިތުގައި ޖެހިއްޖެއެވެ. ޒަކްވާނަށް ވެސް ވަނީ ރޮވިފައެވެ. އޭނާގެ ދޮންބެއަށް އޭނާގެ އެހީ ބޭނުންވި ދުވަހު ދޮންބެއާ ދުރުވެވުނީ މައެވެ. ނަމަވެސް ޒަކްވާން ދުރުކޮށްލީ ދޮންބެކަން ޒަކްވާންގެ ހިތުގައި އަދިވެސް އޮވެއެވެ.\n"އަހަރެން ޔޫހާ ދެކެ ވަރަށް ލޯބިވިން. އަހަރެންނަށް ޔޫހާއާ ވަކިން ދިރިއުޅެން ވަރަށް އުނދަގޫވާނެ. އެކަމު، ލިވީގެ އެހީއާ އެކު... އަހަރެންގެ މަންމަ އަހަރެންގެ ދިރިއުޅުން ހަލާކުކޮށްލީ! އަހަރެން މުޅީން އެކަނި ވެއްޖެ ލިވީ. އަހަރެންގެ ދަރިފުޅާ އަހަރެން ދުރުކޮށްލީ. އަހަރެންގެ ލޯބިވާ އަނބިމީހާއާ އަހަރެން ދުރުކުރީ. އަހަރެންނާ ޔޫހާ ވަކިކުރީ.. އަހަރެން މުޅީން އެކަނިވެއްޖެ! އެއީ ކޮންކަހަލަ މަންމައެއް؟" ކޮޓަރީގެ ތަށިމުށިގަނޑުމަތީގައި އިށީންދެގެން އިނދެ ޝަހުރު އަޑުން އަޑު ނަގާ ރޯން ފެށިއެވެ. ޝަހުރުގެ ހަރަކާތްތައް ބަލަން ޒަކްވާނަށް ކެތްނުވެގެން ގޮސް ބައްދައިލީ ޝަހުރުގެ ގައިގައެވެ.\n"ދޮންބޭ! ނުރޮއި.." ޒަކްވާން ރޮމުން ޝަހުރުގެ ގައިގަ ބައްދަމުން ދިޔައެވެ. ކޮޓަރީގެ ފާރަށް ޖެހިގަނެގެން ލިވިޔާ ހުރީ ހިތްހަލާކުވާން ގާތްވެފައެވެ. ލިވިޔާގެ ކަންފަތުގައި ޖެހިގެން ދިޔައީ އޭނާ އަޑު އަހަން ބޭނުންވެފައިވާ ވާހަކަތަކެއް ނޫނެވެ. ލިވިޔާގެ އުފަލުން ހުރި މޫނު މުޅިން ބަދަލުވެއްޖެއެވެ. ޝަހުރުގެ ޙަޔާތަށް ބިންދާލި ރާޅުގައި ޒަކްވާނާ ލިވިޔާ ޖެހިއްޖެއެވެ. ޝަހުރު މަޑުމަޑުން ކޮޅަށް ތެދުވިއެވެ. އަދި ރޮމުންރޮމުން ގޮސް ހުއްޓުނީ އެނދުގައި ނިދާފައި އޮތް ލިޔާންގެ ގާތުގައެވެ. އަދި މަޑުމަޑުން ޝަހުރު ތިރިވެލިއެވެ.\n"ދަރިފުޅާ!" ޝަހުރުގެ އަޑު ވަނީ ގިސްލާގިސްލާ ކުރަކިވެ، ވީރާނާވެފައެވެ. އެ އަޑުން ކިތަންމެ ހަރު ހިތަކަށް ވެސް އަސަރު ކުރާނެއެވެ.\n"ދަރިފުޅާ! ބައްޕައަށް މާފު ކުރޭ! ދަރިފުޅު ނޫން އެއްވެސް މީހެއް ބައްޕަގެ ނެތް. ބައްޕައަށް މާފު ކުރޭ ދަރިފުޅާ! ހެޔޮނުވާނެ ދަރިފުޅާ! ބައްޕައަށް މާފު ކުރޭ!" ލިޔާންގެ ތުއްތު އަތުގެ ތެރޭގައި ޝަހުރުގެ އަތް ބާއްވައިގެން ޝަހުރު ގިސްލާ ރޮމުން ދިޔައިރު، އޭނާގެ ނޭފަތުން ފެންވެސް ފައިބަމުން ދެއެވެ. އެމަންޒަރު ބަލަން ލިވިޔާ ހުރިއިރު އޭނާގެ މުޅިގައި ތުރުތުރު އަޅައެވެ.\n"ބައްޕަގެ ދޫނިގަނޑާ. ބައްޕަ މިއައީ. ބައްޕައަށް މާފުކުރޭ! ބައްޕަ.." ޝަހުރުގެ އަޑު ބެދުނެވެ. ޒަކްވާން ގޮސް އިށީންނީ ޝަހުރުގެ ގާތުގައި އުނޑުފައިންނެވެ. އަންހެނެއް ފަދައިން ޝަހުރުގެ ކޮނޑުގައި ބޯއަޅައިލުމަށްފަހު ޒަކްވާން ވެސް ރޮމުން ދިޔައެވެ. އެހުރިހާ މަންޒަރެއް ލިވިޔާގެ ކުރިމަތިން ދިޔައީ ފެންނަމުންނެވެ. ދޮންބެ އެވަރަށް ހިތާމަކޮށް ރޯމަންޒަރު ބަލަން ޒަކްވާންގެ ހިތަށް ކެތް ނުވިއެވެ.\n"ދޮންބޭ ނުރޮއި. ޕްލީޒް! ތިވަރަށް ނުރޮއި، އަހަރެންމީ އެހާ އަމިއްލަ އެދުން ބޮޑު މީހެއް ނޫން. ލިވިޔާ އެދޭނަމަ، އަހަރެން ލިވިޔާ ދޫކޮށްލާނަން!" ޒަކްވާންގެ ޖުމުލައާ އެކުގައި ލިވިޔާގެ ދެލޯ ވަގުތުން ބޮޑުވިއެވެ. ލިވިޔާއަށް ދެފަރާތަށް ބޯ ހުރައިލެވުނީ އޭނާގެ އިޚްތިޔާރުން މުޅީން ބޭރުންނެވެ. ލިވިޔާގެ އެހަރަކާތް ޝަހުރަށް ވެސް ފެނުނެވެ. ޝަހުރު މަޑުމަޑުން ކޮޅަށް ތެދުވެވޭތޯ ބެލިއެވެ. އަދި މަޑުމަޑުން ހިނގައިގަތީ ލިވިޔާއާ ދިމާލަށެވެ.\n"ލިވީ.. އަހަރެންނަށް މާފު ކުރޭ! އަހަރެންނަށް އެނގޭ ލިވީ އަދިވެސް އަހަރެން ދެކެ ލޯބިވާކަން. ލިވީގެ ތި ދެލޮލުން އަހަރެންނަށް އެކަން އެބަ އެނގޭ! ފެނޭ! އަހަރެންނާ ލިވީއާ ދަރިފުޅާ އެއްކޮށް އުފަލުގަ އުޅެވޭނެ. ޒަކްވާން ކޮއްކޮ އެކަމަށް ޤަބޫލު ވާނެ. ޕްލީޒް. ލިވީ.." ޝަހުރުގެ ޖުމުލަ އެއްފަހަރާ ގަތާލީ އޭނާގެ އަތުގެ ނުފުށުން ކަރުނަތައް ފޮހެލުމަށްފަހުގައެވެ. ފަހަތުގައި ޒަކްވާން ހުރީ ލިވިޔާގެ ސީދާ މޫނަށް ބަލާށެވެ. ލިވިޔާ ނިންމާ ކޮންމެ ނިންމުމަކަށް ފުރިހަމައަށް އިޚްތިރާމު ކުރަން ނިންމައިގެންނެވެ. ލިވިޔާ ހުރީ ރޮއިރޮއި ވަރުބަލިވެފައެވެ. މޫނުގައި ހުރި މޭކަޕުތައް ކަރުނައާ އެކުގައި ލައިގެން ހުރި ހުދު ހެދުން ވެސް ވަނީ ހަޑިވެފައެވެ.\n"ޝަހުރު! އަހަރެން މިވޭތު ކުރީ ވަރަށް ހިތްދަތި ދުވަސްތަކެއް. ވަރަށް ވޭން ހުރި ދުވަސްތަކެއް. ޝަހުރެއް އޭރަކު ނެތް. އަހަރެންގެ ގާތުގަ ވީ ޒަކްވާން. އަހަރެން ދެކެ މާ ކުރިން ލޯބިވި މީހެއް." ލިވިޔާ ނޭފަތް ދަަމައިލުމަށްފަހު އަނެއްކާ ވެސް ވާހަކަދައްކަމުން ދިޔައީ ވަރަަށް ހިތްވަރުކޮށްގެންނެވެ.\n"އަހަރެން ދެން އެދުވަސްތަކުގެ ވާހަކަދައްކާކަށް ބޭނުމެއް ނޫން. އެ ހަނދާންތައް އަހަރެންގެ ސިކުނޑިން، އަހަރެންގެ ދެކެ ވަރަަށް ލޯބިވާ އެހެން މީހެއް ފިލުވާލައިފި. އާނ! ޝަހުރަށް އަހަރެންގެ ލޮލުން އަދިވެސް ލޯބި ފެނިދާނެ! އެއީ އަހަރެން ޝަހުރު ދެކެ ލޯބި ވާތީ! ނަމަވެސް އެއީ އަހަރެން ކުރިން ޝަހުރު ދެކެ ވީ ލޯތްބެއް ނޫން." ލިވިޔާ އެހެން ބުނުމާ އެކުގައި ޝަހުރުގެ ދެލޯ ބޮޑުވިއެވެ.\n"އާނ ޝަހުރު! އަހަރެން ޝަހުރު ދެކެ މިވަނީ ކުރީން ވީ ލޯތްބެއް ނޫން. އަހަރެން އެ ލޯތްބެއް ޝަހުރު ދެކެ މިހާރަކު ނުވަން. އެ ލޯބި އެހެން މީހެއް ދެކެ ވެވިއްޖެ! އެއީ ޒަކްވާން. އަހަރެންނަށް މިހާރު ޒަކްވާނާ ނުލައި ނޫޅެވޭނެ." ލިވިޔާގެ ވާހަކަތަކުން ޝަހުރަށް ލިބުނީ އިތުރު ދެރައެކެވެ.\n"އަހަރެންނަށް ދިން ހިތްދަތިކަމަށް އަހަރެން ޝަހުރަށް މާފު ކޮށްފިން. އެކަމު ދުވަހަކުވެސް، ދުވަހަކުވެސް، ލިޔާނަށް ދިން އަނިޔާ އަހަރެންގެ ހަނދާނަކުން ނުފިލާނެ! އެކަމަށް ދުވަހަކުވެސް މާފެއް ނުކުރާނަން! އެދަރި އެހުރީ... ބައްޕައެއްގެ ނަމުން މަހުރޫމްވެފަ. ދެން އަހަރެން ބޭނުމެއް ނޫން، ޝަހުރު ލިޔާންގެ ބައްޕައަށް ވާކަށް. އެއީ ބައްޕަ ނެތް ކުއްޖެއް!" ޝަހުރުގެ އަނގަ ވަގުތުން ބަންދުވެ، ތަޅު އެޅުނު ކަހަލައެވެ.\n"އަހަރެންނަށް ޝަހުރު ދެންމެ ދެއްކި ވާހަކަ ވަރަށް އަމިއްލަ އެދުން ބޮޑު! އަހަރެންނަށް ޝަހުރާ އެކު ދެން އުފަލެއް ނުލިބޭނެ! ޒަކްވާނާ އަހަރެން ދެނެއް ދުރެއް ނުކުރެވޭނެ. ޒަކްވާނަކީ ޝަހުރާ ހާސްބައި ތަފާތު ފިރިހެނެއް. އާނ! އަހަރެން ވަރަށް ދެރަވޭ، ޝަހުރުގެ ލައިފްގަ ތި ދިމާވި ކަންތަކުން. އެކަމު އެއީ އަހަރެން ޝަހުރާ ގުޅެން ޖެހޭނެ ސަބަބެއް ނޫން. އެހެންވީމަ، ޝަހުރު އަހަރެންގެ ދިރިއުޅުމުން ދުރަށް ދޭ! ލިޔާނާ ވެސް ދުރަށް ދޭ! އަހަރެންގެ މުޅި ޙަޔާތުން ދުރަށްދޭ! އަހަރެން ދެކެ ލޯބިވަންޏާ، މުޅި އުމުރަށް އަހަރެންގެ ލޯމަތިން ދޭ!" ލިވިޔާ ހިތްވަރުކޮށްފައި ވާހަކަދެކެވުނީ އެވަރަށެވެ. އެއްވެސް އެއްޗެއް ނުބުނެ، ޒަކްވާން ހުރީ ހުއްޓުން އަރާފައެވެ. ލިވިޔާގެ ހިތްވަރަށް ޒަކްވާން ހުރީ ބުނާނެ އެއްޗެއް ނޭނގިފައެވެ. ނަމަވެސް ޒަކްވާން އެއްވެސް ހައިރާނެއް ނުވެއެވެ. ލިވިޔާ ޒަކްވާން ދޫނުކުރާނެ ކަމުގެ ޔަޤީންކަން ޒަކްވާނަށް މާކުރީން ވެސް އޮތީމައެވެ.\n"ކޮއްކޯ! މަރުޙަބާ! ލިވީއަށް ދުވަހަކުވެސް ދެރައެއް ނުދޭތި! އަބަދުވެސް ލިވީ ދެކެ ލޯބިވާތި!" ޒަކްވާނަށް ބަލައިލުމަށްފަހު އެހެން ބުނެ، ޝަހުރަށް އެތަނުގައި އެންމެ ސިކުންތަކުވެސް މަޑުކުރަން ނުކެރުނެވެ. ލިވިޔާގެ ބަސްތަކުން ޝަހުރުގެ މުޅި ހަށިގަނޑު ކަތިލައިފަިއެވެ. ޝަހުރު ދުވެފައި ކަހަލަ ގޮތަކަށް ގޮސް އެގެއިން ނުކުތެވެ. މަޑުމަޑުން ފިޔަވަޅު ނަގަމުން ޒަކްވާން ގޮސް ލިވިޔާގެ ދެކޮނޑުގައި ހިފައި އޭނާގެ ގާތަށް މަޑުމަޑުން ދަމައިލިއެވެ. ޙަޤީޤަތުގައި ޒަކްވާންގެ ހިތަށް ވަނީ ވަރަށް ތަދުވެފައެވެ. ޝަހުރުގެ ޙަޔާތުގައި ކަންތައް ވީގޮތުންނެވެ. ނަމަވެސް ލިވިޔާ ޒަކްވާން ދެކެވާ ލޯބި ޔަޤީންވުމުން ޒަކްވާންގެ ހިތަށް ހަމަޖެހުން ލިބުނެވެ. ޒަކްވާން ލިވިޔާގެ އަތުގައި ހިފަހައިލުމަށްފަހު، ކޮޓަރިން ނުކުމެ ހިނގައިގަތީ ކައިވެނީގެ މަޖިލީހަށެވެ. ލަސްތަކެއް ނުވެ، ކައިވެނީގެ ފަނޑުވެފައިވާ ފޯރި އެތަނުގެ ތެރޭގައި ކެކި އުތުރި ގަތެވެ.\nޝަހުރު އޭނާގެ ގެއިން ނުކުމެގެން ދިޔައީ ހުސްނާ އާއި މަންސޫރުގެ ހިތް ދެފަޅި ކޮށްފައެވެ. އެދެމީހުންގެ އާދޭސްތަކުގައި ކޮޅު ފައިން ޖަހާފައެވެ. ދުވަހަކުވެސް ޝަހުރު އޭނާގެ މައިންބަފައިންނަށް މާފު ނުކުރާނެ ކަމަށް ބުނުމަށްފަހު، ޝަހުރު ރާއްޖެ ދޫކޮށް ދިޔައީ މިތަނުގައި ހުރެ ޝަހުރު ވާނީ ހަލާކުކަން އޭނާއަށް އެނގޭތީއެވެ. ޔޫހާގެ ޢާއިލާއިން ވެސް ތިބީ ހުސްނާ ދެކެ އިންތިހާއަށް ރުޅި އަައިސްފައެވެ. ކަމުގެ ޙަޤީޤަތް އެނގުމުންނެވެ. ހުސްނާ އާއި މަންސޫރުގެ ކަމަކީ ގޭގައި ރޯލަރޯލަ ތިބުމެވެ. ކުރެވުނު ކަންތަކުގެ ބޮޑު ކަމުން ލިވިޔާގެ ގާތުން މާފަށް އެދެން ވެސް ހުސްނާ އިނީ ލަދުންނެވެ. ނުކެރިފައެވެ.\nރޭގަނޑުގެ އަނދިރިކަން ދުނިޔެއަށް ވެރިކޮށްލީ ލިވިޔާ އާއި ޒަކްވާނަށް ހިމޭންކަން ދެމުންނެވެ. ކައިވެނީގެ ފުރަތަމަ ރޭގެ އުފާވެރިކަން އެންމެ ފުރިހަމަ ގޮތުގައި ހާސިލު ކުރަން ލިވިޔާ އާއި ޒަކްވާން ހުރީ އިންތިހާއަށް ބޭނުންވެފައެވެ. ކައިވެނި ކުރެވުނެ ދުވަހު ޝަހުރުގެ ފަރާތުން ހިނގާދިޔަ ކަންތައް އެއްފަރާތް ކޮށްލުމަށްފަހު، އެދެމީހުންގެ ލޯބި ދިރުވާ އާލާ ކުރަން އެދެމީހުން ވެސް ތިބީ ކެތްމަދުވެފައެވެ. އެއްވެސް ފޭރާމެއް ނެތި ޒަކްވާން ފާޚާނާއިން ނުކުމެގެން އައިސް ޖެހިގަތީ އެނދުގައި އޮތް ލިވިޔާގެ ގައިމައްޗަށެވެ. އެތައް އަހަރަކު ކުރި އިންތިޒާރަށް ނިމުން އައީ ޙަލާލު ގޮތުގައެވެ. އަނބިމީހާއާ އެކުގައި މަސްތީ ވާރޭގައި ތެމި ފޯއްވަން އެދެމީހުންގެ ކެތްތެރިކަން ކޮޅުންލައިފިއެވެ. މިއީ ދުވަހަކުވެސް ލިވިޔާ ދުށް ހުވަފެނެއް ނޫނެވެ. ޝަހުރު ނޫން އެހެން މީހެއް ދެކެ ލޯބިވެވިދާނޭ ލިވިޔާގެ ހިތަށް ވެސް ނާރައެވެ. ނަމަވެސް ދިރިއުޅުމަކީ އަބަދު އެއްގޮތަކަށް އޮންނަ ކަމެއް ނޫނެވެ. އެކި ވަގުތުގައި ޙާލަތު ބަދަލު ވާނީ އެކިގޮތްގޮތަށެވެ. މިއަދު ލިވިޔާގެ ގައިމަތީގައި އޮތް އޭނާގެ ފިރިމީހާގެ ފަރާތުން ލިބޭ ހޫނު ކަމަކީ ލިވިޔާ ދުވަހަކު ވެސް ހިތަށް ގެނުވި ހޫނު ކަމެއް ނޫނެވެ. ނަމަވެސް އެ ހޫނު ކަމުން ލިވިޔާގެ ޙަޔާތަށް މިއަދު ފިނިކަން ލިބެއްޖެއެވެ. ޝަހުރާ ނުލައި އުފާވެރި އައު ޙަޔާތެއް ފެށިއްޖެއެވެ.


buruniyaz: ރަސޫލުﷲ ޞައްލަﷲ ޢަލައިހި ވަސައްލަމަގެ ހައްޤުތައް\nއޭގެތެރޭގައި : އެހެނިހެން މީސްތަކުން އެއްބަޔަކު އަނެއްބަޔަކަށް މުޚާޠަބުކުރާފަދައިން، ކޮންމެ ކޮންމެގޮތަކަަށް އެކަލޭގެފާނާއި މުޚާޠަބު ނުކުރުން، އެހެނެއްކަމަކު އަދަބު އިޙްތިރާމާއިއެކު މުޚާޠަބު ކުރުން. މިސާލަކަށް، ރަސޫލުﷲ(ﷲ ގެ ރަސޫލާ) ޞައްލަﷲ ޢަލައިހިވަސައްލަމަ ނުވަތަ ނަބިއްޔުﷲ(ﷲ ގެ ނަބިއްޔާ) ޞައްލަﷲ ޢަލައިހި ވަސައްލަމަ، މިފަދައިން އަދަބުވެރިކޮށް މުޚާޠަބުކުރުން. މުޙައްމަދު، މުޙައްމަދު ބިން ޢަބްދިﷲ، ހަމައެކަނި މިފަދައިން، މި މިންވަރަށް ކިޔައި ފުއްދާނުލުން. ﷲ ތަޢާލާ ވަޙީކުރައްވާފައި ވެއެވެ. ((لَّا تَجْعَلُوا دُعَاءَ الرَّ‌سُولِ بَيْنَكُمْ كَدُعَاءِ بَعْضِكُم بَعْضًا… ))﴿٦٣﴾ سورة النور – މާނަ: ” ތިޔަބައިމީހުންގެ އެއްބަޔަކު އަނެއްބަޔަކަށް ގޮވައިއުޅޭފަދައިން ތިޔަބައިމީހުންގެ މެދުގައި ރަސޫލާއަށް ގޮވައިނޫޅޭށެވެ! … “\nއޭގެތެރޭގައި : އެކަލޭގެފާނު ޞައްލަﷲ ޢަލައިހި ވަސައްލަމައަށް “އަލްވަސީލާ” ދެއްވުމަށް އެދި ﷲ ތަޢާލާއަށް ދުޢާދެއްނެވުން. އެކަލޭގެފާނު ޞައްލަﷲ ޢަލައިހި ވަސައްލަމަ ޙަދީޘްކުރައްވާފައި ވެއެވެ. ” … ثُمَّ سَلُوا اللَّهَ لِىَ الْوَسِيلَةَ فَإِنَّهَا مَنْزِلَةٌ فِى الْجَنَّةِ لاَ تَنْبَغِى إِلاَّ لِعَبْدٍ مِنْ عِبَادِ اللَّهِ وَأَرْجُو أَنْ أَكُونَ أَنَا هُوَ فَمَنْ سَأَلَ لِىَ الْوَسِيلَةَ حَلَّتْ لَهُ الشَّفَاعَةُ ” رواه مسلم - މާނަ : “… ދެން ތިޔަބައި މީހުން ތިމަންކަލޭގެފާނަށް އަލްވަސީލާ ދެއްވުމަށް އެދި ﷲ ތަޢާލާއަށް ދުޢާ ދައްނަވާށެވެ. ފަހެ، ހަމަކަށަވަރުން އެއީ ސުވަރުގޭގައި ވާ މަންޒިލެކެވެ. ﷲ ތަޢާލާގެ އަޅުތަކުންގެ ތެރެއިން އެންމެ އަޅަކަށް މެނުވީ އެތަން އެކަށީގެންނުވެއެވެ. އެ މީހަކީ ތިމަންކަލޭގެފާނު ކަމުގައި ވުމަށް، ތިމަންކަލޭގެފާނު އެދެމެވެ. ތިމަންކަލޭގެފާނަށް އަލްވަސީލާ ދެއްވުމަށް އެދި ﷲ އަށް ދަންނަވައިފިމީހަކަށް، ތިމަންކަލޭގެފާނުގެ ޝަފާޢަތް ލިބޭނެއެވެ. “\nއޭގެތެރޭގައި : އެކަލޭގެފާނަށް ޞަަލަވާތާއި ސަލާމް ލެއްވުން އެދި ދުޢާ ކުރުން. އަދި މިކަމަކީ ނަމާދުގެ ފަހު އައްތަހިއްޔާތުގައި ކިޔަންޖެހޭ، ނަމާދުގެ ވާޖިބެކެވެ. އަދި ބައެއް ޢިލްމުވެރިން އެއީ، އެއާއި ނުލައި ނަމާދު ޞައްޙަ ނުވާނެ، ނަމާދުގެ ރުކުނެއްކަމުގައި ދެކެވަޑައިގަންނަވައެވެ.\nޚާއްސަކޮށް އެކަލޭގެފާނުގެ ނަންފުޅު ޒިކުރުކުރެވޭ ހިނދުގައާއި، ހުކުރުދުވަހާއި، ހުކުރުދުވަހުގެ ރެއާއި ، ދުޢާކުރާއިރުގައާއި، އަދި މިނޫނަސް އެހެނިހެން ވަގުތުތަކުގައިވެސް ގިނަގިނައިން، އެކެލޭގެފާނަށް ޞަލަވާތާއި ސަލާމްލެއްވުން އެދި ދުޢާކުރުމަކީ ޝަރުޢުކުރެވިގެންވާ ކަމެކެވެ. ﷲ ތަޢާލާ ވަޙީކުރައްވާފައި ވެއެވެ. ((إِنَّ اللَّـهَ وَمَلَائِكَتَهُ يُصَلُّونَ عَلَى النَّبِيِّ ۚ يَا أَيُّهَا الَّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا )) ﴿٥٦﴾ سورة الأحزاب – މާނަ : ” ހަމަކަށަވަރުން ﷲ އާއި އެކަލާންގެ މަލާއިކަތުން ނަބިއްޔާގެ މައްޗަށް ޞަލަވާތް ލައްވަތެވެ. އޭ އީމާންވެއްޖެ މީސްތަކުންނޭވެ! ތިޔަބައިމީހުން އެކަލޭގެފާނުގެ މައްޗަށް ޞަލަވާތްލެއްވުމަށާއި ސަލާމްލެއްވުން އެދި ދުޢާ ކުރާށެވެ. “\nއަސްލު : رسالة ” حقيقة شهادة أن محمدا رسول الله “ للشيخ عبدالعزيز بن عبدالله بن محمد\nPosted by buruniyaz.com at 3:29 AM


SunOnline: EPL: Ingireysi league ge gadha hatharu baarakah maayooskan\nއިނގިރޭސި ލީގުގެ ގަދަ ހަތަރު ބާރަކަށް މާޔޫސްކަން\nޢަބްދުﷲ އައިމަން 19 Jan 2020, 11:06\nއިނގިރޭސި ލީގުގައި ރޭ ޗެލްސީއާއި ނިއުކާސަލް ބައްދަލު ކުރި މެޗުގެ ތެރެއިން ޗެލްސީގެ ފޯވާޑް ޓެމީ އަބްރަހަމް --- ފޮޓޯ// އޭޕީ\nއިނގިރޭސި ޕްރިމިއާ ލީގުގައި ރޭ ކުޅުނު މެޗުތަކުގައި، ޒަމާނުއްސުރެން ގަދަ ބާރުތަކުގެ ގޮތުގައި ފާހަގަވެފައި އޮންނަ މެންޗެސްޓާ ސިޓީއާއި ޓޮޓެންހަމް އަދި އާސެނަލް އެއްވަރުވި އިރު ޗެލްސީ ބަލިވެއްޖެ އެވެ.\nލީގުގެ 22 ވަނަ މެޗު ވީކުގެ ކުޅުން ރޭ ފެށި އިރު ފުރަތަމަ މެޗުގައި ރަށުން ބޭރުގައި ކުޅެ ޓޮޓެންހަމް ވަނީ ވަޓްފޯޑް އަތުން އެއްވަރުވެފަ އެވެ. އެ މެޗުގައި ދެ ޓީމުން ކުރެން އެއް ޓީމަކަށް ވެސް ގޯލެއް ޖެހިފައި ނުވާ އިރު ވަޓްފޯޑަށް މެޗުގައި ލިބުނު ޕެނަލްޓީ ވަނީ ޓޮޓެންހަމްގެ ކީޕަރު ޕައޮލޯ ގަޒަނިގާ ދިފާއުކޮށްފައެވެ.\nހޯސޭ މޮރީނިއޯގެ ކޯޗުކަމުގައި ކުޅުނު އެ މެޗުގައި ޓޮޓެންހަމަށް ދިމާވި އެންމެ ބޮޑު އުނދަގުލަކީ ލިބޭ ފުރުސަތުތައް ނިންމާ ނުލެވުމުގެ. އެ ޓީމުގެ ސްޓްރައިކަރު ހެރީ ކޭންގެ ފަޔަށް ލިބުނު އަނިޔާއާ އެކު އޭނާ ވަނީ ދެމަހަށް ކުޅުމާ ދުރަށް ދާން ޖެހިފަ އެވެ. އެހެން ކަމުން މިހާރު ކުރިއަށް މިދާ ޓްރާންސްފާ ވިންޑޯގައި ސްޓަރައިކަރެއް ޓީމަށް ހޯދަން ބޭނުންވާ ކަމަށް މޮރީނިއޯ ވަނީ މެޗަށްފަހު ވާހަކަ ދައްކަމުން ބުނެފަ އެވެ.\n"އަހަރެން ޓީމުގެ ހުރިހާ ކުޅުންތެރިންނަށް ވެސް އިހުތިރާމު ކުރަން. ރަނގަޅު ނަތީޖާއެއް ނުނެރެވުނަސް ކުޅުމާ ދޭތެރޭ ހިތްހަމަ ޖެހޭ. އިތުރު ކުޅުންތެރިޔަކު ގެނެވެންޏާ ގެންނާނަން." މޮރީނިއޯ ބުންޏެވެ.\nރޭގެ މެޗުގައި ޝެފީލްޑް ޔުނައިޓެޑުން ވެސް ވަނީ އާސެނަލް މޮޅުވިޔަ ނުދީ ހިފަހައްޓައިފަ އެވެ. އެ ޓީމާ އަލަށް ހަވާލުވީ ކުރީކެ މެންޗެސްޓާ ސިޓީގެ އެސިސްޓެންޑް ކޯޗު މިކެލް އާޓޭޓާގެ ކޯޗުކަމުގައި ރޭ ކުޅުނު އެ މެޗުގައި ޝެފީލްޑް ޔުނައިޓެޑުން އާސެނަލްގެ ހިތްތައް ފުނޑުކޮށްލީ މެޗު ނިމެން ގާތްކޮށްލައިފަ އެވެ.\nއެ މެޗުގައި ފުރަތަމައިން ގޯލު ޖަހައި ލީޑު ނެގީ އާސެނަލުންނެވެ. ގެބްރިއެލް މާޓެނެލީގެ ގޯލާ އެކު އާސެނަލުން މޮޅަކަށް ކުރި އުންމީދު ފުނޑު ފުނޑުވީ 83 ވަނަ މިނަޓުގައި އިދިކޮޅު ޓީމުގެ ފޯވާޑް ޖޯން ފްލެކްގެ ގޯލުންނެވެ. މެޗު ނިމުނީ 1-1 އިން އެއްވަރުވެގެންނެވެ.\nވޭތުވެދިޔަ ދެ ސީޒަނުގެ ވެސް ޗެމްޕިއަން މެންޗެސްޓާ ސިޓީ އަތުން ރޭ 2-2 އިން އެއްވަރުކޮށް ޕޮއިންޓެއް ހޯދީ ކްރިސްޓަލް ޕެލަސްއިންނެވެ. އެ މެޗުގައި ޕެލަސްއިން ގޯލެއް ޖަހައިފައި އޮއްވާ ސިޓީން ވަނީ މެޗު ނިމެން ދަނިކޮށް ފަހަތުން އަރައި ދެ ގޯލު ޖަހައިފަ އެވެ. މި ދެ ގޯލު ވެސް އެ ޓީމުގެ ފޯވާޑް ސާޖިއޯ އަގުއޭރޯ ޖަހައިދިން އިރު މެޗުގެ އިތުރު ވަގުތުގައި ޕެލަހުން އެއްވަރު ކުރީ ސިޓީގެ ޑިފެންޑަރު ފަނާންޑީނިއޯ އަތުން ބައިކޮޅަށް ވަން ގޯލަކުންނެވެ.\nމީގެ އިތުރުން ޗެލްސީއިން ރޭ ރަށުން ބޭރުގައި ކުޅުނު މެޗުގައި ނިއުކާސަލް ޔުނައިޓެޑް އަތުން ބަލިވީ 0-1 ގެ ނަތީޖާއަކުންނެވެ. އެ މެޗުގައި ޗެލްސީއަށް ލަނޑު ޖަހާނެ ރަނގަޅު ފުރުސަތުތަކެއް ލިބި ބޭކާރުވެގެން ދިޔައިރު ނިއުކާސަލްއިން މެޗުގައި ލީޑު ނެގީ މެޗުގެ އިތުރު ވަގުތުގައި އީސާކް ހޭޑެންގެ ގޯލުންނެވެ.\nރޭގެ މެޗުގެ ނަތީޖާތަކާ އެކު ޓޮޓެންހަމް ކުޅުނު 23 މެޗުން ލިބުނު 31 ޕޮއިންޓާ އެކު އޮތީ ތާވަލުގެ އަށްވަނައިގަ އެވެ. އާސެނަލް 29 ޕޮއިންޓާ އެކު 10 ވަނައިގައި އޮތް އިރު ސިޓީ ދެވަނައިގައި އޮތީ 48 ޕޮއިންޓާ އެކު އެވެ. އަދި ރޭގެ މެޗުން ބަލިބި ޗެލްސީ އޮތީ 39 ޕޮއިންޓާ އެކު ހަތަރުވަނައިގަ އެވެ.\nމިފަހަރުގެ ލީގުގައި އެއްވެސް މެޗަކުން ބަލިނުވެ އެއްވަނައިގައި އޮތް ލިވަޕޫލުން ލީގު ހޯދުމާ ގާތަށް ޖެހިލާފައިވާ އިރު އެ ޓީމުން މިހާރު އޮތީ 13 ޕޮއިންޓްގެ ލީޑެއްގަ އެވެ. އެކަމަކު އެއީ ދެވަނައިގައި އޮތް ސިޓީއަށް ވުރެން ދެ މެޗު މަދުން ކުޅެގެންނެވެ.


Masjid Nabawi alun hulhuvai namaadhu kuran fashaifi - One Online\nމަސްޖިދުއް ނަބަވީ އަލުން ހުޅުވައި ކުރި ފުރަތަމަ ނަމާދުގެ ތެރެއިން --\nމަސްޖިދުއް ނަބަވީ އަލުން ހުޅުވައި ނަމާދުކުރަން ފަށައިފިއެވެ.\nސައުދީ އަރަބިއްޔާގައި ހަލުވިކަމާއެކު ފެތުރެމުންދާ ކޮވިޑް19 ފެތުރުން ކޮންޓްރޯލް ކުރުމަށް މަސްޖިދުއް ނަބަވީ ބަންދުކުރުމަށްފަހު އަލުން ހުޅުވައި ނަމާދުކުރަން ފެށީ ރެ ފަތިސްނަމާދުން ފެށިގެންނެވެ. ސައުދީގައި އަޅާފައިވާ ފިޔަވަޅުތައް ލުއިކުރަން ފަށާފައިވާއިރު މައްކާ އަދިވެސް އޮތީ ލޮކްޑައުން ކޮށްފައެވެ.\nމަސްޖިދުއް ނަބަވީ ހުޅުވި ނަމަވެސް މިސްކިތްތެރޭގައި ބޭނުންކުރުމަށް ހުއްދަ ދީފައިވަނީ 40 އިންސައްތަ ސަރަހައްދު ކަމަށް އެގައުމުގެ ނޫސްތަކުން ބުނެއެވެ.\nސައުދީ އަރަބިއްޔާގެ އެކި ސަރަހައްދު ތަކުގެ 90000 އަށްވުރެ ގިނަ މިސްކިތް ހުޅުވުމުގެ ހުއްދަ މިއަދު ވަނީ ދީފައެވެ.\nމަސްޖިދުއް ނަބަވީ ހުޅުވިނަމަވެސް ރައްކާތެރިކަމުގެ ވަރުގަދަ ފިޔަވަޅުތަކެއް ވަނީ އަޅައިފައެވެ. ނަމާދުކުރާ މީހުންގެ ރައްކާތެރިކަމަށް ޓަކައި އެމިސްކިތުގެ ހުރިހާ ކާޕެޓްތަކެއް ވަނީ ނަގައިފައެވެ. މީގެ އިތުރުން މިސްކިތަށް ނަމާދަށް ދާ މީހުން މާސްކު އެޅުން ވަނީ މަޖުބޫރު ކުރުވައިފައެވެ.\nމައްކާ އާއި މަދީނާއަށް އުމްރާ ކުރުމަށް ދިޔުންވެސް އެގައުމުން ވަނީ މަނާކޮށްފައެވެ. އަދި ބޮޑެތި އެއްވުންތަކާއި މަސައްކަތުގެ މާހައުލުގައި ގިނަ ބަޔަކު އެއްވެގެން ބާއްވާ ބައްދަލުވުންތައްވެސް ވަނީ މަނާކޮށްފައެވެ.\nސައުދީގައި ރައްކާތެރިކަމުގެ ގޮތުން އަޅާފައިވާ ފިޔަވަޅުތަކާ ހިލާފުވާ ފަރާތްތައް ބޮޑެތި އަދަދުތަކުން ޖޫރިމަނާ ކުރުމަށް އެގައުމުން ވަނީ ނިންމައިފަ އެވެ.\nގުޅޭ ޓެގު ސައުދީ އަރަބިއާ މިސްކިތް ކޮވިޑް 19 ނަމާދު ދީން މައްކާ މަސްޖިދުއް ނަބަވީ


Dho?! Thalaviyas dheravaane kameh nei\nތަލަވިޔަސް ދެރަވާނެ ކަމެއް ނެތް!\nއަބަދުވެސް ހީވެފައި އޮންނަނީ އިސްތަށިގަނޑު ރީތިކުރަން އުޅެނީ އަންހެންކުދިން ކަމަށެވެ. އެކަމަކު ހަގީގަތަކީ މިކަމުގައި ފިރިހެނުން ވެސް ވަކި އަންހެނުންނަށް ދުލެއް ނުދެއެވެ. މޮޅެތި އެކި ގޮތްގޮތަށް އިސްތަށިގަނޑު ކޮށުމާއި ސްޓައިލްކުރުމަކީ މިހާރު ވަކި ޖިންސަކަށް ހާއްސަ ކަމެއް ނޫނެވެ. މި ހުރިހާ ކަމަކާ އެކު ވެސް އިސްތަށިގަނޑު ތަލަވާ މީހުންގެ އަދަދުވެސް ވަކި މަދެއް ނޫނެވެ.\nތަލަވުމަކީ އެއްބަޔަކަށް ވަރަށް ބޮޑު ހިތާމައެކެވެ. ޑޮކްޓަރަށް ދައްކައި ބޭސްކޮށް، ދެން ވެސް ބަޔަކު ރިކޮމެންޑްކުރާހާ ކްރީމެއް ހާކައެވެ. އެކަމަކުވެސް ބޭނުންވާ ވަރުގެ ނަތީޖާއެއް ލިބެނީ ހާލަކުން ފަހަރަކުއެވެ. އަނެއްބަޔަކަށް ތަލަވިޔަސް ނުވިޔަސް ފަރުވާލެއް ނެތެވެ. ލަދުގަންނަންވީ، ފަސްޖެހެންވީ ނުވަތަ ޖެހިލުންވާންވީ ސަބަބެއް ނެތެވެ. ތަލަވުމަކީ ހަމަ ކުޑަވަރެއްގެ ނަސީބެކެވެ.\nޑޭވިޑް ބެކަމް ތަލަ ހެއާ ސްޓައިލެއްގައި\nތަލަވުމަކީވެސް ރީތި ސްޓައިލެއް\nޑޭވިޑް ބެކަމްގެ ވާހަކަ ދައްކަން ހިނގާށެވެ. އެއް އިރަކު އެއީ ދެވަނަ އެއް ނެތް މޮޅު ކުޅުންތެރިއެކެވެ. އޭނާގެ މޮޅު ކުޅުމާ އެއްވަރަށް އޭނާގެ ފެޝަން ސްޓައިލްތަކަށް އެތައް ބަޔަކު ލޯބިކުރާއިރު ބެކަމްއަކީ ވެސް މިކިޔާ ތަލަ ސްޓައިލް ގެންގުޅުނު ސެލެބްރިޓީއެކެވެ. މީގެ އިތުރުން ޒޭން މަލިކާއި ކާންޔޭ ވެސްޓް ފަދަ ކާމިޔާބު ލަވަކިޔުންތެރިންނާއި ބާސްކެޓް ބޯޅަ ކުޅުންތެރިޔާ މައިކަލް ޖޯޑަން އާއި ފިލްމީ ތަރި ވިން ޑީސަލް އާއި އެޕަލް ކުންފުނީގެ އެއް ބާނީ ސްޓީވް ޖޮބްސް އަކީ ވެސް ހަމަ ތަލަކޮށް ތިބި ނުވަތަ ކޮންމެވެސް އެއް އިރެއްގައި ތަލަ ސްޓައިލް ގެންގުޅުނު ފަންނާނުންނެވެ. ތަލަވެގެން އެ މީހުންނަށް ގެއްލުނީ ކޮން ކަމެއްހެއްޔެވެ؟\nވިން ޑީސަލް އޭނާގެ އަނބިމީހާއާ އެކު\nސައިންސް ބުނާގޮތުން މިއީ އަންހެނުން ހިތްކިޔާ ސިފައެއް\nމިދިޔަ އަހަރު މެގްޒިމް ނިއުސް އިން ޝާއިއު ކޮށްފައިވާ ޔުނިވާސިޓީ އޮފް ޕެންސްލަވޭނިއާގެ ދިރާސާއެއްގެ ނަތީޖާ ދައްކާގޮތުން ތަލަވުމަކީ ފިރިހެނުންގެ ކިބައިގައި ހުންނަ އަންހެނުން ހިތްކިޔާ ސިފައެކެވެ. މި ދިރާސާ ކޮށްފައިވަނީ އަންހެނުންނާއި ފިރިހެނުން ވެސް ބައިވެރިކޮށްގެނެވެ. އެހެންކަމުން ކޮންމެހެން ބޮޑު އަގު ދީފައި، އިސްތަށިފަޅުވާ ޝޭމްޕޫ އާއި ތެލާއި ކްރީމްތަކުގެ ބޭނުމެއް ނެތްތާއެވެ. އިސްތަށި ފައިބާ ތަލަވާން އުޅޭހެން ހީވާ ނަމަ މިތިބަ ފަންނާނުންހެން ރީތިގޮތަކަށް ބޯ ބާލަންވީއެވެ.\nހުރިހާ ގޮތަކުންވެސް ބޮޑު ލުޔެއް!\nނިކަން ވިސްނާލާށެވެ. އިސްތަށިގަނޑު ދިގުނަމަ ހަފުތާއެއްގެ މައްޗަށް، މަދުވެގެން ދެތިންފަހަރަކު ރަނގަޅަށް ޝޭމްޕޫ އަދި ކޮންޑިޝަނާ ބޭނުންކޮށްގެން ދޮންނަން ޖެހެއެވެ. ނުވިތާކަށް މަހަކު އެއްފަހަރު ކަހަލަ ގޮތަކަށް އިސްތަށިގަނޑު ކޮށަން ޖެހެއެވެ. އަދި ނިމުނީއެއް ނޫނެވެ. ހެއާ ޓްރީޓްމަންޓަކީ ވެސް މިހާރު ކޮންމެހެން ވެސް ކުރަންޖެހޭ ކަމެކެވެ. ނަމަވެސް އިސްތަށިގަނޑު އެއްކޮށް ތަލަވެއްޖެ ނަމަ މި ހުރިހާ ކަމަކުން ވެސް ޚަރަދު ކުޑަވީއެވެ.\nޕްރިންސް ވިލިއަމް އާއި ކޭޓް މިޑިލްޓަންގެ ކައިވެނީގެ ހަފުލާގެ ތެރެއިން\nމިއީ އަދި މަދު ސަބަބުތަކެކެވެ. ތަލަވާތީއޭ ބުނެ ކޮންމެހެން ހާސްވެ ކަންބޮޑުވާނެކަމެއް ނެތެވެ. އިނގިރޭސި ތަޚްތަށް ދެވަނައަށް އެންމެ ކައިރީގައި ހުންނެވި ޕްރިންސް ވިލިއަމް އޭނާގެ ކައިވެނީގެ ހަފުލާގައި ވެސް ހުރީ ހަމަ އޭނާގެ ނެޗުރަލް އިސްތަށިގަނޑާ އެކުއެވެ. އެމީހަކަށް ލިބިފައިވާ ރީތި ސިފައެއް އޭގެ އެންމެ ފުރިހަމަ ގޮތުގައި ބެހެއްޓުމަކުން ލިބޭނޭ ގެއްލުމެއް ވަކި ނޯންނާނެ ތާއެވެ.


Vaahaka: Nudhevunu Hiy | Mihaaru\n26 އެޕްރީލް 2021 - 12:56\nއިވެމުން ދިޔައީ ސަމުސާތައް ތަށިތަކުގައި ބޮސްދޭ އަޑެވެ. މަޑުމައިތިރި މިޔުޒިކުގެ ކާނާއަކަށް އެ އަޑުތައް ވުމުން ހިތަށް އަރާމުގޮތެއް އިހުސާސްވެއެވެ. ހިތުގެ ރިހުމަށް ޝިފާތަކެއް ލިއްބައިދޭ ކަހަލައެވެ. މާހައުލު ހަލަބޮލި ނޫނަސް ހިމޭންކަމަށް ނޭވާލެވޭނެ ފުރުސަތެއް ނުދެއެވެ. ދޭތެރެ ދޭތެރެއިން މީހުންގެ ހިޔަތަކުން މުޅިތަނުގެ މިނިވަންކަމަށް އަތްދޮވަލައެވެ. ރާޅުބާނި ތަކެއް ގޮތަށް ކަޅު ކޮފީގެ ހިތްގައިމު ވަސްގަނޑު މުޅިތަނުގައި ވަކި ހިއްޕައިލައެވެ. ހުނުމުގެ އަޑާއެކުވެގެން ތުންފަތުގެ ސަކަރާތުގެ އަޑު އިވިލައެވެ.\nއަތުގައި އޮތް ބޯ ފޮތުގެ ތެރެއަށް ގެއްލިފައި އިން ޝާޔަން ދެ ލޯ މަރައިލިއެވެ. ކަޅު ދުނި ގަނޑުލީ އޭނާގެ ރަސްމީ އައިނު ނޭފަތަށް ހެޔޮ ކޮށްލަމުން ފުންނޭވާއެއް ދޫކޮށްލިއެވެ. ލަސްލަހުން ހިންދިރުވާލަމުން ކުރިން ކިޔައިލި ޖުމުލަ ތަކުރާރުކޮށްލިއެވެ.\n"ޑޯންޓް ކްރައި ވެން ދަ ސަން ގޯން، ބިކޯޒް ދަ ޓިއަރސް ވޯންޓް ލެޓް ޔޫ ސީ ދަ ސްޓަރސް."\nޝާޔަން ފުން ނަޒަރަކުން ބަލައިލީ ކުރީގެ ހުނަރުވެރި އާޓިސްޓެއް ކަމަށްވާ ޕައިލެޓާ ވެރާގެ ތަސްވީރަށެވެ. ދެވަނަ ސިކުންތުގައި އޭނާ ބަލައިލީ ވަށައިގެންވާ މާހައުލަށެވެ. ކޯޅިކޯޅިއަށް ތިބި ޒުވާނުންގެ ހަރަކާތްތަކަށެވެ. އެ ހިތްގައިމު ހިނިތުންވުން ތަކަށެވެ. އަތާއި އަތް ޖޯޑުކޮށްލަމުން ކުރެވެމުންދިޔަ ސަލާން ގަލާންތަކަށެވެ. ލޯތްބާ އެކު ދިއްކޮށްލެވޭ ސަމުސާތަކަށެވެ. ޝާޔަން ލޮލުގެ ތެތްކަން އިތުރުވަމުން ދިޔައެވެ. އޭނާއަށް ފެންނަމުން ދިޔަ މަންޒަރުތަކުގެ މައްޗަށް ކުދިކުދި ފެންބޮޅުތަކާއި ސިފައެއް ނެތި ދުވަމުން ދިޔަ ދެފުށް ފެންނަ ބައްޓަންތައް އިތުރުވާން ފެށިއެވެ. އެހެންވެ އޭނާ ދެ ފަހަރު އެސްފިޔަ ޖަހައިލިއެވެ.\nޝާޔަން ކުއްލިއަކަށް ދެ ލޯ ބޮޑުކޮށްލިއެވެ. ކުރިމަތިން ފެންނަމުން ދިޔަ މަންޒަރުންނެވެ. ގައިގޯޅިކޮށް ތިބި ދެ ޒުވާނުންނާ ދިމާއަށް އޭނާއަށް ބެލުނެވެ. އޭނާ ދަންނަ ދެ މީހުންހެން ހީވާތީއެވެ. އޭނާ ދެ ފަހަރަކު އެސްފިޔަ ވެސް ޖަހައިލިއެވެ. ލޮލަށް ގޮތެއް ހަދައިލަމުން ކަޅި ޖަހައިނުލައި ބަލަމުން ދިޔައެވެ. އެތަނުން އެކަކީ ފަން އިސްތަށިގަނޑެއްގެ ވެރި ޒުވާނެކެވެ. އިރުއިރުކޮޅާ އިނގިލިތަކުން ފުނާ އަޅައިލައެވެ. ނިތްމައްޗަށް ވެއްޓޭ އިސްތަށިކޮޅު ނަގައި ކަންފަތުގައި އަޅުވާލައެވެ. ޝާޔަންނަށް އެ ޒުވާނާގެ މޫނަށް ނަޒަރު ހުއްޓައިލެވުނެވެ. އެ މަންޒަރުގެ ތެރެއިން އޭނާއަށް ފެންނަމުން ދިޔައީ ޚުދު އޭނާއެވެ. އޭނާއާއެކު ގާތުގައި އިނީ އަރީޝެވެ.\nޝާޔަންގެ ހަނދާނުގެ ތަސްވީރުތަކުން ބައެއް މަންޒަރުތައް އޭނާގެ ލޮލަށް ތިލަވަމުން ދިޔައެވެ. މަޑުމަޑުން އެ މަންޒަރުތަކަށް އޭނާ ގެނބެމުން ގެނބެމުން ދިޔައެވެ.\n"ދެން އަރީ." ތުއި ރާގެއްގައި ޝާޔަން ބުނެލިއެވެ.\n"އޭ ވަރަށް ލޯބި." އަރީޝް ހެމުންހެމުން ޝާޔަންއާ ކައިރިވެލިއެވެ.\n"މުޅި މޫނު ހަޑިކޮށްލީނު." ޝާޔަން ޓިޝޫއެއް ނަގަމުން އޭނާގެ ކޯތާފަތުގައި ހުރި އައިސްކްރީމުތައް ފޮހެލިއެވެ.\nއަރީޝް ކައިރިވަމުން ކައިރިވަމުން ގޮސް ޝާޔަންއާ ދިމާއަށް ބަލައިލިއެވެ. ޝާޔަން ވެސް އަރީޝްގެ މޫނަށް ބަލައިލިއެވެ. ދެ މީހުންގެ ހަތަރުކަޅި ހަމަވިއެވެ. ޝާޔަންގެ މޫނުމަތީގެ ކުލަވަރު ބަދަލުވެ ހިމޭންވިއެވެ. އަރީޝް އަތް ހިއްލައިލިއެވެ. ޝާޔަން ލަސްލަހުން އޭނާގެ އަތުގައި ހިފައިލިއެވެ. އަރީޝްގެ ތުންފަތް ޖައްސައިލީ ޝާޔަންގެ ނޭފަތު ކުރީގައި ހުރި އައިސްކުރީމު ގައެވެ. ޝާޔަން ދެ ލޯ މަރައިލިއެވެ. އަރީޝްގެ ހިތުގައި ދުވެ ގަތް ހިޔާލީ އަސް ދުވެ ގޮސް ހުއްޓުނީ ކިހާ ހިސާބަކު ކަމެއް ޝާޔަންއަކަށް ނޭނގެއެވެ.\n"އައްދޯތް، ތަދުވެއްޖޭ." ޝާޔަން ތެޅި ގަންނަމުން ހަޅޭއްލަވާގަތެވެ.\nއަރީޝްގެ މޭގައި އަތްއަޅައި ކޮށްޕާލަމުން ޝާޔަން ނޭތަފުގެ ކުރީގައި އަތް ޖައްސައިލިއެވެ. އަރީޝް އޮތީ ބިނދިބިނދިފައި ހޭށެވެ. ބަނޑުގައި އަތްއަޅައިގެން އޮވެ އޭނާ ހީނހީނ ހަލާކުވާ ވަރުވިއެވެ.\n"ހުރޭ، ހިކަންޖަށް ދުވަހެއް އައިއްޔާ މީދަލަށް ވެސް ދުވަހެއް އަންނާނެ." ޝާޔަން ނުރުހިފައި ބުނެލިއެވެ.\n"އޭނ! ކީކޭ ތިބުނީ؟" އަރީޝަށް ދޭހަ ނުވެގެން އަހައިލިއެވެ.\n"މަށަށް ވެސް އަދި ދުވަހެއް އަންނާނޭ މި ބުނީ." ޝާޔަން ތުންއަނބުރައިލިއެވެ.\n"ޝާގެ ދުވަސްތާ ހަމަ ކޮންމެ ދުވަހަކީ ވެސް." އަރީޝް ޝާޔަން ގާތަށް ޖެހިލިއެވެ.\nޝާޔަންގެ ފަން އިސްތަށި ގަނޑުގައި އޭނާ ފިރުމައިލިއެވެ. މަޑުމަޑުން އަރީޝްގެ އިނގިލި ތިރިކޮށްލީ ޝާޔަންގެ ކޯތާފަތަށެވެ. ކޯތާފަތް ހުރަސްކޮށް އޭނާގެ ދަތްދޮޅީގައި އިނގިލި ޖައްސާ ހިއްލައިލިއެވެ. ޝާޔަންގެ ނޭވާ އަވަސްވިއެވެ. އަރީޝްގެ މޫނު ޝާޔަންގެ މޫނާ ކައިރިކޮށްލިއެވެ. އަރީޝްގެ ހޫނު ނޭވާ ޝާޔަންގެ ތުންފަތުގައި ޖެހުނެވެ. އޭނާ އެތެރެއަށް ނޭވާ ދަމައިލިއެވެ. އަރީޝްގެ ހަރަކާތްތަކުން ޝާޔަންގެ ގައިން ހީނބިހި ނަގަމުން ދިޔައެވެ. ލޯލިތައް ކޮޅަށް ޖެހި މަޑުމަޑު ތުރުތުރެއް ހަށިގަނޑުގައި ދައުރުކުރާން ފެށިއެވެ.\nކުއްލިއަކަށް ދެ ޒުވާނުން ދުރަށް ޖެހިލިއެވެ. އެ މީހުންނަށް ތިބެވުނު ތަން ހަނދާނަށް އައީ ކަންނޭނގެއެވެ. މައިދޮރުން މީހަކު އެތެރެއަށް ވަނުމުން ޖެހިލުންވީއެވެ. ޝާޔަންގެ ލޮލުގައި އަޅައިގަތީ އެ މަންޒަރެވެ. އޭނާއަށް ސިފަކުރެވުނީ އެ މަންޒަރުން އޭނާއާއި އަރީޝްކަން ވިސްނުނީ ވެސް އެހައި ހިސާބުންނެވެ.\nޝާޔަންގެ ވެސް ލޮލުގައި އަޅައިގަތީ ތަނުގެ މައިދޮރު ހުޅުވާލުމަށްފަހު މަޑުކޮށްލައިގެން ހުރި މީހާއެވެ. އޮފުއަރަމުންދާ ބޫޓުގެ ހިމަދިގު ކޮޅުން ފެށިގެން މައްޗަށް އޭނާއަށް ނަޒަރު ހިންގައިލެވުނެވެ. ކަޅު ކުލައިގެ ފަޓުލޫނުގެ މެދުން ނަގައިފައިވާ ރޫ ހުރީ ސީދާވެފައެވެ. ޖީބާ ދިމާ އަރިމަތިން ނަގައިފައިވާ ދެ ރޫ ވެސް އެހައި ތެދެވެ. ހުދުކުލައިގެ ގަމީހާ ކަޅު ކުލައިގެ ފަޓުލޫނު ކިތައްމެހާ ވެސް ގުޅެއެވެ. ދަށަށް ޖަހައިލައި ރޫތަށް ތަރުތީބުކޮށްލައިފަ ހުރި ގޮތުން އެމީހެއް ތަރުތީބުކަން ހާމަވެއެވެ. އަޅިކުލައިގެ ޓައީގައި ހިފައިލަމުން ކުޑަކޮށް ދޫކޮށްލިއެވެ. ތަރުތީބު މަގުން ކޮށައި އެއްވަރުކޮށްފައިވާ ތުނބުޅީގައި އޭނާގެ ކަނާއަތުގެ ބޮޑުވާ އިނގިއްޔާއި ޝަހާދަތް އިނގިލީގެ އެހުރުގެ ތެރެއަށް ލައި ފިރުމައިލިއެވެ. އޭނާ ލަސްލަހުން މުޅި މާހައުލަށް ބަލައިލިއެވެ. ވަކި މީހަކަށް ކަޅިއަޅަމުންނެވެ. މީހެއް ދައުވަތަށް ފެންބޮވައިގެންފައިވާ ހެންނެވެ.\nއޭނާގެ ލޮލުގައި އަޅައިގަތީ ޝާޔަންއެވެ. ޝާޔަން ފެނުމާ އެކު ލުއި ހިނިތުންވުމެއް އޭނާގެ ތުންފަތުގައި ދުވެލިއެވެ. ލޮލުގައި އޮތް އަވި އައިނު ނަގައި ބޮލަށް ހެޔޮކޮށްލަމުން ޝާޔަންއާ ދިމާއަށް އޭނާ ހިނގައިގަތެވެ. ޝާޔަން ވެސް އޭނާއަށް މަރުހަބާ ކިޔުމުގެ ގޮތުން ކޮޅަށް ތެދުވެލިއެވެ. ޝާޔަން އިޝާރަތްކޮށްލީ ކުރިމަތީ ހުރި ގޮނޑިއަށެވެ. އޭނާ ހުއްޓިލަމުން ކޮނޑުގައި އޮތް ދަބަސް ޖެހިގެން ހުރި ގޮނޑީގައި ބެހެއްޓިއެވެ.\n"އަހަންނަކީ މުހައްމަދު އަރީޝް، އުމުރުން 37 އަހަރު، ކުޑަ ފިރިހެން ކުއްޖެއްގެ ބައްޕަ. ކާވެނި ރޫޅުނުތާ ދެ އަހަރު ވެއްޖެ." އަރީޝް ސަލާމަތް އަތްދިއްކޮށްލަމުން ހިނިތުންވެލިއެވެ.\n"މީ މަރިޔަމް ޝާޔަން، އުމުރު 35 އަހަރު. ކުޑަ ފިރިހެން ކުއްޖެއްގެ މަންމަ. ދެވަނަ ކައިވެންޏަކަށް ވިސްނަމުން މިދަނީ." ޝާޔަން ވެސް ފާޑަކަށް ހިނިތުންވެލަމުން ސަލާމުގެ ޖަވާބުދޭން އަތް ދިއްކޮށްލިއެވެ.\n"ފައްޓަމާ ދެއްތޯ؟" އަރީޝް ގޮނޑީގައި އިށީނދެ ހަމަޖެހިލަމުން ޝާޔަންގެ މޫނަށް ބަލައިލިއެވެ.\n"އާދެ، އެންމެ ރަނގަޅު. ކުރިއަށް ގެންދަވާ." ޝާޔަންގެ ވާހަކަ ވެސް ބައްޓަން ކުރީ ސީދާ އަރީޝްގެ ވާހަކަދެއްކުމުގެ ވަޒަނަށެވެ.\n"އަޅުގަނޑު ދެންނެވީ..." އަރީޝްގެ އަޑު ބެދުނެވެ.\n"ދެން ތި ރަސްމީ ތޮފި ނަގައިފަ އިހަށް ހަމަޖެހިލަބަލަ." ޝާޔަން ގާތަށް ހިނިއައެވެ.\nއަރީޝް ބަލައިލީ ސީދާ ޝާޔަންގެ މޫނަށެވެ. އޭނާގެ ދެ ލޮލަށެވެ. އަރީޝްގެ ލޮލުގެ ތެތްކަން އިތުރުވެ ކަރުނަތަކަކަށް ބަދަލުވާން ފެށިއެވެ. ނަމަވެސް އޭނާ ހިތްވަރުކޮށްފައި އެކަން ހިންދައިލިއެވެ.\n"އަދިވެސް ހަމަ އެހައި ސީރިއަސްތަ؟ އަރީޝް ތިޔަ ހަރު ތޮށިގަނޑުން ބޭރަށް ނުކުމެ އިހަށް ހަމަޖެހުމުގެ ނޭވާއެއް ދޫކޮށްލަބަލަ." ޝާޔަން ހިނިތުންވެލަމުން ނަސޭހަތުގެ ރާގުގައި ބުނެލިއެވެ.\nއަރީޝްގެ މޫނުމަތިން ފެންނަމުން ދިޔައީ އަބުއިކަމުގެ ކުލަވަރެވެ. އޭނާ އިނީ ހިސާބަކަށް ހާސްވެ ކަންބޮޑުވެފައެވެ. ކޮންމެވެސް ވަރަކަށް ދާހިތްލާފައެވެ. އޭނާގެ ހިތުގައި އުފެދިފައިވާ ރާޅުބާނީތަކުގެ އަސަރުތައް މޫނުމަތިން ފެންނަމުން ދަނީއެވެ. ހިތުގެ ގޮނޑުދޮށަށް ބިންދާލާ ކޮންމެ ރާޅަކުން ދިޔަރެހަށް ދަމާލާ އޮއިވަރުގެ އަސަރު ލޮލުން ފެންނަނީއެވެ.\n"މި ބުނީ އޮފީހަށް ޒިންމާދާރުވާހެން، އަމިއްލަ ދިރިއުޅުމަށް އަމިއްލަ ނަފުސަށް ވެސް އެ ކަންބާއްވަ ބަލައިށޭ." ޝާޔަން ހިފައިލީ ސީދާ ނުކުތާގައެވެ.\n"ޝާ! ޕްލީޒް." އަރީޝް އާދޭހުގެ ރާގުގައި ބުނެލިއެވެ.\n"އަހަންނަށް އެ ހައްގު ދިނީ އަރީއެއް ނޫންތަ؟ ހަނދާނެއް ނެތްދޯ. އަރީ އެބަޖެހޭ އަމިއްލަ ދިރިއުޅުމުގެ ކަންކަމަށް ސަމާލުކަންދޭން،" ޝާޔަން ފުން ނޭވާއެއް ދޫކޮށްލިއެވެ. "ދިރިއުޅުމަކީ އެންމެ ބޮޑު ޒިންމާ. ޒިންމާދާރު ވަޒީފާތަކުގައި އަހަރުމެން އުޅެނީ ދިރިއުޅުމުގެ ޒިންމާއިން ރެކޭކަށް ނޫން. އެކަމަށް މަގުފަހިކޮށްދޭން. މަގު ކޮށައިދޭން. އެކަމަށް ބޭނުންވާ ތަނަވަސްކަން ހޯދައިދޭން."\nއަރީޝް ބަލައިލީ ސީދާ ޝާޔަންގެ މޫނަށެވެ. އޭނާގެ ފަރިތަ ޖުމުލަތަކުން އަރީޝްގެ ހިތުގައި މާޒީގެ މަންޒަރުތަކެއް ކުލަވާތީއެވެ. އަރީޝް ކަޅި ޖަހައި ނުލައި އިނީ ސީދާ ޝާޔަންގެ ތުންފަތަށް ބަލާށެވެ.\n"ބައެއް މީހުންނަށް ވިސްނެނީ ޒިންމާދާރު ވަޒީފާއެއްގެ ހުރިހާ ޒިންމާތަކެއް ނެގުނީމަ އެމީހެއްގެ ދިރިއުޅުން ކާމިޔާބުވާނޭ. އެއީ ވަރަށް ބޮޑު ކުށްހީއެއް. ހަގީގަތުގައި ކާމިޔާބު މީހަކީ ދިރިއުޅުމުގެ ޒިންމާތައް ވަޒަންހަމަކޮށް ގެންގުޅޭ މީހާ. ދަތިހާލުން ވެސް ދިރިއުޅުން ތަރުތީބުކުރާ މީހާ. ދެ މަފިރިއެއްނަމަ އެއީ ކާމިޔާބު ބައެއްކަމަށް ބަލާނީ ދަރީން. ދަރީންނަކީ ހުލްގުހެޔޮ މުޖުތަމައަށް ތުރާލަކަށް ނުވާ ދަރީންނަމަ އޭގެ ޝަރަފުވެރިންނަކީ މައިންބަފައިން. މާނައަކީ މައިންބަފައިން ކާމިޔާބުވީއޭ. އެކަމަކު ޒިންމާދާރު ވަޒީފާތަކުގައި އުޅޭ މީހެއްގެ އެންމެ ދަރިއަކު ވެސް ގޯސްވެ މުޖުތަމައުގެ ލަދަކަށް ނޫނީ މުޖުތަމައަށް އުނދަގުލަކަށް ވެއްޖެ ނަމަ ހަގީގަތުގައި ނާކާމިޔާބުވީ އެ ކުއްޖާއެއް ނޫން. އޭނާގެ މައިންބަފައިން. އޭނާގެ ބެލެނިވެރިން." ޝާޔަންގެ ވާހަކަ ހުއްޓައިލީ ފޯނު ވައިބުރޭޓްވާން ފެށުމުންނެވެ.\nއަރީޝް ބަލައިލީ މޭޒުމަތީގައި އޮތް ޝާޔަންގެ ފޯނަށެވެ. ސްކުރީނަށް އަރާފައި އޮތް ނަން އަރީޝް ކިޔައިލިއެވެ. އޭނާ ހިތުން އެނަން ތަކުރާރުކޮށްލިއެވެ.\n"އެ ގުޅަނީ ނާނު." ޝާޔަން ފޯނަށް އިޝާރަތްކޮށްލިއެވެ.\nއަރީޝްގެ މޫނުމަތީގެ ހަރަކާތްތަކުން ފޯނު ނަގައި ވާހަކަދައްކާށޭ ބުނެލިއެވެ.\n"ކޮބައި؟ އަހަރުމެން މިތިބީ އިންތިޒާރުގަ. ކިހާއިރަކުން އާދެވޭ ވަރުވާނީ؟" ޝާޔަން އަޑުއަހަން ހުރީ އެކޮޅުން ދައްކާ ވާހަކައެވެ. "އެންމެ ރަނގަޅު އަހަރުމެން އެބަތިބިން. ހަމަ އެ ރެސްޓޯރެންޓުގަ. އޯކޭ ސީޔޫ." ޝާޔަން ބަލައިލީ އަރީޝްގެ މޫނަށެވެ. އަރީޝް ނިތްއަރުވާލިއެވެ.\n"މިހާރު ބުރިޖަށް އަރަނީއޯ. އޭނާ މާލެ އުޅޭތީ ކުޑަކޮށް ލަސްވީއޯ." ޝާޔަން އޮޅުންފިލުވައިދިނެވެ. "ކުށްވެރިވީ އަހަރެންނެއްނު." އަރީޝް ފާޑަކަށް ހިނިތުންވެލިއެވެ.\n"ތަނަކަށް ގަޑިއެއް ކިޔައިފި ނަމަ އެ ގަޑިއަކަށް އިހުތިރާމު ކުރަންވާނެ ދޯ. އަހަރެން އަރީޝް ކުށްވެރިއެއް ނުކުރަން. އަހަންނަށް އަރީޝްގެ ގޮތް އެނގޭތީ ހަމަ ނަސޭހަތެއް ދިނީއެއްނު. އަރީޝް ބަލާނެ އޮފީހަށް ގަޑި ނުޖެހި ދެވޭތޯ،" ޝާޔަން ފުންނޭވާއެއް ދޫކޮށްލިއެވެ. "އަހަރެން މި ބުނަނީ ހަމަ އެގޮތަށް ދިރިއުޅުމުގެ ކަންކަމަށް ވެސް ފަރުވާތެރި ވާށޭއޭ. ދަރިއަށް އަޅައިލާށޭ. އެހެންނޫނީ އަނެއްކާ ވެސް ދިރިއުޅުމުގެ ފަންބޮނޑި ބޮއްސުންލައި ބާކީ ވާނީ ހަމަ އަރީޝެއްނު."\n"އެއީ ތަ ވިޝް ކުރާ ގޮތަކީ؟" އަރީޝް ނިތަށް ދެތިން ރޫ އަރުވާލިއެވެ.\n"އެހެން ނަމަ އަހަރެން މިތަނަށް އައިސް މިގޮތަށް ވާހަކަދައްކާނެތަ؟" ޝާޔަން ފޫހިގޮތަކަށް ބުނެލިއެވެ. "އެހެން ނުބުނަމެއްނު." އަރީޝް ހިނިތުންވެލިއެވެ.\n"ޔޫ ނޯ. ސްޓިލް ވީއަރ ބެސްޓް ފްރެންޑްސް." އަރީޝް ކަމެއް ހަނދާން ކޮށްދިނެވެ.\n"އެންޑް ވީ އަރ އެކްސް،" ޝާޔަން ވެސް ހިނިތުންވެލިއެވެ. "އެކްސް ވައިފް އެންޑް އެކްސް ހަސްބަންޑް."\n"އެއީތާ މީގެ ބިއުޓީއަކީ ދޯ." އަރީޝް ފުން ނޭވާއެއް ދޫކޮށްލިއެވެ.\n(ނުނިމޭ، އަނެއް ބައި ބުދަ ދުވަހުގެ ނޫހުގައި)\nރޯދަ މަސް 2021\nމި އައްޒައާ ޖުމާތަ ވަރިކޮށްފަ ވެސް ބެސްޓް ފްރެންޑް ހެދިގެން އުޅެން... މި ޒުވާނުން އުޅޭ ވައްތަރޭ ހީވޭ\nވަރަށް ދިރާސާކޯސްފައި ލިޔާ ލިޔުމެއްދޯ\nރީތި... ވާހަކަ މި އަންނަނީ ކޮން ތަރުތީބަކުން... މި ބުނީ ދެ ދުވަހުން އެއް ދުވަހުހޭ\nހާދަ ރީތި ސިފަކުރުންތަކެއް،،، މަންޒަރު ސާފުކޮށް ފެނިއްޖެ... ވަރަށް ފުރިހަމަ ބަހުގެ ހަމަތަކާ އެއްގޮތަށް ސިފަކޮށްލައިފައި އޮތް ގޮތް ވަރަށް ރީތި


TC balikoh Eagles ah dhevanaigai lead eh | Mihaaru\nއީގަލްސްގެ ރިޒޭ (ކ) ޓީސީ ގޯލަށް ބޯޅަ ފޮނުވާލަނީ.-- ފޮޓޯ: ނިޝާން އަލީ/ މިހާރު\n12 ޖެނުއަރީ 2020 - 19:103comments\nއީގަލްސް މިއަދު މޮޅުވުމުން ލީގުގެ އެއް ވަނައިގައި އޮތް މާޒިޔާގެ ލީޑު ވެސް ވަނީ އަށް ޕޮއިންޓަށް ކުޑަވެފަ އެވެ. ދެ ވަނަ ބުރުގެ ކުޅުން ނިމުނުއިރު، މާޒިޔާ އެއް ވަނައިގައި އޮތީ 41 ޕޮއިންޓާ އެކު އެވެ. ދެ ވަނައިގައި އީގަލްސް އޮތީ 33 ޕޮއިންޓާ އެކު އެވެ. ތިން ވަނައިގައި ޓީސީ އޮތީ 28 ޕޮއިންޓާ އެކު އެވެ. ހަތަރު ވަނައިގައި އޮތް ގްރީން ސްޓްރީޓްސްގެ އޮތީ 26 ޕޮއިންޓެވެ. ފަސް ވަނައިގައި ދަ ގްރާންޑޭ ސްޕޯޓްސް ކްލަބް 21 ޕޮއިންޓާ އެކު އޮތްއިރު، ހަ ވަނައިގައި އޮތް ފޯކައިދޫ އަށް ވަނީ 20 ޕޮއިންޓް ލިބިފަ އެވެ. ކުރިން ގަދަ އަށް ޓީމު ކުޅޭގޮތަށް އޮތް ލީގުގެ ތިން ވަނަ ބުރު ކުޅޭނީ ގަދަ ހަ ޓީމެވެ.\nމި ފަހަރުގެ ޓްރާންސްފާ މާކެޓްގައި ޓީމު ބަދަލުކުރި ގިނަ ކުޅުންތެރިންނަށް ދެ ޓީމުގެ ފުރަތަމަ އެގާރައިން ވަނީ ފުރުސަތު ދީފަ އެވެ. އެ ގޮތުން ޓީސީން ވަނީ ދާދި ފަހުން އެ ޓީމަށް ގެނައި އަލީ އަޝްފާގު (ދަގަނޑޭ) ހިމަނައިފަ އެވެ. އަނެއްކޮޅުން އީގަލްސް އިން ފެށީ ނިލަންދޫ އިން ހޯދި ޖަޕާނުގެ މިޑްފީލްޑަރު ޓޮޝީކީ އޮކަމޯޓޯ (ޓޮޝީ) ފުރަތަމަ އެގާރައަށް ލައިގެންނެވެ.\nމެޗު ފަށައިގެން އީގަލްސް އިން ރަނގަޅަށް ކުޅެ ފުރުސަތުތަށް ތަނަވަސްކުރި އެވެ. ނަތީޖާއެއްގެ ގޮތުން މެޗުގެ 15 ވަނަ މިނިޓްގައި އަހުމަދު ރިޒުވާން (ރިޒޭ) ވަނީ އީގަލްސް އަށް ލީޑުނަގައިދީފަ އެވެ. އަލީ ފާސިރު (ސެންޓޭ) ދިން ބޯޅައެއް ޓޮޝީކީ ފައިގައި ޖެހިފައި އޭރިއާ ތެރެއިން ރިޒޭ އަށް ލިބުމުން އޭނާ ވަނީ ޓީސީ ގޯލުގައި ހުރި ޕާކިސްތާންގެ ކީޕަރު ހަނީފް ސާގިބް އަށް އެއްވެސް ފުރުސަތެއް ނުދީ ބޯޅަ ގޯލުގެ ތެރެއަށް ފޮނުވާލައިފަ އެވެ.\nޓީސީ އަށް އެންމެ ބޮޑު އުނދަގޫތަކެއް މެޗުގައި ކުރިމަތިވީ މެޗުގެ 17 ވަަނަ މިނިޓްގައި އެ ޓީމުގެ ޒުވާން ޑިފެންޑަރު ސާދު ނިޒާރަށް ރަތް ކާޑެއް ދެއްކުމުންނެވެ. ސާދު އަށް ރަތް ކާޑު ދެއްކީ އީގަލްސްގެ ހަސަން ރާއިފް (ހަންނަ) މުޅިން ހުސްކޮށް އޭރިއާތެރެއަށް ވަންނަން ދިޔަ ބޯޅައެއްގައި އޭނާ އަށް ފައުލުކުރުމުންނެވެ. އެ ފަހަރު ލިބުނު ހިލޭ ޖެހުމުން ސެންޓޭ ޖެހި ބޯޅަ ދިޔައީ އަރިމަތިން ބޭރުންނެވެ.\nޓީސީގެ ދަގަނޑޭ (ކ) އީގަލްސް ކުޅުންތެރިއަކު ކައިރިން ބޯޅަ ހިފައިގެންދާން މަސައްކަތްކުރަނީ. -- ފޮޓޯ: ނިޝާން އަލީ/ މިހާރު\nލީޑުފުޅާކުރަން އީގަލްސްގެ ޓޮޝީ އާއި ސެންޓޭ އަދި ރިޒޭ އަށް ފުރަތަމަ ހާފުގައި ލިބުނު ފުރުސަތުތަކުގެ ބޭނުމެއްނުހިފުނެވެ. މި ހާފުގައި ޓީސީން ވެސް ރަނގަޅު ދެ ހަމަލާއެެއް ފޮނުވާލި އެވެ. ދަގަނޑޭ އޭރިއާތެރެއިން ޖެހި ބޯޅައެއް އީގަލްސްގެ ކީޕަރު ލަންކާގެ ސުޖަން ޕެރޭރާ ވަނީ މަތަކޮށްފަ އެވެ. އޭގެ ފަހުން ހިލޭ ޖެހުމަކުން ދަގަނޑޭ ޖެހި ބޯޅަ ދިޔައީ އަރިމަތިން ބޭރުންނެވެ.\nދެ ވަނަ ހާފް ފަށައިގެން ފަސް މިނިޓް ތެރޭ އީގަލްސް އަށް ލީޑުފުޅާކޮށްދިނީ ސެންޓޭ އެވެ. ރިޒޭ ތަނަވަސްކޮށްދިން ފުރުސަތެއްގައި ސެންޓޭ ޖެހި ބޯޅަ ގޯލަށް ވަނީ ޓީސީ ޑިފެންޑަރެއްގެ ފައިގައި ޖެހިފަ އެވެ. އެއް ކުޅުންތެރިޔަކު މަދުކޮށް ކުޅެެވެސް ޓީސީން ވަނީ ރަނގަޅު ހަމަލާތަކެއް ފޮނުވާލައިފަ އެވެ. ޓީސީގެ އިޝާން އިބްރާހިމް (ސައްޓު) އާއި އަކުރަމް އަބްދުލް ގަނީ (އަކޫ) ޖެހި ބޯޅަތައް ހުއްޓުވީ ކީޕަރު ސުޖަން އެވެ.\nމެޗުގެ 76 ވަނަ މިނިޓްގައި އީގަލްސްގެ ޓޮޝީ އަށް ވަނީ ދެ ވަނަ ރީނދޫ ކާޑާ އެކު ރަތް ކާޑު ދައްކައިފަ އެވެ. އޭނާ އަށް ދެ ވަނަ ރީނދޫ ކާޑު ދެއްކީ ޓީސީ އަށް ލިބިފައިވާ ހިލޭ ޖެހުމެއްގައި ބޯޅަ ލަސްކުރަން އުޅުމުންނެވެ. އީގަލްސްގެ ތިން ވަނަ ގޯލު މެޗުގެ އިތުރު ވަގުތުގައި ޖެހީ ފޯކައިދޫން ލޯން އެއްބަސްވުމެއްގެ ދަށުން އީގަލްސްއާ ގުޅުނު ހަސަން ނަޒީމް (ޗޯޓު) އެވެ. ރިޒޭ ދިން ބޯޅަ ޗޯޓު ވަނީ ހަމަޖެހިލާފައި ގޯލުގެ ތެރެއަށް ފޮނުވާލައިފަ އެވެ. ޗޯޓު ކުޅެން އެރީ ދެ ވަނަ ހާފްގައި ސެންޓޭގެ ބަދަލުގަ އެވެ.\nޓީސީގެ ކޯޗު މުހައްމަދު ޝާޒްލީ (ޝާޒް) ބުނީ މެޗުގައި އެންމެ ބޮޑު އުނދަގޫ ކަމަކަށް ދިމާވީ އެހާ ކުރީކޮޅުގައި ކުޅުންތެރިއަކަށް ރަތް ކާޑު ދެއްކުމުން އެކަކު މަދުކޮށް މެޗުގެ ބޮޑުބައި ކުޅެން ޖެހުން ކަމަށެވެ. އަދި މެޗަށް ނުކުތީ މޮޅެއް ހޯދުމަށް ކަމަށާއި އެކަން ހާސިލްނުވީ އީގަލްސްގެ ފަރާތުން މޮޅު ކުޅުމެއް ފެނުމުން ކަމަށް ޝާޒް ބުންޏެވެ.\nއީގަލްސްގެ ކޯޗު މުހައްމަދު ޝިޔާޒް (މޯހަން) ބުނީ މިއީ ވަރަށް މުހިއްމު މޮޅެއް ކަމަށާއި އެކަމަކު ކުޅުމަށް ބަލާއިރު ފެނުނީ އެންމެ ހިތްހަމަޖެހޭ ކަންތައްތަކެއް ނޫން ކަމަށެވެ. އަދި ޓީސީގެ އެއް ކުޅުންތެރިޔަކު މަދުވި ފަހުން އީގަލްސްގެ ކުޅުންތެރިންނަށް ފަސޭހަކޮށްލައިގެން އުޅެވުނު ކަމަށާއި އެއީ އެންމެ ރަނގަޅު ގޮތެއް ނޫން ކަން މޯހަން ފާހަގަކުރި އެވެ.\nލީގުގެ ތިން ވަނަ ބުރު ފަށާނީ އަންނަ އަންގާރަ ދުވަހު އެވެ.


Algeria ge raees ge5vana dhauru huttuvee rayyithun | Mihaaru\nއަލްޖީރިއާގެ ރައީސް އަބްދުލް އަޒީޒް ބޫތަފްލިގާ. --ފޮޓޯ:އޭއެފްޕީ\nއަލްޖީރިއާގެ ރައީސްގެ ފަސް ވަނަ ދައުރު ހުއްޓުވީ ރައްޔިތުން\n12 މާޗް 2019 - 16:282comments\nއަލްޖިއާސް (މާޗް 12) - އެންމެ ފަހު ވަގުތު ރައީސް ކަމަށް ކުރިމަތިލާން ނިންމެވި އަލްޖީރިއާގެ ރައީސް އަބްދުލް އަޒީޒް ބޫތަފްލިގާ ފަސް ވަނަ ދައުރަކަށް ކުރިމަތިލެއްވުން ރައްޔިތުންގެ ޕްރެޝަރުން ހުއްޓުވައިފި އެވެ.\nރައީސް ކަމަށް ކުރިމަތިލައްވަން ބޫތަފްލިގާ ނިންމެވުމުން އަލްޖީރިއާގެ އެކި ކަންކޮޅުތަކުން ވަނީ މުޒާހަރާ އަށް މީހުން ނުކުމެފަ އެވެ. ވޭތުވެދިޔަ 20 އަހަރު އަލްޖީރިއާގައި ވެރިކަން ކުރެއްވި ބޫތަފްލިގާ ފަހަކަށް އައިސް އާއްމުންގެ ތެރޭން ފެނިފައި ވަނީ ވަރަށް މަދުންނެވެ. އޭނާ އަށް 2013 ވަނަ އަހަރު ވަނީ ސްޓްރޯކެއް ވެސް ޖެހިފަ އެވެ. ރައްޔިތުންނާ މުޚާތަބު ކުރައްވައި ބޫތަފްލިގާ އެންމެ ފަހުން ތަގްރީރެއް ދެއްވާފައި ވަނީ 2014 ވަނަ އަހަރު އެވެ.\nރައީސް ކަމަށް ވާދަނުކުރައްވާނެކަން އިއުލާން ކުރެއްވުމާ އެކު ބޫތަފްލިގާ ވަނީ އަންނަ މަހު 18 ވަނަ ދުވަހު ދުވަހު ބާއްވަން ހަމަޖެއްސި އިންތިޚާބު ފަސްކޮށްފަ އެވެ.\nބޫތަފްލިގާ މިދިޔަ ހަފުތާގައި ވިދާޅުވެފައި ވަނީ ފަސް ވަނަ ދައުރަކަށް އިންތިޚާބުވެވަޑައިގެންފި ނަމަ ދަައުރުގެ ކުރީކޮޅު އިސްތިއުފާ ދެއްވާނެ ކަމަށެވެ. ނަމަވެސް ރައްޔިތުން ވަނީ އެ އަޑު ނާހައި ބޫތަފްލިގާއާ ދެކޮޅަށް މުޒާހަރާ އަށް ނުކުމެފަ އެވެ.\nއަލްޖީރިއާގެ 1،000 އަށް ވުރެ ގިނަ ފަނޑިޔާރުން ވެސް ހޯމަ ދުވަހު ވަނީ ބޫތަފްލިގާއާ ދެކޮޅަށް ތެދުވެފަ އެވެ. ވަކީލުން ބުނެފައި ވަނީ ބޫތަފްލިގާ ވާދަކުރައްވާ އިންތިޚާބެއް އެ މީހުން މޮނިޓާ ނުކުރާނެ ކަމަށެވެ.\nވެރިކަމަށް ވާދަނުކުރައްވާނެކަން ބޫތަފްލިގާ އިއުލާން ކުރެއްވީ ސްވިޒަލެންޑުގެ ހޮސްޕިޓަލެއްގައި ދެ ހަފުތާ ވަންދެން ފަރުވާ ހޯއްދެވުމަށް ފަހު ގައުމަށް ވަޑައިގެންނެވިތާ އެއް ދުވަސް ފަހުންނެވެ.\nއިތުރު ލިޔުންތައް އަލްޖީރިއާ


Beyru thottah bodethi badhalu thakeh: Male himaayai kureveyne tha? | Mihaaru\nއިންޑަސްޓްރިއަލް ވިލެޖް ހަދަން މާލޭގެ ބޭރު ތޮށި އަލުން ހަދަނީ: މިއީ މީގެ އަހަރުތަކެއް ކުރިން މާލޭގެ ހިމާޔަތަށް ޖަޕާން ސަރުކާރުން ލައިދިން ތޮއްޓެއް-- ފޮޓޯ: ނިޝާން އަލީ/ މިހާރު\nމާލޭގެ ކަނޑު ތޮއްޓަށް ބޮޑެތި ބަދަލުތަކެއް: މާލެ ހިމާޔަތް ކުރެވޭނެތަ؟\n26 މެއި 2016 - 08:31 18 comments\nމީގެ 29 އަހަރު ކުރިން މާލެ އަށް އެރި ބޮޑު ރާޅު، އޭރު މާލޭގައި އުޅުނު އެއްވެސް މީހަކު ހަނދާނެއް ނުނެތޭނެ އެވެ. ފުލުފުލުގައި މާލެ އަށް އެރި އެ ރާޅުތައް ރަށު ތެރޭގެ ބޮޑު ސަރަހައްދަކަށް ފެތުރި އެތައް ގެއަކަށް ގެއްލުން ލިބުނެވެ. އެފަދަ ކާރިސާތަކުން ސަލާމަތްވުމަށް ޖަޕާން ސަރުކާރުން މާލެ ވަށައި ލީ ކަނޑު ތޮއްޓަކީ އޭގެ ދެ ވަނައެއް ނެތް ފަދަ ބޮޑު ހިމާޔަތެކެވެ.\nސަރުކާރުގެ ބޮޑެތި ބައެއް މަޝްރޫއުތައް ހިންގުމަށްޓަކައި، މާލޭގެ ކަނޑުތޮއްޓަށް ބޮޑެތި ބަދަލުތަކެއް ގެނެސް، ބައެއް ސަރަހައްދުތައް އަލުން އަންނަނީ ތަރައްގީ ކުރަމުންނެވެ. ރަސްފަންނު ހެދީ އެ ސަރަހައްދުގެ ކަނޑު ތޮށީގައިވާ ގެރިގާތައް ނަގައި، އޭގެ ބަދަލުގައި ބޮޑު ހިލަ ޖަހައިގެން ކުރިއަށް ވުރެ ބޭރަށް ތޮށި ލައިގެންނެވެ. އަދި ކަޅުތުއްކަލާކޮއްޓާ ދިމާލުން އިންޑަސްޓްރިއަލް ވިލެޖެއް ހަދަން އެ ސަރަހައްދު ހިއްކައި، ކަނޑުތޮށި ބޭރަށް ޖެއްސުމުގެ މަސައްކަތް މިހާރު އަންނަނީ ކުރަމުންނެވެ.\nމާލޭގެ އިންޑަސްޓްރިއަލް ވިލެޖް ހަދާ ސަރަހައްދު: ކަނޑު ތޮއްޓަށް ބޮޑެތި ބަދަލުތަކެއް ވަނީ ގެނެސްފައި. -- މިހާރު ފޮޓޯ: ނިޝާން އަލީ\nއެކަމަކު މާލޭގެ ހިމާޔަތަށް ލީ ތޮށިގަނޑު ރޫޅާލައި އެކި ބައިތައް ނެގުމުން ކުރިމަގުގައި ބޮޑެތި ގެއްލުންތަކެއް ލިބިދާނެ ކަމަށް، ކަމާ ބެހޭ ބައެއް ތަޖުރިބާކާރުން ބުނެ އެވެ.\nތިމާވެއްޓާ ބެހޭ އަދި ބިން ހިއްކައިގެން ކުރާ މި ފަދަ މަސައްކަތްތަކާ ގުޅޭ ބައެއް މާހިރުން ބުނާ ގޮތުގައި މި ފަހުން ކުރި ވިއްސާރައިގައި ރަސްފަންނަށް އުދަ އަރައި، ގެއްލުންތަކެއް ލިބުނީ ވެސް އެ ސަރަހައްދުގެ ކަނޑުތޮއްޓަށް ގެނައި ބަދަލުތަކާ ގުޅިގެންނެވެ.\nމާލޭގެ ވަށައިގެންވާ ކަނޑުތޮށި އޮތް ގޮތް ދައްކައިދޭ ވީޑިއޯ. ވީޑިއޯ: ހުސައިން ޝަޔާހް / މިހާރު\nތިމާވެއްޓާ ބެހޭ ތަޖުރިބާކާރު މުހައްމަދު ޒާހިރު (މީމުޒަވިޔަނި) ވިދާޅުވީ ވަރަށް ގިނަ ދިރާސާތަކެއް ހެދުމަށް ފަހު ޖަޕާނުން ލާފައިވާ ކަނޑު ތޮއްޓަށް ދޭތެރެދޭތެރެ އިން ގެންނަ ބަދަލުތަކުގެ ނޭދެވޭ އަސަރު މާލެ އަށް ކުރާނެ ކަމަށެވެ. އެ ފަދަ ބަދަލުތައް ގެންނަން ޖެހޭނީ އެކަން ކުރި ކުންފުންޏާ ނުވަތަ އިންޖިނިއަރުންނާ މަޝްވަރާކުރުމަށް ފަހު، އެ މީހުން މާލެ އައިސް އިތުރު ރިވައިސްތައް ހެދުމަށް ފަހު ކަމަށް ޒާހިރު ވިދާޅުވި އެވެ.\nމީމުޒަވިޔަނި "މިހާރުު" އާ ވާހަކަ ދައްކަވަނީ: ކަނޑު ތޮއްޓަށް ގެންނަ ބަދަލުތަކާ މެދު ކަންބޮޑުވުން ފާޅުކުރެއްވި. -- ފޮޓޯ: ނިޝާން އަލީ/ މިހާރު\nއޭނާ ވިދާޅުވީ ކަނޑު ތޮށީގައި ޓެޓްރާޕޮޑް ނުވަތަ ގެރިގާތައް އަތުރާފައިވަނީ ވަކި ބަރުދަނަކަށް، ވަކި ގޮތަކަށް ކަމަށާއި އެ ގާތަށް ނަގައި، ބަދަލުތައް ގެންނަ އިރު އެކަމަށް އެއްވެސް ވަރަކަށް ސަމާލުކަން ނުދޭ ކަމަށެވެ.\n"އަޅުގަނޑު ހަނދާން އެބަހުރި ޖަޕާނު މީހުން އެ މަސައްކަތް ކުރި އިރު ރަބަރުން އެފަދަ އެއްޗެހި ހަދައިގެން ގެނެސް، ކިހިނެއް އެ ތަކެތި ބޭއްވީމަތޯ އޭގެ އިމްޕެކްޓް ބޮޑުވަނީ އަދި ކުޑަވަނީ ބަލާފައިވަނީ. ގާތަށް އެޅި އިރު އޭގެ ސައިޒާއި ބަރުމިނަށް ވެސް ބަލާފައިވަނީ،" ޒާހިރު ވިދާޅުވި އެވެ.\nކަނޑު ތޮށީގެ ގެ ގާތަށް ނަގައި އެތަނަށް ގެންނަ ބަދަލުތަކުގެ އަސަރު މިހާރު ކުރަމުން ދާކަމަށް އޭނާ ލަފާކުރައްވަ އެވެ.\nއިންޑަސްޓްރިއަލް ވިލެޖް ހެދުމުގެ މަސައްކަތް ހައުސިން މިނިސްޓްރީން ކުރިއަށް ގެންދަނީ: މާލޭގެ ސިނާއީ މަސައްކަތްތައް ބަދަލުކުރާނީ އެތަނަށް. -- ފޮޓޯ: ހައުސިން މިނިސްޓްރީ\nޒާހިރުގެ މި ވާހަކަ އަށް ކުރީގެ ހައުސިން މިނިސްޓަރު އަދި މި ދާއިރާ އިން މަތީ ތައުލީމް ހާސިލް ކުރައްވާފައިވާ މުހައްމަދު އަސްލަމް ވެސް އެއްބަސްވެވަޑައިގަނެ އެވެ.\nއޭނާ ވިދާޅުވީ ގިނަ އަހަރުތަކެއް ވަންދެން މާލެ ހިމާޔަތްކޮށްދެމުން އައި ތޮއްޓަށް ބަދަލުތައް ގެނެސް، ގާތަށް ނަގާއިރު ދިރާސާތައް ކުރަން ޖެހޭނެ ކަމަށާއި ނޫން ނަމަ އޭގެ ނޭދެވޭ އަސަރު ކުރާނެ ކަމަށެވެ.\n"މި ޒާތުގެ މަސައްކަތްތަކަކީ އެއްގޮތަކަށް ވެސް ކުޅޭކުޅޭ ޒާތުގެ ކަންތައްތަކެއް ނޫން. ރިސްކު ނަގަން ޖެހޭނެ. އެކަމަކު މި ފަދަ ކަންކަމަށް ރިސްކެއް ނަގަން ޖެހޭނީ ބޮޑެތި ދިރާސާތަކަށް ފަހު. އަޅުގަނޑުގެ ސުވާލަކީ މި މަސައްކަތްތައް ކުރަނީ ކިހާ ވަރަކަށް ބަލާފައިތޯއޭ،" އަސްލަމް ވިދާޅުވި އެވެ.\nއިންޑަސްޓްރިއަލް ވިލެޖްގެ މަސައްކަތް ކުރިއަށް ދަނީ: އެތަން ހަދަނީ ކަނޑު ތޮށި ބޭރަށް ޖައްސައިގެން. -- ފޮޓޯ: ހައުސިން މިނިސްޓްރީ\nއޭނާ ވިދާޅުވީ ހުޅަނގު ފަރާތުގެ ކަނޑު ތޮއްޓަށް ބަދަލުތަކެއް ގެނެސްގެން ރަސްފަންނު ހެދީ އެތަނުގެ މަރާމާތަށް ކިހާ މިންވަރެއްގެ ބަޖެޓެއްކޮށްގެންތޯ އާއި އެ މަރާމާތަށް އަހަރަކު ކިހާ ފައިސާއެއް ހަރަދުވާނެތޯ ބަލަން ޖެހޭ ކަމަށެވެ.\n"މި ފަދަ ކަމެއް ކުރާއިރު ބަލަން ޖެހޭނެ ކިހާ ވަރަކަށް އެތަން ގަދަވާނެތޯ އާއި ކިތައް ދުވަހު އޭގެ އަސަރު ކުރާނެތޯ. އެވަރު ނުބަލާކަމަށް ވާ ނަމަ އަބަދުވެސް މަރާމާތު ކުރާހާ ވާނީ،" ރަސްފަންނާ ގުޅޭ ގޮތުން އަސްލަމް ވިދާޅުވި އެވެ.\nހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެފައި ވަނީ އަހަރުގެ ވަކި ދުވަސްވަރެއްގައި ރަސްފަންނު ސަރަހަައްދަށް އުދަ އަރާނެކަމަށް މިނިސްޓްރީން ލަފާކޮށްފައިވާ ކަމަށެވެ.\nއެކަމަކު މި ރިޕޯޓަށް ހައުސިން މިނިސްޓްރީގެ ފަރާތުން މައުލޫމާތު ލިބޭ ގޮތެއް ނުވި އެވެ.\nމާލެ އަށް މިހާރު ގެންނަ ތަރަައްގީތަކާ މެދު ގިނަ ބައެއްގެ ޝަކުވާއެއް ނުވަތަ ކަންބޮޑުވުމެއް ނެތެވެ. އެފަދަ މަޝްރޫއުތައް ނުހިންގާކަށް ވެސް އާންމުންނެއް ނުބުނެ އެވެ. އެކަމަކު ގުދުރަތީ ހާދިސާތަކަކުން ހިމާޔަތްކުރުމުގެ މަގުސަދުގައި، އެތައް ދިރާސާތަކަށް ފަހު ލާ ތޮއްޓަށް ބަދަލު ގެންނަ އިރު މިހާރަށް ވުރެ ބޮޑަށް ބަލަން ޖެހޭނެ ކަމަށް ތަޖުރިބާކާރުން ދައްކާ ވާހަކަ މުޅިއަކުން ގޯހެއް ވެސް ނޫނެވެ. ކުއްލިއަކަށް އެފަދަ ކަންކަމާ ކުޅެލުމުން ނުކުމެދާނެ ނުރަނގަޅު ނަތީޖާތަކެއް ހުރެދާނެ އެވެ.\nރަސްފަންނު ސަރަހައްދުން ގިނަ ބަޔަކު ހިތްހަމަޖެހުން ހޯދަމުން އަންނަ އިރު އިންޑަސްޓްރިއަލް ވިލެޖުން ގިނަ ފަސޭހަތަކެއް ވެސް ލިބޭނެ އެވެ. އެކަމަކު ކަނޑު ތޮއްޓަށް ބޮޑެތި ބަދަލުތައް ގެންނަ އިރު އެކަން މިހާރު ކުރާ ގޮތާ މެދު ސުވާލުތަކެއް އުފެދެ އެވެ.\nއިތުރު ލިޔުންތައް ތިމާވެށި ހައުސިން މިނިސްޓްރީ ރަސްފަންނު ބީޗް


ހިތަދޫ ކޮންޓްރެކްޓް ޓްރޭސިންތައް ނެގެޓިވިކަމަށް ސިއްހީ އިދާރާއިން ހާމަކޮށްފި – DhiDaily\nހިތަދޫ ކޮންޓްރެކްޓް ޓްރޭސިންތައް ނެގެޓިވިކަމަށް ސިއްހީ އިދާރާއިން ހާމަކޮށްފި\nކޮވިޑް 19 އަށް އައްޑު އަތޮޅު ހިތަދޫ އިން ފައްސިވި ދެ މީހުންގެ ޑައިރެކްޓް ކޮންޓެކްޓް ވި އެންމެންގެ ސާމްޕަލްތައް ވެސް ނެގެޓިވްކަމަށް ކަމަށް ކަމާއި ބެހޭ ފަރާތްތަކުން ހާމަކޮށްފިއެވެ. މިމަހުގެ 10 ވަނަ ދުވަހު ހިތަދޫ އިން ކޮވިޑް19އަށް ފައްސިވެފައި ވަނީ އައްޑޫ ސިޓީ ސްކޫލެއް ހެދުމުގެ މަސައްކަތް ކުރާ ބަންގަލދޭޝް މީހަކާއި 58 އަހަރުގެ ދިވެހި އަންހެނެކެވެ.\nމި ދެމީހުންގެ ވެސް ކޮންޓެކްޓް ޓްރޭސިންގ ވެސް ނެގެޓިވްކަމަށް ވެއެވެ. އަދި މީގެ އިތުރުން ފޭދޫއިން ކޮވިޑަށް ފައްސިވެފައިވާ މީހާގެ ސާމްޕަލްވެސް ނެގެޓިވްކަމަށް ސިއްހީ އިދާރާއިން މައުލޫމާތުދެއެވެ. ނަމަވެސް ޑައިރެކްޓް ކޮންޓެކްޓް ވީ އެންމެންގެ ވެސް އިތުރު ސާމްޕަލް އެއް 14 ދުވަސް ފަހުން ނެގުމަށްވަނީ ހަމަޖައްސާފައެވެ.\nއައްޑޫ ސިޓީ ވަނީ މި ކޭސްތަކާއި އެއްކޮށް މޮނީޓަރިންގެ ހާލަތަށް ގެނެވި ބަލަންޖެހޭ ކަންތައްތައް ބެލުމަށްފަހު އަނެއްކާވެސް އެހާލަތު އުވާލައި ކުރިން އޮތް ހާލަތަށް ގެނެވިފައެވެ. މީހުން ގިނަ މިފަދަ ބޮޑު ރަށެއްގައި މިފަދަ ބަލިމަޑުކަމެއް ފެތުރިއްޖެނަމަ ވަރަށް ވެސް ބޮޑެތި ދަތިތަކާއި ކުރިމަތިލާންޖެހޭނެއެވެ.


Iyaz Ah Raees Solih Goaheh Noon, Goahee "Andhiri Dhaulaiy" - Vaguthu\nއިޔާޒަށް ރައީސް ޞާލިހް ގޯހެއް ނޫން، ގޯހީ "އަނދިރި ދައުލަތް"\nޖަމިއްޔަތުއް ސަލަފާއި ދިމާކުރުމުގެ މަސައްކަތް ކުރަނީ "އަނދިރި ދައުލަތުން" ކަމަށާއި އެއީ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހަށް ޖެއްސުން ކުރަން ކުރާކަމެއް ކަމަށް ވިދާޅުވެ ދީނީ އިލްމުވެރިޔާ ޑރ.މުހައްމަދު އިޔާޒް އޭނާ ރައީސް ޞާލިހަށް ކުރައްވާ ތާއިދު އަދިވެސް އެގޮތުގައި އެބައޮތް ކަން ހާމަކުރައްވައިފިއެވެ.\nޖަމިއްޔަތުއް ސަލަފާއި ދެކޮޅަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި އެމްޑީޕީގެ މަޖިލިސް މެންބަރުން ވާހަކަފުޅު ދައްކަވަމުން ގެންދަވަނިކޮށް އިޔާޒް ރޭ ކުރެއްވި ޓްވީޓެއްގައި ވިދާޅުވީ "އަނދިރި ދައުލަތުން ޖަމިއްޔަތުއް ސަލަފް އާއި ދިމާކުރުމުގެ ނަމުގައި މިކުރާ ކަމަކީ ރައީސް ޞާލިހަށް ޖެއްސުން ކުރުން" ކަމަށެވެ.\nއިޔާޒް އެހެން ވިދާޅުވި ގިނަ ބަޔަކު ގެންދަނީ އޭނާ އަށް ރައްދު ދެމުންނެވެ. ބައެއް ފަރާތްތަކުން ބުނެފައި ވަނީ ރައީސް ޞާލިހަކީ އެމްޑީޕީގެ ވިސްނުމާއި ފިކުރާއި އެއްގޮތައް މަސައްކަތް ކުރައްވާ ބޭފުޅެއް ކަމަށާއި އަދިވެސް އެކަން އިޔާޒަށް ވިސްނިވަޑައިނުގަންނަވާތީ ހިތާމަކުރައްވާ ކަމަށެވެ.\nAndhiri Dhaulathun @JAMIYYATHSALAF aai dhimaa kurumuge namugai mi kuraa kamaky HEP @ibusolih ah jessun kurun.\n— Dr Mohamed Iyaz (@dr_iyaz) November 21, 2019\nއިޔާޒް ކުރެއްވި އެހެން ޓްވީޓެއްގައި ވިދާޅުވީ 2018 ވަނަ އަހަރު މިހާރުގެ ރައީސް ޞާލިހަށް ތާއިދު ކުރެވުނު ކަމުގެ މައްޗަށް ފަހުރުވެރިވާ ކަމަށެވެ. "ރައީސް ޔާމީނާއި އަނދިރި އަނދިރިންގެ ކިބައިން ﷲ ގެ ރަހުމަތާއި އެކު ގައުމު ސަލަމަތް ކޮށްދެއްވާނެ ލީޑަރަކީ އެއީ ކަމުގައި ގަބޫލުކުރަން." އިޔާޒް ވިދާޅުވިއެވެ.\nޖަމިއްޔަތުއް ސަލަފާއި ބެހޭ ގޮތުން އިޔާޒް ރޭ ކުރެއްވި ޓްވީޓެއްގައި ވިދާޅުވީ އެޖަމިއްޔާގެ އިސް ބޭފުޅުންނަކީ އޭނާ ވަރަށް ރަނގަޅަށް ދަންނަ ބޭފުޅުންތަކެއް ކަމަށެވެ. "އަޅުގަނޑާއި ބައެއް ކަންތައްތަކުގައި ޚިޔާލުތަފަތު ނަމަވެސް ސުލްހަ މަސަލަސް ކަމަށް ލޯބި ކުރައްވާ ބައެއް. އެއްވެސް ގޮތަކަށް ހަމަ ނުޖެހުމަކަށް އަދި ތަޅާފޮޅުމަކަށް ހިތްވަރު ދީފާނެ ބައެއް ނޫން." އިޔާޒް ވިދާޅުވިއެވެ.\nރިޔާސީ ކޮމިޝަނުން ޑރ.އަފްރާޝީމް އަލީގެ މަރު ތަޙްޤީޤު ކުރުމަށް ފަހު ރިޕޯޓް ނެރުމުން ސަލަފް ޖަމިއްޔާ އާއި މެދު ފިޔަވަޅު އަޅަން އެމްޑީޕީގެ މެންބަރުން ގެންދަނީ ތަކުރާރުކޮށް ގޮވާލަމުންނެވެ. ނަމަވެސް ޖަމިއްޔަތުއް ސަލަފާއި މެދު ފިޔަވަޅު އެޅުމާއި ބެހޭގޮތުން ރައީސް ޞާލިހް އަދި މިހާތަނަށް އެއްވެސް އެއްޗެއް ވިދާޅެއް ނުވެއެވެ.\nތީގެ މިސާލަކީ ނަތަންޔާހޫ ގޯހެެއްނޫނޭ.. ގޯހީ އިޒުރާއީލޭ.. އިޔާޒުމެންނާ ދިމާލަށް ރައްޔިތުންލައްވާ އަނގަގޮއްވަން އުޅޭބައެއް އިޔާޒުމެންނަކީ.. ނަޝީދެ ގޯހެއް ނޫނޭ ގޯހީ އައްނި އޭ.. ސޯލިހު ރަގަޅުކަން ރައްޔިތުންނަ ބުނެދޭކަށް އިޔާޒަކަށްނުޖެހޭނެ މިހާރު.. ރައްޔިތުންނަވެސް ސޯލިހާ އިޔާޒާ ވަކިކުރެވިއްޖެ.. ﷲހަޒުރަތުގަވެސް މިމީހުން ސޯލިހުގެ ދިފާއުގަ ވާހަކަދައްކާނެބާ.. ﷲގަންދީ ހުވާކުރީ އިބުރާހިމު މުހައްހަމަދު ސޯލިހު އިސްލާމްދީނާ ދިވެހިގައުމާ ސިޔާދަތާ ރައްޔިތުންނާ ރައްޔިތުންގެ މުދާ ރައްކާތެރިކޮށް ހިމާޔަތްކޮއްދޭނެކަމަށް މިއަށް ﷲހަޒުރަތުގަ ސުވާލުވެވޭނެ އިޔާޒުހުއްޓަސް އިބުރާހިމާ. އިޔާޒު ﷲބިރުވެތިވެ ﷲއައްޓަކާ ތިބޭފުޅުން ރައްޔިތުންގެ ހާލާއިގެން ރައްޔިތުންއުޅުމަށް ދޫކޮއްދެއްވާ ހިމޭނުން ތިބެދީ. މިގައުމުގެ ހައްގުގަ ތިބޭފުޅުން ކޮއްދޭނެ އެއްވެސްކަމެ މިއަދުނެތް މިގައުމުގަ. އެއްކޮށް ސުންނާފަތިވެއްޖެ.\nއިޔާޒްގެ ވާހަކަތަކުން ހާދަ މުނާފިގުކަމުގެ ވަސްދުވައެވެ. ތިކިޔާ އަނދިރި ދައުލަތްތަކަށް މުސާރަދީ ބަލަހައްޓަނީ އިބްރާހީމް މުޙައްމަދު ޞާލިހެވެ. އޭނާއަކީ އަނދިރި ދައުލަތަތަކުގެ ޚަދިމެވެ. ދިވެހި ރައްޔިތުންނަށް ކަމެއްކޮށްދެން އައިސް ހުރި މީހެއްނޫނެވެ.\nނޮވެމްބަރު 22, 2019 10:52\nމީހަކަށް ތާއީދު ކުރިއަސް ފުކެއް ބޮޑުވަރު ތީ\nދިވެހިން ގުބޯހައްދުވަން އިތުރަށް ނޫޅުއްވާ އިޔާޒޫ\nކުރިއްސުރެ ދިވެހި ރައްޔިތުންނަށް އެނގޭކަމެއް ލަނޑަޔާ ވަނީ ލަނޑަޔާކަން. .\nނޮވެމްބަރު 22, 2019 10:53\nއިޔާޒުއެވެ. އެއްފައިސާފޮތީގެދެފަރާތް އެއްފަރާތް ގޯސްވެފައަނެއްފަރާތްރަނގަޅުވީމަ ދެންތިބާގެއިލްމުވެރިކަމާމެދު މިކަހަލަގަމާރުންނަށް ސުވާލުއުފެދޭ! ތިޔައީއަނެއްކާ " އަސާގެދެކޮޅު" އޮތިއްޔާބޭބެމެންނަރަކައިންސަލާމަތްވާނަމޭ ބޭބެމެން އުޅޭގޮތްނުބަލާށޭ ބުނިކަހަލަޝޭޚަކީބާ؟؟؟؟\nނޮވެމްބަރު 22, 2019 10:58\nކަލޭމެން އަނގަ ހިމޭނުން ބާއްވަ ދީބަލަ، ދޫރައްކާތެރި ކޮއްބަލަ، މި ގައުމު މިއަޅުވެތިކަމައް ވައްޓާލީ ކަލޭމެން..އަހަރެމެން ކަލޭމެން ލޭކެކޭ ހީލައްތެރިންނައް ދުވަހަކުވެސް މައާފެއް ނުކުރާނަން\nނޮވެމްބަރު 22, 2019 11:24\nޑޜ އިޔާޒު އައް ދޭން އޮތްނަސޭ ހަތަކީ ސިޔާސީ ނުވާށޭ.. އިޔާޒުމެން ތިޔަކަހަލަ ކޮމަންޓް ކުރުމުގެ ސަބަބުން މިގައުމުގަ މިހާރު ނެތޭ އިތުބާރު ކުރެވޭ ދީނީއިލުމުވެރިއެއް.. ދީން މީހުނައް ބޮޑައް އޮޅުންފިލުވައި ދިނުމައް ގަ ދައަޅާ މަސައްކަތް ކުރާށޭ..\nނޮވެމްބަރު 22, 2019 11:31\nބަލަ އިޔާޒޫ އަދިވެސް ކަލޭމެން ގޮތްދޫނުކުރާށެ ތިތިބެނީ ކަލޭމެން ގެނައި ސަރުކާރަކުން މިގައުމުގެ އިސްލާމީ ވަހުދަތު ގެއްލުވާލާ ދީނަށް ފުރައްސާރަކޮށް ނަގާއިރުވެސް. ކަލޭ ހަމަތޯވެސް ބަލަން އެބަޖެހޭ މިހާރު. އިހަށްދުވަހެންނު އިބުރާހިމް މުހައްމަދު ސޯލިހުބުނީ ދައުލުތަގެ އެންމެ އިސްވެރިޔަކީ އަކީ ތިމަންނައޭ އެނެއް ދެބާރު އިސްލާހުކޮށް ގައުމު ހަމަމަގަށް އެޅުވުމުގެ ޒިންމާ އޮތީ ތިމަންއަތުގައޭ. އެހެންވީރު އޭނަ ގައުމުގަ ހިނގާ މިފަދަކަންކަމަށް ފިޔަވަޅު ނާޅަ އެހުންނަނީ އޭނަ އެތެރޭގަ ހުރެގެން ކުރާކަންތައްގަނޑެއް ކަމަށް ކަލޭއަށް ގަބޫލުނުކުރެވެނީތަ؟ އޭނަގެ ފުރިހަ އެއްބާރުލުމާއެކު މިހުރިހާ ގަނޑެއް މިގަންނަނީ. މިކަމުގެ ފުރިހަމަ ޒިންމާ އުުފުލަނޖެހޭނެ ކަލޭމެން. ތިހެން ރެކިގަނެގެން ނުހުރެވޭނެ.\nނޮވެމްބަރު 22, 2019 11:40\nޔާމީނު ގޯހެއްނޫން ގޯހީ ސަރުކާރުގެ މުއައްޒަފުން. ހެހެހެހެ ހައްގުބަސް ނުބުނާވެރިއެއް ރަގަނޅުކަމަކަށް އިސްލާމް ދީނަކު ނޯންނާނެއެވެ ރައީސް ޔާމީން ދއުރުގައި އަސްލާމް ދީނަށް ގޮންޖަހާލާކަށް މަސައްކަތެއްނުކުރެއެވެ. ތިމާރުޅިއަރާމީހާ އެއީ ނުބައި މީހާ. ތިޔަށްވުރެ މަތީފާހެއް ނަންގަވަން ވީނުން އޭރުން ހޔޮނބައި ވަކިކުރަން އނގިދާނެއެއވެ. ޣިޔާސަށް ވަރަށް ސަލާމް!!!!!!\nނޮވެމްބަރު 22, 2019 13:18\nބަލަގަ ތިބުނާ އަނދިރި ދައުލަތަށް ބާރުތައް ހޯދައިދިނީ ތިމާމެން އަމިއްލަ އެދުން އިސްކޮށް ދިވެހި ރަޢްޔިތުންގެ ބޮލަށް ނުބައި ވިސްނުމެއް ވައްދާދީގެން ނޫންތަ. ނަމުން ސޯލިޙު މީހާ މިކަމާ އަނގައިން ބަހެއް ނުބުނެ ހުރުމަކީ އޭނާވެސް މިކަމުގަ ބައިވެރިވާ ކަމުގެ ހެކި. ލާދީނީ މީހުންނަށް ވާގިވެރިވާނީވެސް ލާދީނީ މީހުން.\nނޮވެމްބަރު 22, 2019 13:33\nބަލަށް ދިނަށް ފުރައްސާރަކުރާ އެމްޑީއެން ގެ ބޮޑަކު އިބޫ ސޯލިޙަށް ދީން ކިޔަވައިދޭން ރައީސް އޮފީހުގަ ބޮޑުމުސާރައިގަ ގެންގުޅުނީމަ ދެން މިވަނީ ކީއްކަށް ވަރަށް ސާފު ދެއްތޯ؟\nނޮވެމްބަރު 22, 2019 13:35\nކުރިން ދައްކާފަހުރި ވާހަކަތަކަށް ވިސްނާފަ މިއަދު ގޯހޭ ބުނަން ލަދުގަންނާނެތާ ދޯ؟\nނޮވެމްބަރު 22, 2019 13:57\nއިޔާޒަށް ނޭންގިގެން އެއުޅެނީ އެއީ އެއްބައެއް . ތީ ހަމ އެއްބއެއް . ނުބައި ނުލަފާ މީހެއްގެ ފަހަތުގައި އެމީހަކީ ކާކުކަން އިގިގެން ހުންނާނީ ވެސް ހަމަ އެމީހުންގެ މީހެއް. ތިޔަބުނާ ރައީސް އިބްރާހީމް ނަޝީ ދު ކުރާ ހުރިހާ ނުބއެއްގަ ބައިއަތު ހިފައިގެން ހުރި މީހެއް\nނޮވެމްބަރު 22, 2019 14:16\nނަޟީދު އާއި އިބޫ އަކީ އެއް ފާއިސާފޮއްޗެއްގެ ދެ މޫނު، އިޔާޒު މެން ހެއްދެވި ގޯސް މިއީ މިކަން ނޭގުން،އަދިވެސް ތި ގޯސް ގޯހުން ގޯހަށް މިދަނީ މިކަން ނޭގޭ ކަމަށް ހައްދަވާތީ\nނޮވެމްބަރު 22, 2019 14:18\nކޮބާތަ މި ޝޭޙު އެކިޔާ އަނދިރި ދައުލަތަކީ؟🤔\nނޮވެމްބަރު 22, 2019 14:23\nއިޔާޟް ރޮއުހޭރިގެން ގެނައި ލާދީނީ ސަރުކާރެއް މިއީ. ވީމާ ސޯލިހު ވެސް އަދި ސަރުކާރުވެސް ގޯހެއްނުވާނެ. މި ގައުމުގައި ލާދީނިއްޔަތު ފަތުރަމުންދާއިރު ސޯލިހު އެހުންނަނީ އަޅައިވެސް ނުލައި އެކަމަށް އަދި ހިތްވަރުދީ އިތުރަށް އެކަން ފުޅާ ކުރެވޭނެ ގޮތްތައް ހޯދަމުންދަނީ. ލާދީނިއްޔަތާއި ދެކޮޅަށް އެއްޗެކޭ ބުނާ މީހާ ޖަލަށް. ލާދީނިއްޔަތާއި އެއްކޮޅަށް ވާހަކަ ދައްކާ މީހާއަށް ސަރުކާރުން މަތީ މަގާމު. އިޔާޟް އަކީ ވެސް ލާދީނިއްޔަތަށް ތަބާވާ މީހެއް. ވީމާ ޅިޔަނު ގޯހެއްނުވާނެ. ކެރަފާ ޢާއިލާ އިން ކުރާ ކަމެއް އެއާއިލާގެ ތެރޭގައި އުޅޭ މީހަކަށް ގޯހެއްނުވާނެ.\nނޮވެމްބަރު 22, 2019 14:45\nއިޔާޒުމެންގެ ލޯ މަސައަކަތެއް ނުކުރެޔޭ.. އަންނިއަކީ އިބޫއަކީ ވަކި ތަފާތެއް ނެތް. އަދިވެސް ތިއުޅެނީ މިކަން ފަހުމް ނުވެގެން.\nނޮވެމްބަރު 22, 2019 15:06\nބަލަ އިޔާޒޫ ކަލޭ އަޑެއްނާހަންތަ ސޯލިހު ލައިވް ޕްރޮގުރާމެއްގަ ވިދާޅުވިއަޑެއް ތިމަންނާޔާ ނަޝީދުއާދެމީހުން މަސއްކަތްކުރަނީ އެއްފިކުރައްގައޭ ބަޔަކައް އަޅުވެތިވެފަހުއްޓަސް ތީދެންބޮޑުވަރު މިހާރުދެން ތިބޭފުޅާވެސް އެބައިމީހުންގެ ތެރޭގައި އަހަރެމެން މިގުނަންފެށީ\nނޮވެމްބަރު 22, 2019 15:14\nބައްލަވާ އިޔާޒް ކުޑަތަފާތެއް ހުއްޓަސް އެއީ ހަމަ އެއް ފިކުރެއް. ތިބޭފުޅުން ތިޔަ ގެންގުޅުއްވާ ސިޔާސަތު ރަނގަޅެއް ނޫން. ތިސިޔާސަތުގެ ސަބަބުން މިރާއްޖެއަށް ދަނީ ގެއްލުން ވަމުން. ކްރައިޓީރިއާގެ 1 ގަ އޮންނަން ޖެހޭނީ އިސްލާމްދީންް ހިމާޔަތްކުރުމާއި އެކު އެދީނަށް ހުރަސްއަޅައި ދަތިކުރުމުގެ އެއްވެސް ޢަމަލެއް ނުކުރުން. އެމްޑީޕީގެ ލާދީނީކަން އެނގޭއިރުވެސް އަދި ކުރިމަތީގައި ކަންކަން ހިންގަމުންދާ އިރުވެސް އެޕާޓީއަށް ތާއީދުކޮށް ވަކާލަތުކުރާނީ ކޮންކަހަލަ ބައެއް ބާއޭ ހިތަށް އަރާ.\nނޮވެމްބަރު 22, 2019 15:33\nއަމިއްލަ އެދުންބޮޑު މީހެއް\nނޮވެމްބަރު 22, 2019 16:21\nދީނީއިލްމުވެރިން ސިޔާސީވުމަކީ އެއްގޮތަކައްވެސްކޮއްގެންވާނެ ކަމެއްނޫން. ސިޔާސީމީހުންނަކީ ދެފަހަރު އެކައްޗެއްކިޔާބަޔެއްނޫން.\nނޮވެމްބަރު 22, 2019 18:34\nޢިޔާޒް އަށް މުސާރަ ދެނީ އިބޫ ގެ ސަރުކާރުން.ކޮން އެއްޗެއް ކިޔާކަށް.އިބޫ އާއި އަންނި އެއީ އެކައްޗެއް.އަންނި އަށް ވުރެން އިބޫގެ ޔަޙޫދީ ކަން ބޮޑުވާނެ.މަޑުން ހުރެ ހުރިހާ ގޯހެއް ހަދަނީ އިބޫ.މި އަދު އިބޫގެ މަގާމުގަ ޖަވާބު ދާރީ ވާން ޖެހޭ އެތައް ކަމެއް އޭނަ މަޑުން ހުއްޓަކަސް ނުވާނެ.ﷲ އިރާދަ ފުޅުން މީނަގެ ވެރިކަން އަވަސް ކޮށް ނިންމަވާނެ.\nނޮވެމްބަރު 22, 2019 19:19\nމިގައުމުގެ ރައީސުލް ޖުމުހޫރިއްޔާ ގެ މަގާމްގައި ހުރީ އިބުރާހިމް މުހައްމަދު ސޯލިހް! މިގައުމުގެ ފަހު ބަސް ބުނާނީ ރައީސުލް ޖުމުހޫރިއްޔާ! މިކަން މިހެން އޮތްއިރު އިޔާޒްތިބުނާ އަނދިރި ދައުލަތަކީ ކޮންބައެއް! ވެރިޔަކަށް ހުރި މީހަކީ ތި ބުނާ އަނދިރިބަޔަކު ތިބި ނަމަ އެބަޔަކާ ދެކޮޅަށް އެއްޗެއް ބުނަން ނުކެރި ހުރުމަކީ ތި ބުނާ އަނދިރި ދައުލަތުގައި އިބުރާހިމް މުހައްމަދު ސޯލިހްވެސް ވާތީކަން ހުދު ޔަގީންތާ! ދެން ސޭހްގެ ބޯޑް އަޅުވައިގެން ހުރި އިޔާޒް މިއަދު އިބްރާހިމް މުހައްމަދު ސޯލިހްއަށް ތާއީދު ތި ކުރަނީ ހުދު ތި ބުނާ އަނދިރި ދައުލަތުގައި ތި ސޭހް އިޔާޒްވެސް ވާތީތާ!\nނޮވެމްބަރު 22, 2019 19:44\nއަނދިރި ދައުލަތަކީ ރާއްޖެއަށް ކުރިމަތިވެފައިވާ ބޮޑު މުސީބާތެކެވެ މި އަނދިރިކަމުން ރާއްޖެ ސަލާމަތްކުރެވޭނެ\nމަގެއް ހޯދަން ހުރިހާ ރައްޔިތުން އެއްބައި ވާންޖއެހެއެވެ\nއެހެންނޫނީ އަނދިރިގަނޑުގައި ދިވެހިން ތާށިވެ ގެއްލި\nނޮވެމްބަރު 22, 2019 21:41\nމުޅި ރާއްޖެއަކީވެސް އަނދިރި ދައުލަތެއް.\nނޮވެމްބަރު 22, 2019 23:57\nދެން ކުރިން ބުނެވުނު އެއްޗެއް ބުނެވުނީތާ ... ޢެކަ މަކު އެތަނުން ރައީސް ޔާ މީން އުނިކޮށްލައިފިއްޔާ ތިޖު މްލަ ތިއަށްވުރެންފުރިހަ މަވީސް. ޢެއީ މިހާރު ހިގަ މުންދާ ކަންކަ މުގެ ޒިން މާ ރައީސް ސޯލިހް ނަގަންޖެހޭތީ، މިކަންތައް ހުއްޓުވުމުގެ ބާރު ރައީސް އަށް އޮތީ މަ...،،! ދެން ރައީސް ޔާ މީން ނުކުންނަވަނީ އިބޫ އެކަންތައް ހުއްޓުވަން ނޫޅެތީ ރައީސް ސާލިހް އާއި އަނދިރި ދައުލަތާއި ދެފަރާތާއި ދެކޮޅައް އެއަށް ނުކިޔާނެ "ރައީސް ޔާ މީންގެކިބައިން ގައު މު ސަލާ މަތްކުރު މޭ" .... ކިހާ ސި މްޕަލްދޯ\nނޮވެމްބަރު 25, 2019 03:18\nޑރ އިޔާޒްއަށްދަންނަވާލަން މަނިކްފާނުތިޔައުޅުއްވަ ނީ ކިހާވަރެއްގެ ފައިސާކޮޅެތްލިބޭތޯތަ އެއްބައްޔެތް ޖެހިފަތިބިދެމީހުންކަން އެނގިހުރެ އެކަކުތިރަނގަޅު ކުރަނީ


Mi Raiyyithunah ehen gotheh netheetha?\nރިޕޯޓު - ވ. އަތޮޅު\nމި ރައްޔިތުންނަށް އެހެން ގޮތެއް ނެތީތަ؟\nމި ރަށުގައި ތިން ސަތޭކައެއްހާ މީހުން ދިރިއުޅުނު\nމިހާރު ރަށުތެރެއިން ޒުވާން ފުރައިގެން ބަޔަކަށް އުޅެނީ ރަށުގެ މަދު ވަޒީފާތަކުގައި އުޅޭ ޒުވާނުންކޮޅެއް\nކ. މާލެ 1 މާރޗް 2019 | ހުކުރު 21:37 9,526\nވ. ރަކީދޫ - ރާއްޖެއެމްވީ\nމިއީ ވ. އަތޮޅު ރަކީދޫ އެވެ. މީހުން ދިރިއުޅޭ ގޯއްޗަށް ވުރެ ގިނައީ ފަޅު ގޯއްޗެވެ. އާބާދީ މަދުވަމުން ގޮސް ސްކޫލެއް ވެސް ނެތެވެ. ސިއްހީ މަރުކަޒެއް ހުރީ ނަމެއްގަ އެވެ. ތަރައްގީގެ ދިރުމެއް ނެތެވެ. އިހްސާސް ކުރެވެނީ ފަޅުކަމެވެ.\nމި ރަށުގައި ތިން ސަތޭކައެއްހާ މީހުން ދިރިއުޅުނެވެ. ނަމަވެސް ރަށުގައި މިހާރު ބައެއް ފަހަރު ހުކުރު ހަމަވަނީ ބިދޭސީންނާއެކު އެވެ. އާބާދީ މަދުވަމުން ގޮސް، 2007 ވަނަ އަހަރުން ފެށިގެން ރަށުގެ ސްކޫލް ހުރީ ބަންދުކޮށްފަ އެވެ. އެކަން ވެގެން ދިޔައީ ލިބުނު އިތުރު ގެއްލުމެކެވެ.\n"މިހާރު މި ކުއްޖާ ގޮވައިގެން މި ހުރީ ދާންޖެހިފައި. އަޅުގަނޑުގެ އެހެން ކުދިން އެ މީހުންގެ ދަރިން ގޮވައިގެން އުޅެނީ އެހެން ރަށްރަށުގައި. މިއީ ވެސް މާމަ ދަރިއެއް. މި ކުއްޖާ މި ބަލަނީ އަހަރެން، އަންނަ އަހަރު މި ކުއްޖާ ސްކޫލަށް ވަންދަން އެހެން ރަށަކަށް ބަދަލުވާންޖެހޭނެ،" އުނގުގައި އިން ކުއްޖާއަށް އިޝާރަތްކޮށް، ޝިޔާމާ ހުސައިން ބުނެލި އެވެ.\nމި ރަށުގައި ކުރިން ގްރޭޑް ހަތަކަށް ކިޔަވައި ދެމުން ދިޔަސް، އާބާދީ މަދުވުމުގެ ސަބަބުން، ކިޔަވާ ކުދިންގެ ތެރެއިން ގިނަ ކުދިން ކެޔޮދޫ އަށް ބަދަލުކުރި އެވެ. އެހެން ކުދިން މާލެ އާއި އެހެން ބައެއް ރަށްރަށަށެވެ.\nހާރު ރަށުތެރެއިން ޒުވާން ފުރައިގެން ބަޔަކަށް އުޅެނީ ރަށުގެ މަދު ވަޒީފާތަކުގައި އުޅޭ ޒުވާނުންކޮޅެވެ. ސްކޫލަށް ވަދެވޭ އުމުރު ފުރާގެ ކުއްޖަކު ނެތެވެ. ސްކޫލަށް ވައްދަންޖެހޭ އުމުރަށް ދާއިރު، އެ ކުއްޖަކު މާލެ އަށް ނުވަތަ އެހެން ރަށަކަށް ބަދަލުވުމަށް މަޖުބޫރުވެ އެވެ. އަމިއްލަ ވަޒަނުގައި އުއްމީދެއް، ދިރުމެއް ނެތުމުން ރަކީދޫ ރައްޔިތުންނަށް ތަހައްމަލުކުރަން ޖެހިފައިވަނީ މާޔޫސްކަމެވެ.\nއާބާދީ މަދުވުމުގެ ސަބަބުން ސިއްހީ ހިދުމަތް ވެސް ވަނީ ބަލިދާނުގަ އެވެ. ރަނގަޅު ފަރުވާއެއް ނުލިބެ އެވެ. ބޭހެއް ނުލިބެ އެވެ. މީހަކު ބަލިވި ނަމަވެސް، އެހެން ރަށަކަށް ގެންދިއުމަކީ ވެސް ފަސޭހަ ކަމެއް ނޫނެވެ. ރަށުގައި އޮތީ އެންމެ މަސް ދޯންޏަކާއި ކުޑަ ތިން ޑިންގީ އެވެ. ރަށުގައި ފެނުގެ ނިޒާމެއް ނެތެވެ. ނަރުދަމާގެ ނިޒާމު ވަނީ ހަލާކުވެފަ އެވެ.\nއާމްދަނީ ހޯދަން ކުރާނެ މަސައްކަތެއް ނެތެވެ. ބައެއް މީހުން ޑިންގީގައި ބާނާ މަސްކޮޅު ވެސް ވިއްކާނުލެވި، ފްރިޖްތައް ހުރީ ފުރިފަ އެވެ.\nއާބާދީ މަދުވެ ފަޅުވަމުން ދިޔަސް، މި ރަށުގެ ރައްޔިތުންނަށް ދިރުން ގެނެވިދާނެ އެތައް ކަމެއް އެބަ ހުއްޓެވެ. އަތޮޅުގެ ހުރިހާ ރަށެއް އެއްފަސް ކުރުން ދިގު ދެމިގެން ދިޔަސް، މިހާރުން މިހާރަށް ވެސް ކުރެވިދާނެ ބައެއް ކަންކަން އެބަ ހުއްޓެވެ. އެއް ކަމަކީ ކުޑަކުދިންގެ ހިޔާތަކުގައި ތިބި ބައެއް ކުދިން އެރަށަށް ބަދަލުކޮށް، ކިޔަވައި ދިނުމާއި މަސައްކަތް ދަސްކޮށް ދިނުމެވެ. ފަޅު ގޯތިތައް ބޯޑިން ގެތަކަކަށް ހެދިދާނެ އެވެ.\nމީހުން ދިރިއުޅުނަސް، ރަކީދޫން އިހްސާސްކުރެވެނީ ފަޅު ރަށެއްގެ އިހްސާސްއެވެ. ވެހިކަލެއް ނެތުމުން، ރަށުގެ ހިމޭންކަން ފަޅުފިލުވައި ދެނީ، ކާޅާއި ކޮވެއްޔާއި ދޫނި ސޫވިއްޕެވެ. ރަށުގެ ތުނޑި އާއި ފަޅާއި ފަރުގެ ހިތްގައިމުކަމުގެ ސަބަބުން، މިއީ ހަމައެކަނި މިގޮތަށް ދޫކޮށްލާފައި ބޭއްވުމަށް ވުރެ ބޮޑަށް، އޮފީސްތަކުގެ ދަތުރާއި، އާއިލީ ދަތުރުތަކަށް ވެސް ފައްކާ ރަށެކެވެ. އެކަން ތައާރަފު ކުރެވިއްޖެ ނަމަ، ރަށުގައި ދިރިއުޅެމުންދާ މަދު އާބާދީ އަށް ވެސް ހިތްހަމަ ޖެހުމާއި ދިރުން ލިބޭނެ އެވެ. އަދި ޓޫރިޒަމަށް ވެސް މިއީ ފައްކާ ރަށެކެވެ. މިވަގުތު އެންމެ ގެސްޓް ހައުސްއެއް ހުރި ނަމަވެސް، ސަރަހައްދުގެ ފަޅާއި ފަރުގެ ރީތިކަން ދައްކުވައި ދެވިއްޖެ ނަމަ، ޓޫރިސްޓުންގެ ޝައުގުވެރިކަން ވެސް އިތުރުވާނެ އެވެ.\nމި ރަށަށް ފުރުސަތުތައް އެބަ ހުއްޓެވެ. ބޭނުންވަނީ ސިޔާސަތުތައް ތަންފީޒުކުރުމެވެ. ފަޅުކަމާއި ނާއުއްމީދުން ރަކީދޫ މިންޖު ކުރެވިދާނެ ކިތަންމެ ކަމެއް އެބަ ހުއްޓެވެ.


ފަޔާޒް – Esfiya – Dhivehi Vaahaka Site\n- by ShaYan YoOsuf - 0- June 11, 2017\nކާލާ މަންނަ މޭޒު މަށްޗައް ވައްޓާލަމުން، ކޮބާ ތަރާވީހެއް ނެތްހޭ ކިޔައި، އަހަރެން ސަމާސާ ރާގަކަށް އެކުވެރިންނަށް ސުވާލުކޮށްލީމެވެ. ތާސްކުޅުމުގެ ގަދަ ފޯރީގައި އަހަންނާއި އަހަރެންގެ އެކުވެރި އަމްޖަދު، ދާނިޝް އަދި ޒާޖިލް ތިބީ ކުޅުމުގެ ތެރައަށް ގެއްލިފައެވެ. ރޯދަ ކުރުކޮށްލުމަށް ތާސްކުޅުމަކީ އަހަރެމެން އަބަދުވެސް ކުރާކަމެކެވެ. މެންދުރު ނަމާދު ވަގުތުގައި އެންމެދަނީ ދާނިޝްމެން ގެޔަށެވެ. ކޮންމެޔަކަސް އަސްރު ނަމާދުގެ ވަގުތަށް އަހަރެމެން ތާސްކުޅުން ހުއްޓާލީ އަމްޖަދުމެން ގެޔަށް މިރޭ ތަރާވީހަކަށް ދިޔުމަށް ނިންމައިގެނެވެ.\n” އަފްރާހު… ނަމާދުނުކޮށް ހިފާ ރޯދަ ނުވާނެ ރަނގަޅެއް.. ކީއްކުރަން ބަނޑަށް ހުންނަންވީކީއެއް؟ ” ރުޅިވެރިކަމާއެކީ މަންމަ އަހަރެންގެ ތައްޓަށް ފަނި އަޅައިދެމުން ބުންޏެވެ. ” އެއްކަލަ މަންމަ…. ނަމާދު ކުރާނަމޭ…” ބޮޑާ ހާކަމުން އަހަރެން މަންމައަށް ރައްދު ދިނީމެވެ. އަހަރެންނަކީ ރޯދަ ވީއްލާ ވަގުތު ވަރަށް ގިނައިން ކާމީހެއް ކަމުން މިއަދު އެހާ ގިނައިން ކެއި ތަން މަންމަމެންނަށް ނުފެނުމުން އަހަރެންނާއި ސުވާލު ކުރިއެވެ. ޖަވާބުގައި މިރޭ އަމްޖަދުމެން ގެޔަށް ކާންދާން ޖެހޭ ވާހަކަ އަހަރެން ބުނުމަށް ފަހު ދިޔައީ ތައްޔާރުވަށެވެ.\nވަރަށް ގަދައަށް މިރޭ ކާލާނަމޭ ހިތައި އަހަރެން ސައިކަލަށް އަރައި ޒާޖިލްއާއި ދާނިޝް އަށް ގުޅީމެވެ. އެމީހުން މިއަންނަނީއޭ ބުނުމުން އަހަރެން ސައިކަލުގައި އަމްޖަދުމެން ގެޔަށް ދިޔުމަށް ނައްޓާލީމެވެ. މާކަގިނަ އިރުތަކެއް ނުވަނީސް އަމްޖަދު ގުޅައިފިއެވެ. މަގުގެ އެއްކައިރިއަށް ސައިކަލް މަޑުކޮއްލުމަށް ފަހު އަހަރެން ފޯނު ޖަވާބު ދިނީމެވެ. ” އޭ ބުރޯ ކަޑައޭ…. މިރޭ މައެބަ ޖެހޭ އިސްމާއިލުބޭ ގެޔަށްދާން.. ވަރަށް ބޮޑަށް ސޮރީ..” ވަރަށް ހާސްވެފައި ދެރަވެފައިވާ ރާގަކަށް އަމްޖަދު ވާހަކަދެއްކިއެވެ. ވެގެން އުޅޭގޮތެއް ބަލާލުމަށް އަމްޖަދުގެ ގާތުގައި ހަމަޖެހިލާށޭ ބުނުމުން އޭނާ ބުނީ މިއުޅެނީ އިސްމާއިލުބޭގެ ދަރިފުޅު ފަޔާޒު ނިޔާވެގެންނެވެ. ” އެއީ އަހަރެންގެ ކަޒިންނެއް.. ހެސްކިޔާފަ ބަލިކޮށް އުޅެފަ އެމަރުވީ…” ވަރަށް ދެރަވެފައި އަމްޖަދު ކިޔާދިނެވެ. އޭނާގެ ހިތާމައިގައި ބައިވެރިވުމުގެ ގޮތުން ހިތްވަރުކޮއްލާށޭ އަހަރެން ބުނުމުން އަމްޖަދު ފޯނު ކަނޑާލިއެވެ. ދާނިޝްއާއި ޒާޖިލްއަށް ގުޅައި މިރޭގެ ކެއުން ކެންސަލް ވިވާހަކަ ބުނުމަށްފަހު ކަޑަ ނުވާންވެގެން އަހަރެން ބަނދަރަށް ދުއްވާލަން ދިޔައީމެވެ.\nވަރަށް ދަންވިފަހުން އަހަރެން ގެއަށް އައީމެވެ. އެންމެންތިބީ ނިދާފައެވެ. އަހަރަރެންވެސް މާލަސްތަކެއްނުވެ ކައިގެން އަރާ އޮށޯތީމެވެ. ޖެހިގެން އައިދުވަހު މުޅި ގޭގައޮތީ އަމްޖަދުގެ ކަޒިންގެ ވާހަކައެވެ. ކޮންމެފަދަ ވަގުތެއްގައިވެސް މަރުވެދާނެކަމާއި މިފަދަ ކަންތައްތަކުން އިބުރަތް ލިބިގަނެ އުޅުން އިސްލާހު ކުރުމަށް މަންމަ އަހަރެންނަށް ނަސޭހަތްދެމުން ދިޔައެވެ. ރަމަޟާން މަހު، ޒުވާން އުމުރެއްގައި ރޭގައި ނިޔާވެގެން ދިޔަ ކުއްޖާގެ ވާހަކަ ހައިރާން ކަމާއެކު މުޅި ރަށުގެ މީހުން ދިޔައީ ފޫހިކަމެއްނެތި ދައްކަމުންނެވެ. އަހަރެން މާބޮޑު ސަމާލުކަމެއްނުދީ، އަދި ވަގުތު އެބައޮތޭކިޔައި އަހަރެން އަޅުކަމުގައި ފަރުވާކުޑަކުރަމުން ދިޔައީމެވެ. ދުވަސްތަށް ފާއިތުވެގޮސް އެންމެފަހުން ރަމަޟާންމަސް އަހަރެމެންނާއި އަލްވަދާއު ކިޔައިފިއެވެ. އިހުނަށްވުރެން ކުޅިވަރުތަކުގައި އަހަރެންގެ ނަފުސު ވަރުބަލިކޮށް އެކުވެރިންނާއެކީގައި ވަގުތުތަށް ނަގާލަމުން ދިޔައީމެވެ. އަންހެންކުދިންނަށް ޖެއްސުންކޮށް، މުސްކުޅިންނަށް އުނދަގޫ ކުރުމަކީ އަހަރެންނަށް ފެންތަށްޓެއް ބޯލުންހައި ފަސޭހަކަމެއްކަމުގައި ހަދައި މާލެތެރޭގައި ވަރަށް ގައްޑާވެ އުޅެން އާދަކޮއްފީމެވެ. ގަޓުހުރިމީހެއްކަން ދެއްކުމަށްޓަކައި އެކުވެރިންދޭ އިރުޝާދުތަކަކީ އަހަރެން މިހާރު ފޮލޯކުރަމުންދާ ޓައިމްލައިނަކަށް މިވަނީ ވެފައެވެ. ރާބޮއެ މަސްތުނިވިއެއްކަމަކު އަހަރެން ރާބޯ މީހަކަށް ހަމައެންމެ ތަންފުކެއްވެސް ދުލެއް ނުކުރަމެވެ. އާއިލާމީހުންގެ އިތުރުން އަވަށްޓެރިންދޭ ނަސޭހަތަކީ ފައިފޮހެލާ ފައިފުއްސެއް ކަމުގައި ހަދައި އަހަރެންދިޔައީ އަމިއްލަ ދުނިޔޭގައި ފިޔަޖަހައި ޖާހިލީޔަތުގެ ކިއްލާއާއި ދިމާއަށް އުދުހެމުންނެވެ. މިގޮތަށް އަހަރެންގެ ދުވަސްތަށް ހޭދަކުރަމުންގޮސް ދެއަހަރު ފާއިތުވެ ހިނގައްޖެވެ. މިހާރު ގުނަމުން މިދަނީ އަހަރުގެ ބޮޑުޗުއްޓީގެ ދުވަސްތަކެވެ. ކޮންމެ އަހަރެއްގެ ޗުއްޓީއެއްގައިވެސް އަހަރެން ދަނީ ރަށަށެވެ. އަހަރެންގެ އެކުވެރި ދާނިޝްއާއި ޒާޖިލްވެސް މިހާރުވަނީ އެމީހުންގެ އަމިއްލަ ރަށަށް ގޮސްފައެވެ. ހުކުރު ދެވަހެއްގެ ހަވީރު އަހަރެން ރަށަށް ދިޔުމަށް އާއިލާ މީހުންނާއެކީ ފުރައިފިމެވެ. ދިގު ރާސްތާއަކަށްފަހު އަހަރެން ދަތުރުކުރި ބޯޓު މަންޒިލަށް ބަނދަރުކުރިތާ މާގިނައިރު ތަކެއް ނުވަނީސް ގޮތްނޭނގޭ އިހުސާސެއް އަހަރެންގެ ވަށައިގެން އެނބުރެމުން ދިޔައެވެ. އެހާ ދުވަސްކޮށްލާފައި ރަށަށް އާދެވުނީމައި ހީވާހީވުމެއްކަމުގައި ހިތައި އަހަރެން ގެޔަށް ހިނގައްޖައީމެވެ. މާލޭގައި އެކީގައި އުޅޭ އެކުވެރިން ކާރިގައި ނެތުމުން އެހާވަރުތަކެއް ދަށްކާފައި ރަށުތެރޭގައި ނޫޅެމެވެ. ނަމަވެސް ދީނީ ކަންކަމަށް ފަރުވާކުޑަ ކުރެވިފައިވަތީ މިހާރު ނަމާދު ކުރުމަކީ ކުރާ ހިތްވާކަމެއް ކަމުގައި ވަނީ ނުވެފައެވެ. ރަށަށް އައިތާ ހަފުތާއެއް ނުވަނީސް ޖެހިގެން އަންނަ އަހަރު ރަށުގައި އެންމެން އެއްކޮން މަޑުކުރުމަށް އާއިލާއިން ނިންމިއެވެ. މިނިންމުމަށް އަހަރެން ރުޅިނައި ކަމަކު ވަރަށް ފޫވިވިއެވެ. ޒާޖިލްމެންނާއި ވަކިން ދެން އުޅެންޖެހުމުން ކަމަށްވެސް ވެދާނެއެވެ. ނަމަވެސް އަހަރެން ވައި ފިލުވާލަން ރަށުގެ ކުރީގެ އެކުވެރިންނާއި ގުޅުނީމެވެ.\nއަހަރުގެ ބާރަ މަސްދުވަސް ހަމަވެ ޖެހިގެން އައި އަހަރުގެ ދުވަސްތަށް ގުނުމަށް ކަލަންޑަރު އައު އަހަރަކަށް މަރުހަބާ ކިޔައިފިއެވެ. ކޮންމެ އަހަރެއްގައިވެސް އައު އަހަރުގައި އުޅުން އިސްލާހުކޮށް ހެޔޮލަފާމީހަކަށް ވުމަށް މަންމަދޭ ނަސޭހަތް މިއަހަރުވެސް މަންމަ ތަކުރާރު ކުރިއެވެ. ނަމަވެސް އެނަސޭހަތްތަކަށް އަހަރެން ދިޔައީ ބީރު ކަންފަތެއް ދެމުންނެވެ. އުފަލާއި މަޖަލުގައި އަހަރެންގެ ދުވަސްތަށް ނަގާލުމުގައި ކުރިއެކޭ އެއްފަދައިން މިއަހަރުވެސް އަހަރެންދިޔައީ ވަރުބަލިކަމެއް ނެތިއެވެ. ކޮންމެ އަހަރެއްގައިވެސް މަންމަ އެންމެ އަނގަ ގަދަވާ މަސް މިއޮށްއައިސް ބޯމަތިވީއެވެ. ވަރަށް ދުވަސްކޮސްލާފައި ރަށުގައި ރޯދަމަސް ހޭދަކޮށްލުމަށް މިފަހަރު ފުރުސަތު ލިބުނީތީ އަހަރެން ވަރަށް އުފަކުރީމެވެ. އެހެނެއްކަމަކު އަހަރެންގެ އަމަލުތަކަކީ އަމިއްލަ ބާރުގައި ކުރާ ކަންތައްތަކެއްކަމުގައި ހަދައި އެހެން ރޯދަމަސްތަކެކޭ އެއްފަދައިން މިރޯދަމަސްވެސް ބޭކާރުކޮށްލުމަށް އަހަރެންގެ އަމަލުތަށް ތަމްރީނުކުރަން ފެށީމެވެ.\nއެއްދުވަހެއް ހަވީރެވެ. ރޯދަވަރަށް ވަރުބަލިވެފައިވުމުން އަހަރެން މަންމަގެ ގާތަށް ދިޔައިމެވެ. އޭރު އަހަރެން މަންމަ އިނީ ބޯކިބަލަށް މަސްގަނޑު މޮޑެން މޭޒުކައިރީގައެވެ. ” މަންމާ… ވަރަށް ވަރުބަލިއެބަވޭ… ބޯވެސް އަނބުރާހެން ހީވެ…” ކުކުރަމުން އަހަރެން މަންމަ ކައިރީގައި އިށީނުނީމެވެ. ” ﷲ މަތިން ހަނދުމަނެތި ނަމާދުނުކޮށް ދުނީޔެގެ ދަޅަޔަށް ހެއްލި ދަރިފުޅު އުޅެމުންތިދަނީ އަޅެ އެންމެ ފަހަރަކުވެސް މިސްކިތަށް ގޮސް ނަމާދު ކުރަން ފަށާބަލަ… ކުރީގެ އުޅުންދޫކޮށް އައު އަޒުމަކާއެކު ދިރިއުޅުން ނިކަން ބަދަލު ކޮށްބަލަ.. ހެޔޮނުވާނެ ދަރިފުޅާ..” މަންމަ އާދެހާއެކު ވަރަށް ލޯބިން އަހަރެންނަށް ވިސްނައިދެމުން ބުންޏެވެ. މަންމަ އުފާކޮށްދިނުމަށްޓަކައި އާނއެކޭ ބުނުމަށް ފަހު އަހަރެން ކޮޓަރިޔަށް ދިޔައީމެވެ. އިރުއޮށްސި ބަންގިގޮވައިފިއެވެ. ރޯދަވީއްލައިގެން އަހަރެން ބޭރަށް ގޮސް ގެކައިރިގައި ހުންނަ ފިހާރައެއްގެ އަށިގަނޑު މަތީގައި ޖައްސާލީމެވެ. ” މިއަދު ހާދަ ވަރުބައްޔެކޭ މިވަނީ…. އަހަރެން ހަނދާން ހުރޭ މިރަށަށް އެންމެ ފުރަތަމަ އައި ދުވަހުވެސް މިކަހަލަ އުނދަގޫތަކެއް ވި… ” އަހަރެން އަމިއްލަ އަމިއްލަޔާ ވާހަކަ ދައްކަމުން ބުނެލީމެވެ. އިޝާ ނަމާދަށް ބަންގިގޮވުމުން ބަނދަރަށް ޖައްސާލާނަމޭ ހިތައި އަހަރެން ބޮޑުމަގަށް އަރައި ހިނގައިގަތީމެވެ. މިސްކިތް ހުންނަނީ ބޮޑުމަގުގައެވެ. މިސްކިތް ހުރަސްކޮށްފައި އަހަރެން ކުރިޔަށްދާން ޖެހިލުންވިޔެވެ. މިއަދު މަންމަ ދެއްކިވާހަކަތަށް ވިސްނުމަށް އަލުން ގެނެސް އަހަރެން މިސްކިތަށް ފިޔަވަޅު އަޅައިފީމެވެ. އެންމެފަހުން މިސްކިތަށް ވަތް ހަނދާނެއްވެސް ނެތެވެ. މިހާދުވަސްކޮށްފައި މިސްކިތަށްވަދެވުނީތީ އަހަރެން ވަރަށް ލަދުވެސްގަތެވެ. ކޮންމެޔަކަސް ވުޟޫކޮށްގެން އަހަރެން އިޝާނަމާދުކުރަށް މިސްކިތަށް އަރައިފީމެވެ. އޭރު އިޝާނަމާދު ޖަމާއަތުގައި ކޮށްނިމި ދަރުހަކަށް މިސްކިތްވަނީ ތައްޔަރުވެފައެވެ. މިސްކިތްވަނީ އެކީއެކަށްޗަކަށް މީހުންނާއެކު ފުރިބާރުވެސްވެފައެވެ. އަހަރެން އިޝާ ނަމާދުކޮށް ނިމި ސަލާން ދިނުމާއެކީ ދަރުސްދޭން އިލްމުވެރިޔާ ފަށައިފިއެވެ. އަހަރެންގެޔަށް ދިޔުމަށް އަވަސްވެ ހިނގައިގަތީމެވެ. ނަމަވެސް ދަރުހުގެ މައުޟޫއު އަޑު އިވިފައި އަހަރެން މިސްކިތުގައި މަޑުކޮށްލީމެވެ. ” މަރު ” މިމައުޟޫއަށް އިލްމުވެރިޔާ ވާހަކަދައްކަން ފެށިއެވެ. މަރަކީ ކޮބައިކަމާއި އިންސާނާ މަރުވުމަށްފަހުވެސް ކަނޑަތުކުރަންޖޭ ބައިވަރު ކަންތަށްތަކެއް އަބަހުރިކަމާއި ދުނިޔެމަތީގައި މަރަށް ތައްޔާރުވާންޖެހޭ ކަމަށް ވިދާޅުވެ އިލްމުވެރިޔާ ވާހަކަދައްކަމުން ޒުވާނެއްގެ ވާހަކައިން މިސާލުޖަހަން ފެށިއެވެ. އެއްވެސް ފޫހިކަމެއްނެތި އަހަރެން އިލްމުވެރިޔާގެ ވާހަކަތަކަށް ގެއްލި އިސްޖަހާލައިގެން ހުރީމެވެ. އަހަރެންގެޔަށް ނުގޮސް ލަސްވާތީ މަންމަ ފޯނަށް ގުޅަމުންދިޔައެވެ. ފޯނު ސައިލެންޓަށް ލުމަށްފަހު ދަރުހުގެ ވާހަކަތަށް ސިފަކުރަން ފަށައިފީމެވެ.\nވަރަށް އަސަރާއެކު އިލްމުވެރިޔާ މިސާލުޖަހަމުން ޒުވާނެއްގެ ވާހަކައިން އެންމެން ސަމާލުކަމަށް ގެނައެވެ. އިލްމުވެރިޔާގެ އެވާހަކައިގައި އެޒުވާނަކީ ވަރަށް ވިޔާނުދަކޮށް ދުނިޔެގައި އުޅުނު މީހެކެވެ. ދީނުގެ އެއްވެސް ކަމަކަށް ސަމާލުކަމެއްނުދީ އެޒުވާނާ ދިޔައީ އޭނާގެ މުޅި ހަށިގަނޑު ދުނިޔޭގެ ދަޅަތަކަށް ނީލަން ކިޔަމުންނެވެ. މިޔުޒިކު ކުޅުމާއި ފިލުމު ބެލުމުގައި އެޒުވާނާގެ ވަގުތުތަށް ގޭގައި ހޭދަކުރަމުން ދިޔައެވެ. މައިންބަފައިންގެ ނަސޭހަތާއި އަވަށްޓެރިންގެ އިރުޝާދުތަކަށް ޖޯކުހައި އެޒުވާނާ ދިޔައީ އޭނާގެ މޮޅުކަން ދައްކަމުންނެވެ. މަގުމަތިންދާ އަންހެން ކުދިންނަށް ގޮނާކޮށް، ދުވަސްވީ މީހުންނަށް ފުރައްސާކުރަމުގައި އެޒުވާނާ އަކީ މާލޭގައި މީގެ ތިންއަހަރު ކުރިން ގައްޑާދައްކާފައި އުޅުނު މީހެއްކަން އިލްމުވެރިޔާ ކިޔާދެމުން ބުންޏެވެ. އަހަރެން ބިރުގަނެ ދާހިއްލަން ފެށިއެވެ. އިލްމުވެރިޔާ ވާހަކައިގައި އެބުނާ ޒުވާނާގެ އަމަލުތަކާއި އަހަރެންގެ އަމަލުތަށް ހުރީ ދާދި އެއްގޮތަކަށެވެ. އަހަރެން ފެންކަޅިވެ މޫނުމަތީގައި އަތްއަޅާލެވުނެވެ. އަހަރެންނަށް މިއުޅެވެނީ ރަނގަޅަކަށް ނޫންކަމާއި އިސްލާހުވާންވީ ވަގުތު ޖެހިއްޖެކަން އަހަރެންގެ ހިތަށް އަރަންފެށިއެވެ. އިލްމުވެރިޔާ އެކިޔައިދޭ ޒުވާނާގެ ވާހަކަ އިތުރަށް ސަމާލުކަންދިނުމަށް އަހަރެންގެ މޫނުމަތިން އަތްނެގީމެވެ. އިލްމުވެރިޔާގެ ވާހަކައިން އެޒުވާނާއަށް އިސްލާމްދީން ފެނުނުގޮތް ކިޔައިދޭން ފެށިއެވެ. ރޯދަމަހުގެ އެއްދުވަހެއްގައި އެޒުވާނާ އާދަޔާއި ހިލާފު ވަރުބަތްޔެއް ވާތީ މަންމަގާތަށްގޮސް ވާހަކަދެއްކިޔެވެ. މަންމާ އެޒުވާނާއަށް ވަރަށް ނަސޭހަތްދީ ހެދިކަމަށް އިލްމުވެރިޔާ ބުންޏެވެ. މަންމަ ދިން ނަސޭހަތްތަކަށް ވަރަށް ވިސްނައި އެޒުވާނާގެ އުޅުން އިސްލާހުކުރުމަށް އަޒުމް ކަނޑައެޅިއެވެ. ކުރާ ކޮންމެ އަމަލެއްގައިވެސް ކާމިޔާބު ދެއްވާނީ ނަމާދުކޮށްގެން ކަމާއި ނަމާދު ބަރާބަރަށް ކުރާމީހާއަށް ﷲގެ ރުހިވޮޑިގަތުން ލިބޭނޭކަމާއި މަރަކީ މީހާއާއި އެންމެ ގާތުގައި އަބަދުވެސް ވާއެއްޗެއްކަން އެޒުވާނާއަށްވިސްނުނީ އެއްރޭ އިޝާނަމާދަށް ފަހު މަލޭ އިބްރާހިމް މިސްކިތުގައި ދިނީ އިލުމުވެރިޔަކު ދެއްކި ވާހަކަތަކުންނެވެ. އެދަރުހަށްފަހު ޒުވާނާ ﷲ އަށް ފުރިހަމަ ތައުބާއަކުން ތައުބާވެ އޭނާގެ ދިރިއުޅުން ބަދަލުކޮށްލިއެވެ. ކުރީގެ އުޅުން ޒުވާނާ ދޫކޮށްލައި އަޅުކަމުގައި އެރަމަޟާން މަސް ހޭދަކުރަމަށް އަޒުމުކަނޑައަޅައި ގެޔަށް ދިޔައެވެ. ނަމާދަކީ އެޒުވާނާގެ ކަށިތަކަށް ކަސްރަތެއް ކަމުގައި ހަދައި ޤުރުއާނަކީ ހިތުގެ ވިންދުކަމަށް ހަދައި އޭނަ ދިޔައީ ﷲ ހަނދުމަކުރުމުގައި ވަގުތުތަށް ގުނަމުންކަން އިލްމުވރިޔާ ކިޔާދިނެވެ. އަހަރެން އިނީ ބުނާނެ އެއްޗެއްވެސް ނޭނގިފައެވެ. ލޮލުތެރޭގައި ޖަމާވަމުން ދިޔަ ކަރުނަތަށް ހިފެހެއްޓުމެއްނެތި ކޯތާފަތަށް ދިޔައި އޮހޮރެމުންނެވެ. އިލްމުވެރިޔާގެ ވާހަކައިގެ އެއުޅޭ ޒުވާނަކީ އަހަރެންކަމުގައި އަހަންނަށް ސިފަވެ ކުލަޖެހެމުން ދިޔައެވެ. މުޅިގައިން ހީބިހި ނަގައި އަހަރެން ވަނީ ބިރުން ސިހިފައެވެ. ކަރުނަތަށް ފޮހެލަމުން ވަރަށް ކެތްތެރިކަމާއެކުގައި އިލްމުވެރިޔާގެ ވާހަކައަށް އަހަރެން ސަމާލުކަންދިނީމެވެ. އިލްމުވެރިޔާގެ ވާހަކަ ނިންމާލަމުން ޒުވާނާއަށް ވީގޮތް ކިޔައިދޭން ފެށިއެވެ. ދެހަފުތާވެސް ނުވަނީސް ޒުވާނާ ވަރަށް ބޮޑަށް ބަލިއްވެއްޖެވެ. އެހާލުގައިވެސް ރޯދަ ހިފުމުގައި ކުޑަވެސް ޝަކުވާއެއް ނުކުރެއެވެ. އީމާންތެރިކަމާއެކީގައި އޭނާއަށް ޝިފާދެއްވުމަށް އެދި ﷲގެ ހަޞްރަތުގައި ދުއާކުރުންމަތީ އެޒުވާނާ ދެމިހުރިއެވެ. ބަލިބޮޑުވެ ޒުވާނާގެ ހަށިގަނޑުގައި އަޅަމުންދިޔަ ވޭންތަކަށް ދާއިމީ ހައްލެއްގެނައީ ފުރާނަ އެޒުވާނާގެ ހަށިގަނޑާއި ވަކިކޮއްލި ހިސާބުންނެވެ. ސުބުހާﷲ ! އެޒުވާނާގެ މަށްޗައް ތައުބާ ލައްވަވާ ﷲ އެޒުވާނާގެ ތައުބާ ޤަބޫލުކުރެއްވީއެވެ. އިލުމުވެރިޔާ ރޮމުން ކިޔާދިނެވެ. ކޮންމެ މީހަކަށްވެސް ތައުބާވުމުގެ ފުރުސަތު އެބައޮތްކަމާއި އިސްލާމްދީނުގެ ހިދާޔަތުގެ މަތީގައި ސާބިތުކަމާއެކު އުރެއްޖަނަމަ ﷲއޭނާގެ ތައުބާ ޤަބޫލުކުރައްވާ ހެޔޮގޮތް މިންވަރުކުރައްވާނޭ ކަމާއި އަވަހަށް އިސްލާހުވެ މަރަށް ތައްޔާރުވުމަށް ގޮވާލާއި އެޒުވާނާއަށް މިސާލުޖަހަމުން އިލްމުވެރިޔާ ދެމުންދިޔަ ދަރުސް ނިންމާލިއެވެ.\nތެދުވަންނަންވެސް ނޭނގިފައި އަހަރެން އިނީ އަޑުންއަޑުނަގައި ރޯށެވެ. ދޮޅުގަޑިއިރުގެ ދަރުހަށްފަހު އަހަރެން މުޅިން ބަދަލުވެއްޖެވެ. އަހަރެންގެ ދިރިއުޅުމާއި ގުޅިފައިވާ އެޒުވާނާއަކީ އަހަރެން ކަމުގައި ބަލީމެވެ. މަރު އަހަރެންނާއި ބައްދަލުކުރާ ކަހަލައެވެ. ވަގުތުން އަހަރެން ތައުބާގެ ސަޖިދައަށް އަވަސްވެގަތީމެވެ. ކުރީގެ އުޅުން ދޫކޮށްލައި ފުރިހަމަ ތައުބާއަކުން ތައުބާވެ، އަހަރެން ﷲއަށް ދުއާ ދަންނަވަން ފެށީމެވެ. އޭރުވެސް އަހަރެންގެ ރޮނީއެވެ. އަހަރެންގެ ބޮލުތެރޭގައި އެނބުރެމުންދިޔަ ހިޔާލުތައް މާޒީގެ ފަސްމަންޒަރަށް ދަތުރުކުރަން ފަށައިފިއެވެ. އިލްމުވެރިޔާގެ ވާހަކައިން އެބުނާ ޒުވާނާގެ ހަޔާތަކީ އަހަރެންވެސް ހަޔާތެވެ. އޭނާއަށްވެސް ވިސްނި ތައުބަވެ، އެނބުރި އައުމެއް ނެތްބިމަށް ގޮސްފައި އެވަނީ އަހަރެންނަށް ވެސް ވިސްނައިދިފައިވާ ކަހަލަ ގޮތަކަށެވެ. ހައިރާންކަމާއެކީގައި އަހަރެންގެ ނަފުސަށް ޝަކުވާކުރަމުން ދިޔައީމެވެ. އަހަރެންނަށް އެޒުވާނާ ސިފަވަން ވަށައިފިއެވެ. ސީދާ ޔަޤީން ނުވިޔެއްކަމަކު އަހަރެންގެ ވިސްނުން ތިން އަހަރު ފަހަތަށްޖައްސާލީމެވެ. އެއްގޮތަކަށްވެސް އަހަރެންނަށް އެއީ ކާކުކަން ނޭނގުމުން ތެދުވެގެންގޮސް އިލްމުވެރިޔާގެ ގާތުގައި އެއްސެވީމެވެ. ” އެޒުވާނާއަކީ ކާހުޔެއްވެ؟ ” މަޑުމަޑު ރާގަކަށް އަހަރެން ސުވާލުކުރުމުން އިލްމުވެރިޔާގެ ޖަވާބުގައި އެއީ “ފަޔާޒް” އޭ ބުންޏެވެ. ކިޔުންތެރީންނޭވެ…..! މީގެ ތިންއަހަރު ފަހަތަށް ޖެހިލަމާތޯއެވެ. އަމްޖަދުގެ ގެޔަށް ތަރާވީހަކަށް ދިޔުމަށް ހަމަޖެހުނުރޭ ހިނގައިދިޔަ ހާދިސާއަށް ނަޒަރު ހިންގާލަމާ ހެއްޔެވެ. އެރޭ އަމްޖަދު ގުޅައި އޭނާގެ ކަޒިން އެއް މަރުވެގެން ކެއުން ކެންސަލުކޮށް، އެވާހަކަ ބުނި ހަނދާންވެ ހެއްޔެވެ؟ އެނާގެ ހިތާމަގައި ބައިވެރިވެ އަހަރެން ހިތްވަރުދީ ވާހަކަދެއްކި ހަނދާން ނުވޭ ހެއްޔެވެ؟…. އަމްޖަދު ބޭބެގެ ދަރިފުޅު ފަޔާޒު ވަރަށް ބަލިކޮށް އުޅެފައި މަރުވި ވާހަކަ އަމްޖަދު އަހަރެންގެ ގާތުގައި ނުބުނޭ ހެއްޔެވެ؟….. ކިޔުންތރީންނޭވެ ! މިރޭގެ ދަރުހުގައި އިލްމުވެރިޔާ ވާހަކަ ދައްކަމުން މިސާލު ޖެއްސި އެޒުވާނާއަކީ އެރޭ މަރުވެގެން އުޅުނު ފަޔާޒުއެވެ.\n“إِنَّا لِلّهِ وَإِنَّـا إِلَيْهِ رَاجِعونَ” މާތްﷲ އެޒުވާނާއަށް ހެޔޮރަހުމަތްލައްވާ ސުވަރުގޭގެ މަތިވެރި ދަރަޖަ ދެއްވާށިއެވެ. ދުނިޔެއަކީ އެއްވެސް އަގެއްނެތް ތަނެއްކަން އަހަރަންނަށް އިހްސާސް ކުރެއްވިއްޖެވެ. ވަގުތީ ފާލަމުގައި ހަޔާތް ބަރުދާސްކުރުމުގައި ދާއިމީ ފާލަން މަތިން ހަނދާންކޮށް އުޅުން އިސްލާހުކުރުމަށް މިލިބުނު ފުރުސަތަށް އަހަރެން ﷲއަށް ހަމްދުކުރަމެވެ. އެހެން ހުރިހާ ކަމަކަށް ވުރެން ނަމާދު އިސްކޮށް ދިރިއުޅުން ބަދަލުކުރުމަށް ޤަސްތުކޮށް އަހަރެން މިސްކިތުން ފައިބައިގެން ގެޔަށް ދިޔުމަށް ހިނގައިގަތީ ” ފަޔާޒް ” ކަހަލަ މީހަކަށް ވުމަށްޓަކައި އަޒުމު ކަނޑައަޅައިގެންނެވެ.\nނޯޓު: މިއީ ހިޔާލީ އުފެއްދުމެއްގެ މަށްޗައް ބިނާކޮށް، ބާޓާ އެސްފިޔަ ދީނީ ކުރުވާހަކަ މުބާރާތަށް އަޅުގަނޑު އުށައެޅި ކުރު ވާހަކައެކެވެ. ވާހަކައިގެ ކަވާރ އެނިމޭޓްކޮށް ޑިޒައިން ކުރީ ޝިފާ މުސްތަފާ އެވެ.\nWRITER SINCE 2011\nއެދުނީމޭ ލޯތްބާއި އުފާ 11\nރަހުމެއް ނެތް ހިތް……..\nvarah iburaitheri.varah furihama ✨\nVarah reethi.. Maasha Allah.\nLamha ❤ says:\nVarah varah varah furihama\nEhehe Shukuru Bruh 💖💖💖\nThankSs alot 💖💖💖\nHama Rovijje 😭💔\nIburathum furigen vaa vaahaka eh thy\nMasha allah v rythi v iburaiytherivaahaka eh allah aharemen muslimunnaky heyobas ahaaheyobas gaboolukuraa bayaku kamugai lahattavaashi aameen\nMinko ❤❤❤ says:\nIbaaraiy kurun varah varah reethi 😍\nThankSs Minko 💖💖💖\n♡ Pinky says:\nKobaa dhen ithuru vaaahaka thah upload kuran fashaa.. varah varah reethi ingey\nEhehehe Yeah 😍\nMaasha Allah..v.reethi n ibraitheri story eh\nMasha Allah.. Ibrathun furigen vaa vaahaka eh!\nwarah salhi..<3 heart touching..<3\nVarah iburaihteri vaahakaeh…\nMasha Allah…Varah Furihama…Keep It Up\nThankSs MaaHy 💖💖💖\nGreat work…Maasha Allah😍\nThankSs Thithaa 💖😍💖😍💖😍😍💖😍💖😍💖😍💖😍😍💖😍💖😍💖😍💖😍💖😍💖😍💖😍😍💖😍💖😍💖😍💖😍💖😍💖😍💖😍💖😍💖😍😍💖😍💖😍💖😍💖😍💖😍💖😍💖😍💖😍💖😍\nMasha Allah varah reethi 🙂\nVarah furihama Masha allah 😍\nLimya Lathyf 💙 says:\nVery Touching 😭❤\nIts really seems like story was based onatrue incident 😍😍 Masha allah\nEhehehe ThankSs 💖💖💖\nBut its not real 😘✋\nProud of u lil brother ❤😘 keep it up ✋💙💖\nThankSs Loabivaa Kudaa\nWow😍 vrh salhii..keep it up shayan❤ waiting for next story😘\nEhehehe ThankSs alot Sama 😍💖😍💖😍💖😍💖✋\nIbrathun furifaivaa ehaame reethi vaahaka eh.. great work shayan\nThankSs Adha 💖💖💖\nFiraaasha 👑👒 says:\nAmazing.. keep it up 😍❤\nVaahakaige namaa vaahakaige khaadisayaa gulhuvaigen genesdheefa huri goiy varah salhi.. 😍😍😍😍\nAwwn.. ThankSs alot Ikoo 💖💖💖\nSuma 🌸 says:\n❤ MisKko ❤ says:\nSalhi Kamaae masha allah 😍😊\nVara vara sali😍😍💕\nMaain 😆 says:\nKiyaa kiyaa foohi nuvey hama 😂😍😍💖\nEhehehe Kithah Faharu Keen ? 😂✋\nThankSs Ingey 💖💖💖\nMubaaraathah husha elhi vaahaka thakuge therein mihaathanah kiyunu ehmme salhi vaahaka mee 😍😍\nKeep it Shayaan 😘❤\nDaaaamn Best Comment Ever 😍😍💖\nThankSs Rishoo 😘😘😘\nHeskiyaaha Miss Ingey 💔😭\nMinna 🌴 says:\nWow… All the best Shayan ❤\nThankSs Aisha 💖💖💖\nVarah Salhi 💖\nMaashaa Allah…. Miah vure reethi vaahakaeh adhi nukiyan\nZabaa Ah Ves ThankSs 💖💖💖💖\nzio zioeuk ✴ says:\njust wow ! thank u 👍👍\nMaashaa Allah…. Miah vure reethi vaahakaeh adhi alhugade nukiyan\nThankSs alot 💖💖💖💖\nMaashaa Allah .. Mikahala iburaitheri vaahaka eh adhi dhuvahaku ves nukiyan.\nNever thought that you will write something like that. Woah .. I am impressed. Thankyou for the story. Its beautiful 😍\nEm Really Happy For This Comment ❤\nThankSs alot nd Yeah Anytime 😊😘✋\nV ibrathun furigenvaa reethi vaahaka eh. Keep it up shayan😎😍😁😊\nThankSs Angel 😍💖😍💖😍💖😍💖😍\nI’m waiting for next story\nHehe Okaii 😊😊😍✋\nVarah Salhi Masha Allah ❤❤\nthankSs fazaa <3\nshaifa musthafa says:\nMasha Allah……. v reethi its reallyatouching story proud of u brother…….. i am totally impressed\nSalhi Ingey.. Good Luck Shayaan ❤\nPingback: ބާޓާ – އެސްފިޔަ ދީނީ ކުރުވާހަކަ މުބާރާތް 1438ގެ ނަތީޖާ! – Esfiya – Dhivehi Vaahaka Site\nބާޓާ – އެސްފިޔަ ދީނީ ކުރުވާހަކަ މުބާރާތް 1438ގެ ނަތީޖާ! – Esfiya – Dhivehi Vaahaka Site\n[…] 1 ވަނަ: ފަޔާޒް2ވަނަ: ތަޢުބާ3ވަނަ: ބަދަލުވި ޙަޔާތް […]


Africa footboalhaige massala thah hahlu kuran Samoura fonuvanee | Mihaaru\nފީފާގެ ސެކްރެޓަރީ ޖެނެރަލް ސަމޫރާ ބޯޅައެއްގައި ސޮއިކުރައްވަނީ. --ފޮޓޯ: އޭޕީ\nއެފްރިކާ ފުޓްބޯޅައިގެ މައްސަލަތައް ހައްލުކުރަން ސަމޫރާ ފޮނުވަނީ\n21 ޖޫން 2019 - 08:016comments\nޒިއުރިކް (ޖޫން 21) – އެފްރިކާގެ ފުޓްބޯޅަ ޖަމިއްޔާ ކޮންފެޑެރޭޝަން އޮފް އެފްރިކަން ފުޓްބޯލް (ކާފް) އިސްލާހީ މަސައްކަތައްތައް ކުރިއަށް ގެންދިއުމުގެ މަސައްކަތާ ދުނިޔޭގެ ފުޓްބޯޅަ ޖަމިއްޔާ ފީފާ އިން ހަވާލުވެ އެ މަސައްކަތް ހިންގުމުގެ ޒިންމާ ޖެނެރަލް ސެކްރެޓަރީ ފާތިމާ ސަމޫރާއާ ހަވާލުކޮށްފި އެވެ.\nއޮގަސްޓުން ފެށިގެން ކުރިއަށް އޮތް ހަ މަސް ދުވަހު ފީފާ އިން އެފްރިކާ އަށް ފޮނުވާ އާއްމު މަންދޫބުގެ ގޮތުގައި ސެނެގާލަށް އުފަން ސަމޫރާ މަސައްކަތްކުރައްވާނެ އެވެ.\nކާފް އާއި އެތަނުގެ ރައީސް އަހުމަދު އަހުމަދުގެ ވާހަކަތައް ދާދި ފަހުން މީޑިއާގައި ތިލަވީ ހިންގުމުގެ މައްސަލަތަކެއް އުޅުމާއި އަދި ފްރާންސުގައި ކުރިއަށް ގެންދިޔަ ކޮރަޕްޝަނުގެ ތަހުގީގެއްގައި އަހުމަދާ ސުވާލުކުރުމުންނެވެ. އެކަމަކު ފަހުން ވަނީ ދައުވާ އެއް އުފުލެއް ނެތި ދޫކޮށްލައިފަ އެވެ.\nއެއާ އެކު އޭނާ ވަނީ ފީފާގެ އެހީގައި އެ ކޮންފެޑެރޭޝަނުގެ މިހާރުގެ ހާލަތު ބަލައި އަދި އިސްލާހީ މަސައްކަތްތައް އަވަސް ކުރުމަށް ހުށަހަޅުއްވައިފަ އެވެ. އަދި އެ ހުށަހެޅުން ކޮންފެޑެރޭޝަނުގެ އެގްޒެކެޓިވް ކޮމިޓީގެ އަގުލަބިއްޔަތުން ފާސްކުރި އެވެ.\nފީފާ އިން ކާފްގެ ހިންގުމުގައި ބައިވެރިވެ އަދި އެތަނުން ބާއްވާ މުބާރާތްތަކުގެ އިންތިޒާމްތައް ފުރިހަމަކަމާ އެކު ދޭތޯ ޔަގީންކޮށް އެފްރިކާގެ އެކި ހިސާބުތަކުގައި ފުޓްބޯޅަ ކުރިއެރުވުމުގެ މަސައްކަތަށް ސަޕޯޓްދޭނެ އެވެ.\nމައްސަލަތައް ދިމާވާ އެސޯސިއޭޝަންތަކަށް ފީފާ އިން އާއްމުކޮށް ނޯމަލައިޒޭޝަން ކޮމިޓީއެއް އައްޔަންކުރަނީ އެވެ. އެކަމަކު ކޮންފެޑެރޭޝަނުގެ ވެސް ބައިވެރިވުމާ އެކު ފީފާ އިން އެހީވެދޭން ނިންމީ މިއީ ސަރަހައްދީ ޖަމިއްޔާއަކަށް ވުމުންނެވެ.\nމިކަމަށް ޔުއެފާގެ ރައީސް އަދި ފީފާގެ ކައުންސިލް މެމްބަރު އެލެކްޒެންޑާ ކެފެރިން ވަނީ ދެކޮޅު ހައްދައިފަ އެވެ. އާއްމު މަންދޫބަކަށް ސަމޫރާ ހަމަޖެއްސުމުން އެކަމަށް އިޝާރާތްކުރައްވައި އޭނާ ވިދާޅުވެފައިވީ އޭގެ ސަބަބުން މަސްހަލަތު ފުށުއަރާނެ ކަމަށެވެ.\nކާފްގެ ޒިންމާތަކާ އެކު ވެސް ސަމޫރާ ފީފާގެ ޖެނެރަލް ސެކްރެޓަރީގެ މަގާމުގައި ދެމި ހުންނަވާނެ އެވެ. އެކަމަކު އޭނާގެ ވަރަށް ގިނަ ޒިންމާތަކެއް އެހެން މީހުންނާ ހަވާލުކުރައްވާނެ ވެސް މެ އެވެ.\nއުމުރުން 54 އަހަރުގެ ސަމޫރާ އަކީ ދުނިޔޭގެ ފުޓްބޯޅަ ޖަމިއްޔާގެ ފުރަތަމަ އަންހެން ސެކްރެޓަރީ ޖެނެރަލް އެވެ. ކުރިން އ.ދ ގައި މަސައްކަތްކުރެއްވި ސަމޫރާ ވިދާޅުވެފައިވާ ގޮތުގައި ފީފާގެ ސެކްރެޓަރީ ޖެނެރަލްގެ މަގާމް އަދާކުރަން އޭނާ ތައްޔާރުކޮށްދިނީ، އ.ދ ގެ ވަޒީފާގައި ހަނގުރާމައިގެ މައިދާންތަކުގައި މަސައްކަތްކުރި އިރު ލިބުނު ތަޖުރިބާ ކަމަށެވެ.


Miee Male Photoehves Noon, Maafushi Photo Ehvves Noon - Vaguthu\n6 މަސް ކުރިން ( ނޮވެމްބަރު 19, 2020 )\nމީސް މީޑިއާގައި އާއްމުވަމުންދާ ފޮޓޯ\nފެހިކުލައިގެ އިމާރާތެއްގެ ބެލްކަނި، އިމާރާތުގެ ތިރީ ފަންގިފިލާގެ ބެލްކިނި މައްޗަށް ވެއްޓިފައިވާ މަންޒަރު ފެންނަ ފޮޓޯއެއް މީސް މީޑިއާގަައި މިއަދު ހެނދުނު ދައުރުވާން ފެށިއެވެ. އެ ފޮޓޯ ހިއްސާ ކުރި އެކަކު ބުނެފައި ވަނީ އެއީ މާފުށީގެ ގެސްޓް ހައުސްއެއް ކަމަށެވެ. އެ ފޮޓޯ އާއްމުވުމާއެކު އެތައް ބަޔަކު ވަނީ މާފުއްޓަށް ނުދާނެ ކަމަށް ބުނެފައެވެ.\nއަދި ޓްވީޓާގައިވެސް މި ފޮޓޯ ދާދި އަވަހަަށް ވައިރަލް ވިއެވެ.\nމި ފޮޓޯ ވައިރަލް ވުމާއެކު އެތައް ބަޔަކު ސަރުކާރަށް ފާޑުކިޔައި ވާހަކަދައްކަން ފެށިއެވެ. އަދި އެއީ ސަރުކާރުން އިމާރާތްތަކަށް އަޅާނުލެވޭތީ ކަަމަށް ބުނަމުން ދިޔައެވެ.\nއާއްމުވި އިމާރާތުގެ އަސްލު ފޮޓޯ\nމިގޮތަށް ޓްވިޓާގައި އެ ފޮޓޯއާއްމުކޮށް ޓްވީޓް ކުރި މީހަކު ވަނީ ހައުސިންގ އެންޑް ޕްލޭނިންގ މިނިސްޓަރު އަސްލަމް ޒިންމާ އަދާ ކުރެވޭތޯ ސުވާލު އުފައްދާފައެވެ. އަދި އެ ޓްވީޓްގައި މާލެ ސިޓީގެ މޭޔަރު ސިފާ މުހައްމަދު ވެސް ޓެގް ކޮށްފައި ވެއެވެ.\n@AslamAslamtey ah zimmaa adhaa kureveybaa? @ShuaibMaldives ? @SifaMohammed pic.twitter.com/hDOlyfD3Sk\n— ahmed rafiu (@AhmedRafiu) November 19, 2020\nއެ ޓްވީޓް ކުރުމުން ބަޔަކު މީހުން ވަނީ އެ ޓްވީޓަށް ބާރުދޭ ގޮތަށް ވާހަކަދައްކާފައެެވެ. އަދި އެއްބަޔަކު ވަނީ އެއީ މާލޭގެ ފޮޓޯއެއް ނޫން ކަމަށް ބުނެފައެވެ. އެގޮތަށް ހަގީގަތް ހާމަކުރި މީހަކު ވަނީ ލިންކެއްވެސް ހިއްސާ ކޮށްފައި ވެއެވެ.\nއެހެން ނަމަވެސް އެއީ ކޮން ގައުމެއްގެ ފޮޓޯއެއްކަން އަދި ކަށަވަަރެއް ނޫނެވެ. އެ ފޮޓޯއިން ފެންނަ ބެލްކަންޏަކީ ރާއްޖޭގައި އިމާރާތްތައް ހަދާފައިވާ ގޮތަށް ހަދާފައިވާ ބެލްކަންޏެކެވެ.\nނަމަވެސް އިމާރާތްތަކަށް ގެއްލުންވެފައިވާ މަންޒަރު ފެންނަ އެތައް ފޮޓޯއެއް ހިމެނޭ ވެބްސައިޓެއްގައިވާގޮތުން އެއީ 2016 ވަނަ ހިސާބު ފޮޓޯއެއް ކަމަށް ބެލެވެ އެވެ. އަދި އެ ސައިޓުގައި ރަޝިއާގެ ގިނަ ފޮޓޯތަކެއްވެސް ހިމެނެއެވެ.\nރާއްޖެއަށް ޖޯކު ޖަހައި ޓްވީޓް ކުރި އެޑިތް ސައިޒް ކޮށްލައިފި\nނޮވެމްބަރު 19, 2020 16:24\nކީއްކުރާނީ ދިވެހިން ނަކީ ތަނެއް ދޮރެއް ނުބަލަ ހަގީގަތް ގަބޫލަ ނުކޮއް ވާހަކަ ފަތުރާބައެއް. ރާއްޖެ އައް ސިޔާސީ ކުލަ ޖެހި ދިވެހިންގެ އެއްބައި ވަންތަކަން މިއޮތީ އޮޔާ ގޮއްސަ. މަގުމަތީގަ ހުރި ގަހަކުން ފަތެއް ވެއްތުނަސް މި ގުޅުވާލަނީ ސިޔާސީ ކަމަކަށް\nނޮވެމްބަރު 19, 2020 18:28\nހަމަ ސަރުކާރަށް ޖެއްސުން ކުރަން އުޅޭ ބައެއް ކުރާ ކަމެއް. ތަނެއްގަ ބެލްކަނީއެއް ވެއްޓޭއިރަށްވެސް އެމްޑީޕީ އެމްޑީޕީ\nނޮވެމްބަރު 19, 2020 21:01\nހަމަ ކޮންމެ ކަމެއް ސަރުކާރަށް.. ގަހަކުން ފަތެއް ވެއްޓުނަސް ސަރުކާރު.. ތިއޮތީ ވާ ސަރުކާރެއް..\nނޮވެމްބަރު 19, 2020 23:56\nބަލަ ތިޔަކުން ނޫސްވެރިޔާއައްވެސް ތީ ކޮންތަނެއްގެ ފޮޓޯއެއްކަމެއް ބުނެއެއްނުދެވުނު ތިކަހަލަ މައުލޫމާތުއޮޅުންނުފިލާޚަބަރު ނުލިޔުނުނަމަ ރަނގަޅުވީސް\nނޮވެމްބަރު 20, 2020 06:45\nރާއްޖޭގަ މިހާރު އޮތީ ކުރިއަށް އޮތް އަހަރުގެ މާރޗް މަހުން ފެށިގެން ސިވިލް އިންޖިނިއަރުން ކުރާ މަސައަކަތް ޗެކުނުކުރާ ގޮތަށް. ކުރިން އަބަދުވެސް އިމާރާތެއް ކުރެހުން ނިންމުމަށް2އިންޖިނިއަރުން ގެ ސްޓޭމްޕް ބޭނުންވޭ. ޗެކަރ އެއްނެތި ކުރެހުން ފާސްކުރަން ފެށީމަ މިކަހަލަ މައްސަލަ ނުކުތުން ގާތް. މިހާރުވެސް ހައުސިންގ މިިނިސްޓްރީގެ ފަރުވާކުޑަ ކަމުން އިމާރާތް ކުރުމުގެ ގަވައިދުތައް އެހާ ދޯހަޅި. ބޮންދު ސޮރު އެކަނި ގްރޫޕެއް ގޮވައިން އައިސް 10 ބުރީގެ އިމާރާތް ހަދާފަ ދުރަށް ނުދަނިސް އިމާރާތް އަޑިއަށް ދާ އިރު ވެސް މިނިސްޓްރީގެ ޒިންމާ އެއް ނެތް!\nނޮވެމްބަރު 20, 2020 10:04\nނޮވެމްބަރު 20, 2020 13:10\nމައްސަލައެއް ނެތް. ދެން ތިބޭފުޅާ އެނގޭ މީހާ ކޮމެންޓްގަ އެއީ ކޮންތަނެއްކަން ނުބުނީ ކީއްވެ. ލިޔުންތެރިޔާގެ މި ހަބަރު ފުރިހަމަ ނޫންކަމަށް ނިންމިޔަސް މީގެ ސަބަބުން ނުބައި މައުލޫމާތު ފެތުރުން ހަމަގައިމުވެސް މަދުވާނެ.\nނޮވެމްބަރު 20, 2020 14:44\nހަމަގައިމުވެސް މއ.ގޮމަށިގެ ބެލްކަނިން ބަޔެއް ވެއްޓި މީހަކަށް އަނިޔާވި!. ބެލްކަނީގެ ބާކީ ބޮލަށްނުވެއްޓި ހަމަކިރިޔާ އެހެރީ. ޢެއްބައި މިހާރު ވެއްޓި ހަރުލާފަ އެއޮތީ ޓިނުގަނޑުމަތީގަ. ޝިފާޔަށްވެސް ޕޮލިހަށްވެސް އެންގިއްޖެ. އެއްވެސް ކަމެއް ނުކުރި. ރަތްޔިތުން މިތިބީ ގާތަށް ބޮލަށް ވެއްޓިދާނެތީ ވަރަށްވެސް ބިރުން.


Masthuvaathakethee ge viyafaari kuri meehaku umurah jalah - One Online\nމަސްތުވާތަކެތީގެ ވިޔަފާރި ކުރި މީހަކު އުމުރަށް ޖަލަށް\nކެނަބިސް ޓްރެފިކްކުރި މީހަކު އުމުރަށް ޖަލަށްލުމަށް ކުރިމިނަލް ކޯޓުން މިއަދު ހުކުމްކޮށްފިއެވެ.\nދެހާސް ސަތާރަވަނަ އަހަރު މ. ސޭންޑީހޮލޯގޭގައި މަސްތުވާތަކެތި ގެންގުޅެ އެތަކެތީގެ ވިޔަފާރިކުރާ ކަމަށް ޕޮލިސް އިންޓެލިޖެންސްއަށް ލިބުނު މައުލޫމާތަކާ ގުޅިގެން ހިންގި އޮޕަރޭޝަނެއްގައި އަހުމަދު އާރިފު ބަލައިފާސްކުރި އިރު އޭނާ ލައިގެން ހުރި ސޯޓުގެ ކަނާތްފަރާތުގެ ޖީބުން 15.1309 ގްރާމްގެ ކެނަބިސް ހުރި ފިލްމުހުސްކުރި ދަޅެއް ވަނީ ފެނިފައެވެ. އަދި ކޮޓަރީގެ އެދުމަތީގައި ބޮޑިކޮށްފައިވާ ޓިޝޫއަކުން ވަނީ 0.2830 ގްރާމް ކެނަބިސް ފެނިފައެވެ. އަދި އެ ކޮޓަރީގެ އަލަމާރިމަތިން ފުލުހުންނަށް ފެނުނު މަސްތުވާތަކެތީގެ ބަރުދަނުގައި 0.0875 ގްރާމް ހުއްޓެވެ.\nއެހެންވެ ދައުލަތުން ވަނީ އާރިފުގެ މައްޗަށް މަސްތުވާތަކެއްޗާ ބެހޭ ގާނޫނުގެ ދަށުން ކެނަބިސް ޓްރެފިކްކުރުމުގެ ދައުވާ 2017 ވަނަ އަހަރުގެ މާޗު މަހުގެ 19 ވަނަ ދުވަހު ކޮށްފައެވެ.\nދައުވާއަށް ޖަވާބުދާރީވަމުން އާރިފު ވަނީ ދައުވާއަށް އިންކާރުކޮށްފައެވެ. ދައުލަތުން ވަނީ އާރިފުގެ މައްޗަށް ކުށް ސާބިތުކުރުމަށް ހަ ފުލުހެއްގެ ނަން ޝަފަވީ ހެކިންގެ ގޮތުގައި ހުށަހަޅައިފައެވެ. އެއީ ސީނަށް ދިޔަ ފުލުހުންނާއި ކޮޓަރިން ފެނުނު މަސްތުވާތަކެތި ތަހުލީލު ކުރި ފުލުހުންނެވެ.\nއޭގެ ތެރެއިން ސީނަށް ހާޒިރުވި ތިން ފުލުހުން ހެކިބަސް ދެމުން ބުނެފައިވަނީ ކޮޓަރިން ފެނުނު މަސްތުވާތަކެއްޗަކީ އާރިފުގެ ތަކެތި ކަމަށް އޭނާ ކޮޓަރީގައި ހުރެ އެއްބަސްވެފައިވާ ކަމަށާއި ދައުވާގައި ފާހަގަކޮށްފައިވާ ތަންތަނުން މަސްތުވާތަކެތި ފެނިފައިވާ ކަމަށެވެ.\nމައްސަލައިގެ ހުލާސާ ބަޔާނުގައި އާރިފުގެ ފަރާތުން ބުނެފައިވަނީ، ފުލުހުން އާރިފު ހައްޔަރުކުރީ ގާނޫނީ އިންޒާރު ދިނުމެއް ނެތި ކަމަށާއި މައްސަލައިގެ ޗެއިން އޮފް ކަސްޓަޑީ ފުރިހަމަ ނުވާ ކަމަށެވެ. އަދި ހައްޔަރު ފޯމުގައި ވެސް ގާނޫނީ އިންޒާރު ދީފައިނުވާކަން ފާހަގަ ކުރިއެވެ.\nދައުލަތުގެ ފަރާތުންނާއި ދިފާއުން ހުށަހެޅި ހެކިތަކަށް ރިއާޔަތްކުރުމަށްފަހު ޝަރީއަތުން ހުކުމްކުރީ އާރިފުގެ މައްޗަށް ކެނަބިސް ކުރުމުގެ ކުށުގެ ދައުވާ ސާބިތުވާތީ 25 އަހަރަށް ޖަލަށްލައި 100،000 ރުފިޔާއިން ޖޫރިމާނާ ކުރުމަށެވެ. އެގޮތަށް ހުކުމްކުރީ، ދައުލަތުން ހުށަހަޅާފައިވާ ހެކި ގަރީނާތަކުން އާރިފު ކުށްކުރިކަން ޝައްކެއް ނެތް މިންވަރަށް ސާބިތުވާތީއެވެ.\nއާރިފުގެ މައްޗަށް 25 އަހަރުގެ ޖަލު ހުކުމެއް އިއްވިޔަސް ތަންފީޒު ކުރަން ޖެހޭނީ 22 އަހަރާއި ހަ މަހާއި 14 ދުވަހުގެ ޖަލު ހުކުމެކެވެ. އެއީ އޭނާ ޝަރީއަތް ނިމެންދެން ދެ އަހަރާއި ފަސް މަހާއި 16 ދުވަސް ވަންދެން ޖަލުގައި ހުރުމުންނެވެ.\nމި މައްސަލަ ބެއްލެވީ ގާޒީ އަލީ އާދަމްއެވެ.\nގުޅޭ ޓެގު ޕޮލިސް ޕީޖީ އޮފީސް މަސްތުވާތަކެތީގެ މައްސަލަތައް


އަހްސަންގެ ވާރިސުން ބޭނުންވަނީ ގާތިލުން މަރަން – adduLIVE\nއަހްސަންގެ ވާރިސުން ބޭނުންވަނީ ގާތިލުންނަށް މަރުގެ އަދަބު ދޭން\nOct 10, 2021, 15:48 މުރުޝިދު އަބްދުލް ހަކީމް\nތޫނު އެއްޗަކުން ހަމަލާދީ މަރާލާފައިވާ ސ. ހިތަދޫ ވަރުދީގޭ އަހްސަން ބަޝީރު ވާރިސުން ބޭނުންވަނީ އަހްސަންގެ ގާތިލް މަރަން ކަމަށް ދައުލަތުން މިއަދު ހައިކޯޓުގައި ބުނެފި އެވެ.\nމީގެ 10 އަހަރު ކުރިން މަޖީދީ މަގާއި އަލިކިލެގެފާނު މަގު ގުޅޭ ހިސާބުގައި ތޫނު އެއްޗަކުން ހަމަލާދީ އަހްސަން ބަޝީރު މަރާލުމާއި ގުޅިގެން ގ. ކޯޒީ އިބްރާހިމް ޝަހުމް އާދަމް އާއި ހަސަން ޝިމާޒް މުހައްމަދު ސުވާދުގެ މައްޗަށް ދައުލަތުން އުފުލި ދައުވާ ސާބިތުވާ ކަމަށް މިދިޔަ ހަފްތާގައި ވަނީ ހައިކޯޓުން ހުކުމްކޮށްފަ އެވެ. މި ދެ މީހުންގެ މައްޗަށް ކުށް ސާބިތުނުވާ ކަމަށް ނިންމައި ކްރިމިނަލް ކޯޓުން ކުރި ހުކުމް ބާތިލްކޮށް ހައިކޯޓުން ހުކުމް ކޮށްފައިވަނީ މީގެ ތެރެއިން ޝިމާޒްގެ މައްޗަށް ގަސްތުގައި މީހަކު މެރުމުގެ ކުށް އަދި ޝަހްމްގެ މައްޗަށް މީހަކު މެރުމުގައި ބައިވެރިވުމުގެ ކުށް ސާބިތުވާ ކަމަށެވެ. އެެހެން ކަމުން މަރަށް މަރު ހިފޭނީ ގަސްތުގައި މީހަކު މެރުމުގެ ކުށް ސާބިތުވި ޝިމާޒްގެ މައްޗަށެވެ. އެހެން ނަމަވެސް މަރުގެ އަދަބު ދެވޭނީ ކޯޓުގެ ހުރިހާ މަރުހަލާއެއް ނިމުމަށްފަހު އެވެ. މަރުގެ އަދަބު ތަންފީޒު ނުކުރާ ނަމަ އެ އަދަބު އުމުރަށް ޖަލަށް ވެސް ކަނޑައެޅިދާނެ އެވެ.\nއަހްސަންގެ މަރާ ގުޅިގެން ކުށް ސާބިތުވެފައިވާ ޝަހްމް އާއި ޝިފާޒް\nއަހްސަން މެރުމުގެ ކުށް މީހެއްގެ މައްޗަށް ސާބިތުވުމާ ގުޅިގެން އޭނާގެ ވާރިސުން ބޭނުންވަނީ މަރަށް މަރު ހިފަންތޯ ޝަރީއަތުން ސާފުކުރުމަށް ނިންމުމަށްފަހު މިއަދު ބޭއްވި ޝަރީއަތުގެ މަޖިލީހުގައި ދައުލަތުން ވަނީ އެކަން ސާފުކޮށްދީފަ އެވެ. އެގޮތުން ދައުލަތުގެ ވަކީލު ވިދާޅުވީ އަހްސަންގެ ހުރިހާ ވާރިސުންވެސް ބޭނުންވަނީ މަރަށް މަރު ކަމަށެވެ.\nޝަހްމްގެ މައްޗަށް އެ ކުށުގައި ބައިވެރިވުމުގެ ކުށް ސާބިތުވެފައިވާތީ ދައުލަތުން އެދުނީ އަދަބެއް ގޮތުން 17 އަހަރާއި ހަ މަހުގެ ޖަލު ހުކުމެއް ކަނޑައަލާ ދޭށެވެ. ދެހާސް ދިހަ ވަނަ އަހަރުގެ މެއި މަހުގެ ތެރޭގައި މާޒިޔާ ދަނޑުގައި ހިންގި މާރާމާރީއެއްގައި މ. ބިއުޓީފްލާވާ މުހައްމަދު ހުސައިން މަރާލި މައްސަލައިގައި ދައުލަތުން ކުރި ޓެރަރިޒަމްގެ ދައުވާ ޝަހުމް މައްޗަށް ސާބިތުވެ އުމުރު ދުވަހުގެ ޖަލު ހުކުމެއް އޭނާ ދަނީ ތަންފީޒު ކުރަމުންނެވެ.\n2011ވަނަ އަހަރުގެ މާޗް މަހުގެ 17ވަނަ ދުވަހުގެ މެންދަމު 3:20ގައި ތޫނު އެއްޗަކުން ހަމަލާދީ މަރާލި މައްސަލައިގައި ޝަހްމް އާއި ޝމާޒްގެ މައްޗަށް ކުށް ސާބިތުނުވާ ކަމަށް ކްރިމިނަލް ކޯޓުން ހުކުމް ކުރީ 2014 ވަނަ އަހަރުގެ ނޮވެމްބަރު 20 ވަނަ ދުވަހުއެވެ.


Hulhumale Gai STO In Tharaggee Kuran Feshi City Hota Ehen Kamakah Beynun Kurumuge Visnun - Vaguthu\nހުޅުމާލޭގައި އެސްޓީއޯއިން ތަރައްގީ ކުރަން ފެށި ސިޓީ ހޮޓާ އެހެެން ކަމަކަށް ބޭނުން ކުރުމުގެ ވިސްނުން\nއެސްޓީއޯ އިން ހުޅުމާލޭގައި އަޅަން ފެށި ސިޓީ ހޮޓެެލް އިމާރާތުގެ މަސައްކަތް ކުރިއަށް ނުގޮސް ހަވާލުވާނެ ބަޔަކު ނުވާނަމަ އެތަން އެެހެން ކަމަކަށް ވިޔަސް ބޭނުންކުރާނެ ކަމަށް ހައުސިންްގް ޑިވެެލޮޕްމަންޓު ކޯޕަރޭޝަން (އެެޗްޑީސީ) އިން ހާމަކޮށްފިއެވެ.\nއެޗްޑީސީގެެ މެެނޭޖިން ޑިރެކްޓަރު ސުހައިލް އަހުމަދު "ޕީއެސްއެމް ނިއުސް"އަށް ވިދާޅުވީ، އެސްޓީއޯއިން ސިޓީ ހޮޓަލުގެ މައްސަލަ ހައްލުކުރުމަށްޓަކައި އެކުންފުންޏަށްވެސް ސިޓީ ހޮޓާ ގަންނާނެ ފަރާތެއް ހަމަޖެއްސޭނެ ގޮތަށް އެއްބަސްވެފައި އޮތް ކަމަށެެވެ.\nއޭނާ ވިދާޅުވީ އެތަން ގަންނާނެ ފަރާތެއް ހޯދުމުގެ މަސައްކަތް މިހާރު ކުރުމަށް ރާވާފައިވާކަމަށާއި، މިކަން ކުރިއަށް ގެންދިއުމަށް ހަމަޖެހިފައި ވަނީ ވަކި މުއްދަތެއް ވަންދެއް ކަމަށެވެެ. އަދި އެ މުއްދަތުގައި ސިޓީ ހޮޓާ ހިންގާނެ ފަރާތެއް ނުލިބިއްޖެ ނަމަ އެހެން ކަމަކަށް ވިޔަސް އެތަނުގެ ބޭނުންކުރާނެ ކަމަށް އޭނާ ވިދާޅުވިއެެވެ.\n"ހުޅުމާލޭ ރަނގަޅު ލޮކޭޝަނެއްގައި އެތަން އެޅި ބޭނުން ނުފުއްދޭނަމަ އަޅުގަނޑުމެން މި ބަލަނީ އެހެން ކަމަކަށް ވިޔަސް އެތަން ބޭނުންކުރަން" އޭނާ ވިދާޅުވިއެެވެ.\nހުޅުމާލޭގެ ޕްރައިމް ލޮކޭޝަނެއްގައި ގާއިމްކުރަމުން އަންނަ ސިޓީ ހޮޓަަކީ 2008 ވަނަ އަހަރު ސޮއިކޮށްފައިވާ އެެއްބަސްވުމެއްގެ ދަށުން 2012 ވަނަ އަހަރުގެ ތެރޭގައި އެސްޓީއޯއިން އިމާރާތް ކުރަން ފެށި ތަނެކެވެ. މިތަނުގެެ މަސައްކަތްތައް އެެކި ސަބަބުތަކާއި ހުރެެ ވަނީ ވަރަށް ބޮޑަށް މަޑުޖެހި ދިގުލައިގެެން ގޮސްފައެވެ. އެ ހޮޓަލުގެ މަސައްކަތް އެެންމެ ފުރަތަމަ ފެށި އިރު އެ މަސައްކަތް ނިންމަން ކަނޑައަޅާފައއި އޮތީ 2013 ވަނަ އަހަރުގެެ ތެރޭގައެެވެ. ނަމަވެެސް އެކި ސަބަބުތަކާއި ހުރެ އެ މަސައްކަތް ނުނިންމި ދިގުލައިގެން ގޮސް 2016 ވަނަ އަހަރު ވަނީ އެެތަން ވިއްކާލަން ނިންމާފައެެވެެ. އެކަމަށްވެސް އެކަށީގެންވާ ތަރުހީބެެއް ލިބިފައެެއް ނުވެެއެެވެ.\nޖެނުއަރީ 16, 2021 17:12\nބިރުވެރި ފިލްމް ކުލެން ތިތަން އެންމެ ރަނގަލުވާނީ.. ކުރީގެ އެމްޑީވެސް ތިތަނުން ފެންނަކަމައްވަނީ\nޖެނުއަރީ 16, 2021 22:34\nތިކަމާއި ޒިންމާ ނަގަން ޖެހޭނީ ނަޝީދުގެ ސަރުކާރުން.. ޕްލޭނެއް ނެތި ކަންކަން ކުރީމާ ވާގޮތް.. އަސްލު ތިތަން ހެދީ މާރިޔާ ޓްރޭޑާސް ހޮޓަލުގައި ބަނގުރާ ނުވިއްކޭތީ އޭގެ ބަދަލުގައި...


COVID-19 : Beijing In2Mas Fahun Furathama Faharah Bayaku Fassi Vejje - Vaguthu\nކޮވިޑް-19: ދުނިޔޭގެ ހާލަތު ވެސް ގޯސް، ރާއްޖޭގެ ހާލަތު ވެސް ގޯސް -3ގަޑިއިރު ކުރިން\nކޮވިޑް-19 : ބެއިޖިންގް އިން ދެ މަސް ފަހުން ފުރަތަމަ ފަހަރަށް މީހަކު ފައްސި ވެއްޖެ\n8 މަސް ކުރިން ( ޖޫން 11, 2020 )\nބެއިޖިންގެ ސަބްވޭއެއްގައި މާސްކު އަޅައިގެން ބަޔަކު ދަނީ-- ފޮޓޯ މީސްމީޑިއާ\nމިދިޔަ އަހަރުގެ ފަހުކޮޅު ޗައިނާގައި ފެތުރެން ފެށި ކޮވިޑް-19 މިހާރު މުޅި ދުނިޔެ އަށް ފެތުރިފައި ވާއިރު، އެ ގައުމުން ވަނީ ވަރަށް އަވަސް މުއްދަތެއްގެ ތެރޭގައި ވައިރަސް ކޮންޓްރޯލް ކޮށްފައެވެ. އަދި އެ ގައުމުގެ ވެރިރަށް ކަމުގައިވަ ބެއިޖިންގް އިން ދެ މަސް ދުވަސް ފަހުން އަލަށް މިވަނީ މީހަކު ފައްސިވެފައެވެ.\nބެއިޖިންގައި ވައިރަސް އެއްވެސް ވަރަކަށް ނުފެތުރޭތާ2މަސް ވެފައިވާއިރު، ދާދި ފަހުން ފައްސިވެފައި ވަނީ އުމުރުން 56 އަހަރުގެ ފިރިހެނެކެވެ. މިއާއިއެކު އޭނާ ދިރިއުޅެމުން އައި އެޕާޓްމެންޓު ކޮމްޕްލެކްސް ވަނީ އެއްކޮށް ބަންދު ކޮށްފައެވެ.\nބެއިޖިންގައި ވައިރަސް ފެތުރެން ފެށުމާއި އެކު އެ ސިޓީ އެއްކޮށް ވަނީ ކުއްލި ނުރައްކަލުގެ ހާލަތަށް ގެނެސްފައެވެ. މިހާރު އެކަން ލުއިކޮށް، ނޯމަލައިޒްޑް އެޕިޑެމިކް ކޮންޓްރޯލް“ގެ ހާލަތެއް ވަނީ އިއުލާން ކޮށްފައެވެ.\nދާދި ފަހުން އެ ގައުމުގެ ”ގްރޭޓް ވޯލް އޮފް ޗައިނާ“ ވެސް ވަނީ ހުޅުވާފައެވެ. ނަމަވެސް، މިހާރު އެ ސިޓީގެ ބައެއް ސިއްހީ މާޙިރުން ވަނީ މިފަހުން ފައްސިވި މީހާގެ ފަރާތުން އިތުރު ބަޔަކު ފައްސިވެފައި ތިބެތާނެކަމަށް ބުނެ، މިކަމާއި މެދު ކަންބޮޑުވުން ފާޅު ކޮށްފައެވެ.\nޗައިނާގައި މިހާރު މުޅިންހެން ވަައިރަސް ވަނީ ކޮންޓްރޯލް ކޮށްފައެވެ.\nކޮވިޑް ބަލީގައި ދިވެހި އަންހެނަކު ނިޔާވެއްޖެ\nކޮވިޑް-19: ދުނިޔޭގެ ހާލަތު ވެސް ގޯސް، ރާއްޖޭގެ ހާލަތު ވެސް ގޯސް\nފުވައްމުލަކުގައި އިތުރު ހަފްތާއަކު ކާފިއު ހިންގަން ނިންމައިފި\nޖޫން 12, 2020 11:53\nމިގައުމުގަ ބަލި ކޮންޓުރޯލްނުވެ ލޫއީތައްދީ ގިނަބަޔަކު މަރަން މިއުޅޭ މީހަކީ ބުއްޅަބޭ.


China gai Covid case thah ginavedhaanethee, bodu Hospitaleh\nޗައިނާގައި ކޮވިޑް އިތުރުވާން ފެށުމުން، ފަސް ދުވަހުން ހޮސްޕިޓަލެއް\nޗައިނާގައި ކޮވިޑް ފެތުރިފައި އޮތް މިންވަރު ދެނެ ގަތުމަށް ޓެސްޓް ކުރުން ވަނީ ވަރަށް ފުޅާކޮށްފައި\nޗައިނާގައި ކޮވިޑް މަތަވެލާފައި އޮތުމަށް ފަހު، ކޭސްތައް މި މަހު އިތުރުވަމުން އަންނަ ކަމަށް އިދާރާ ތަކުން ބުނެފި އެވެ. އަނެއްކޮޅުން ވޯލްޑް ހެލްތު އޮގަނައިޒޭޝަންއިން ޗައިނާއަށް ފޮނުވި ސައެންސްވެރިން، ވުހާންއަށް ގޮސް ކޮވިޑް އުފެދުނު ގޮތް ހޯދައި ބެލުމަށް ތައްޔާރުވަމުން އަންނަ ކަމަށް ވެސް ޚަބަރުތައް ބުނެ އެވެ.\nޗައިނާގެ ދައުލަތުގެ މީޑިއާއިން ބުނާ ގޮތުން ކޮވިޑް ބާނިތައް މިފަހަރު ނަގައިގަތުމުގެ ކުރިން ފަރުވާ ދިނުމަށްޓައި ވަސީލައްތައް ވެސް ހުރީ ގާއިމުކުރެވިފަ އެވެ. އެގޮތުން 1،500 ކޮޓަރީގެ ހޮސްޕިޓަލެއް ފަސް ދުވަހުގެ ތެރޭގައި ބިނާ ކޮށް ވަނީ ހިދުމަތް ދިނުމަށް ތައްޔާރު ކޮށްފަ އެވެ.\nމި ހޮސްޕިޓަލަކީ ބިނާ ކުރަަން މަސައްކަތް ކުރަމުންދާ ހަ ހޮސްޕިޓަލެއްގެ ތެރެއިން ހޮސްޕިޓަލެކެވެ. ޝިންހުއާ ނިއުސް އޭޖެންސީން ބުނާ ގޮތުން މި ހޮސްޕިޓަލްތައް ފުރިހަމަ ވުމުން ކޮވިޑް ބަލި މީހުނަށް ހާއްސަ ކުރެވިފައި 6،500 ކޮޓަރި ހުންނާނެ އެވެ.\nޗައިނާގައި ކޮވިޑް އެންމެ ފުރަތަމަ ފެތުރިގަތް ދުވަސްވަރު ވެސް ވަނީ ބޮޑެތި ހޮސްޕިޓަލްތަކެއް ނުބައްދަލު އަވަހަށް ބިނާކޮށް ޚިދުމަތްދީފަ އެވެ. އައިސޮލޭޓް ކުރަން ޖެހޭ ބަލި މީހުންނާއި އަދި މިނޫން ހާލަތްތަކުގައި ފަރުވާ ފުރިހަމަ ކުރުމަށް ބޭނުންޖެހޭ ވަސީލަތްތައް ގާއިމު ކުރުމުގައި ޗައިނާއިން އަންނަނީ މޮޅަށް ޗަރުކޭސް ކުޅެމުންނެވެ.\nޗައިނާގެ ކޮވިޑް ހާލަތު މިވަގުތު އޮތީ އެހައި ކަންބޮޑުވާހާ ދަށަކު ނޫނެވެ. ނެޝަނަލް ހެލްތު ކަމިޝަނުން ބުނާ ގޮތުން މުޅިން އަލަށް ރެކޯޑް ކުރެވިފައި ވަނީ 130 ކޭހެވެ. މީގެ ތެރޭގައި ޗައިނާއަށް އެތެރެވި އިރު ވެސް ޕޮޒިޓިވްވެފައި ދެ މީހަކު ތިބި ކަމަށް ހެލްތު ކަމިޝަނުން ބުނެ އެވެ. ކޮވިޑްގެ ހާލަތު ހުރި ނެތް ގޮތް އަންދާޒާ ކުރުމަށް ޗައިނާގައި ޓެސްޓް ކުރުން ވަނީ ވަރަށް ބޮޑަށް އިތުރު ކޮށްފަ އެވެ.


Vagah Nagaafaivaa 59,500RF. Hoadhaifi - Vaguthu\nވަގަށް ނަގާފައިވާ 59،500ރ. ހޯދައިފި\nތިލަފުށި ސައިޓެއްގައި މަސައްކަތްކުރާ މުވައްޒަފުން ދިރިއުޅޭ ތަނަކުން ވަގަށް ނެގި 59،500ރ. ފުލުހުން ހޯދައިފިއެވެ.\nފުލުހުން ވިދާޅުވީ ބިދޭސީ މީހެއްގެ އެ ރުފިޔާތައް ވަގަށް ނެގި ކަމުގެ ރިޕޯޓު ފުލުހުންނަށް ލިބިފައި ވަނީ މިދިޔަ މަހުގެ 10 ވަނަ ދުވަހު ކަމަށެވެ. އަދި ފުލުހުން ކުރި ތަހުގީގުން އެ ހުރިހާ ފައިސާއެއް ހޯދާފައިވާ ކަމަށް ވެސް ފުލުހުން ވިދާޅުވިއެވެ.\nމި މައްސަލައާ ގުޅިގެން ފުލުހުން ކުރި ތަހުގީގުގައި ތުހުމަތު ކުރެވޭ މީހުންނާއި އެމީހުން ދާނެ ކަމަށް ބެލެވޭ ތަންތަން ދެނެގަތުމަށް ސީސީޓީވީ ފޫޓޭޖުތައް ބަލާފައިވެއެވެ. ފުލުހުން ވިދާޅުވި ގޮތުގައި ބައެއް ފައިސާތައް ފެނިފައި ވަނީ ތިލަފުށި ސައިޓެއްގައި ހުރި ޖަމްބޯ ބޭގެއްގެ ތެރެއިންނެވެ.\nއަދި ބާކީ ފައިސާ ހޯދާފައި ވަނީ ބަންގްލަދޭޝްގައި ހުރި މީހެއްގެ އެކައުންޓަށް ޓްރާންސްފަކޮށްފައި ހުއްޓަ ކަމަށް ފުލުހުން ވިދާޅުވިއެވެ.\nފުލުހުން ވިދާޅުވީ އެ އެކައުންޓަށް ޓްރާންސްފަ ކޮށްފައި ހުރި ފައިސާއާ އެކު ޖުމްލަ 59،500ރ. ބިދޭސީ މީހާއާ ހަވާލުކޮށްފައިވާ ކަމަށެވެ.\nފެބުރުއަރީ 3, 2021 12:29\nފުލުހުން މި ކަން ކޮއްފަ ތިއޮތީވަރަށް ޕޮރޯ ކޮއް\nފެބުރުއަރީ 3, 2021 13:41\nރާއްޖޭ ފުލުހުން މާ މޮޅު. އެއްވެސް މީހަކު ހައްޔަރު ނުކޮއް ފައިސާތައް ހޯދައިފި. މިހާރު ރުފިޔާތަކު ފައިފަޅައިގެން ފިލާން ދުވަނީތަ؟ މިހާރު ރުފިޔާ ފޮރުވާފަ ބަހައްޓާންވެސް ބިރުގަނޭ. އަނެއްކާ ރުފިޔާތަކައް ކޮރޯނާ ޖެހިގެން ވާގޮތެއް ބާ މީ...\nފެބުރުއަރީ 3, 2021 14:02\nސީ އައި ޑީ ބަލައިން އުޅޭ ބައެއްތީ، ކަމަކަށް ވަރު ކަމެއް ޖެހޭ އިރު ނުވާނެ އެއްކަމެއްވެސް.\nފެބުރުއަރީ 3, 2021 17:25\nތިޔަ ހޯދި އިރު 500ވައްޓާލާފަ 60 ހަދާލިނަމަ ސަޅިވީސް